Farah eri kolhuvetti adhi funn nukurevey, ekamaku mudhaa salaamaiy koffi | Mihaaru\nފަރަށް އެޅި ކޮޅުވެއްޓީގައި ހުރި ތަކެތި، އެމްޓީސީސީގެ އުޅަނދަކަށް ބަރުކުރަނީ.-- ފޮޓޯ: ފެނަކަ\nފަރަށް އެރި ކޮޅުވެއްޓި އަދި ފުން ނުކުރެވޭ، އެކަމަކު މުދާ ސަލާމަތްކޮށްފި\n22 ސެޕްޓެމްބަރ 2020 - 19:254comments\nފެނަކައިން ފޮނުވި ޖަނަރޭޓަރާއި މުދަލާއެކު ދަތުރު ކުރަނިކޮށް ހއ. ފިއްލަދޫ ކައިރިއަށް ފަރަށް އެރި ކޮޅުވެއްޓި އަދި ފުން ނުކުރެވުނަސް އޭގައި ހުރި ގިނަ އަދަދެއްގެ މުދާ ސަލާމަތްކޮށްފި އެވެ.\nއެ ކުންފުނީގެ މެނޭޖިން ޑިރެކްޓަރު އަހުމަދު ސައީދު މިއަދު ވިދާޅުވީ، އުތުރުގެ ބައެއް ރަށްތަކަށް ފޮނުވި 13 މިލިއަން ރުފިޔާގެ ސާމާނުގެ ތެރެއިން ގިނަ އެއްޗެހި ބަރުކޮށް ށ. މިލަންދުއަށް ފޮނުވާފައިވާ ކަމަށެވެ. އެ ރަށްތަކަށް ތަކެތި ފޮނުވާނީ މިލަންދުއިން ކަމަށާއި އެ އެއްޗެހި ފޮނުވާލުމުގެ މަސައްކަތް ކުރަމުން އަންނަކަމަށް ވިދާޅުވި އެވެ.\nއެ ކޮޅު ވެއްޓީގައި ހއ. އިހަވަންދު އާއި އެ އަތޮޅު ފިއްލަދޫގެ އިތުރުން ދިއްދުއަށް ފޮނުވި ޖަނަރޭޓަރާއި އެހެން ބައެއް ރަށްތަކަށް ފޮނުވި ރޭޑިއޭޓަރާއި ކޭބަލް ހިމެނެ އެވެ. ކޮންޓްރެކްޓަށް ބަޔަކާ ހަވާލުކޮށްގެން، މި މަހުގެ ނުވަ ވަނަ ދުވަހު ފުރި އުޅަނދު ފަރަށް އެރީ މިދިޔަ ހަފުތާގެ ހޯމަ ދުވަހު އެެވެ.\nސައީދު ވިދާޅުވީ ކޮޅުވެއްޓީގައި ބާކީހުރި ސާމާނު، އެމްޓީސީސީގެ އުޅަނދަކަށް މިއަދު ބަރުކުރެވޭނެ ކަމަށެވެ. އެ މަސައްކަތް ލަސްވެގެން އުޅެނީ، އޭނާ ވިދާޅުވި ގޮތުގައި، މޫސުން ގޯސްވުމުގެ ސަބަބުންނެވެ.\n"އެއްވެސް މުދަލަކަށް ނުލިބޭ ގެއްލުމެއް. އެ ހުރިހާ އެއްޗެއް ވެސް ހުންނާނީ އިންޝުއަކޮށްފައި،" ޝައީދު ވިދާޅުވި އެވެ.\nކޮންޓްރެކްޓަށް މަސައްކަތަށް ހަވާލުވި މީހުންގެ ޒިންމާއަކީ މުދާތައް ރަށަށް ފޯރުކޮށްދިނުން ކަމަށްވާތީ ކޮޅުވެއްޓި ފަރަށް އެރުމުން އެ ފުންކުރުމުގެ މަސައްކަތް އެ މީހުން ކުރި ކަމަށް ސައީދު ވިދާޅުވި އެވެ. ނަމަވެސް ފެނަކައަށް އެންގީ އެކަން ކާމިޔާބު ނުވުމުންނެވެ.\nމިހާރު ވެސް ކޮޅުވެއްޓި ފުންކުރުމުގެ މަސައްކަތް ކުރަމުން އަންނަކަމަށް ވިދާޅުވި އެވެ.\nއުޅަނދެއް ފަރަކަށް އަރައިފިނަމަ އެ ތަނަކަށް ލިބުނު ގެއްލުމެއް ބަލައި އެންވަޔަރްމަންޓަލް ޕްރޮޓެކްޝަން އެޖެންސީ (އީޕީއޭ) އިން ފިޔަވަޅު އަޅަންޖެހޭނެ އެވެ.\nއެ އެޖެންސީގެ ޑިރެކްޓާ ޖެނެރަލް އިބްރާހިމް ނައީމް ވިދާޅުވީ ކޮޅުވެއްޓި ފުން ނުކުރާތީ ފަރަށް ލިބުނު ގެއްލުމެއް އަދި ނުބަލާ ކަމަށެވެ. އެ މަސައްކަތް ކުރާނީ ކޮޅުވެއްޓި ފުންކުރުމުން ކަމަށް ވިދާޅުވި އެވެ.\nއިތުރު ލިޔުންތައް އެމްޓީސީސީ ފެނަކަ ކޯޕަރޭޝަން އަހުމަދު ސައީދު މުހައްމަދު، އެމްޑީ (ފެނަކަ)


Raajjey Ge Maguthah Ves Mihai Avahah Hedheyne Nama Kihai Rangalhu - Vaguthu\nރާއްޖޭގެ މަގުތައް ވެސް މިހައި އަވަހަށް ހެދޭނެ ނަމަ ކިހައި ރަނގަޅު!\nތާރު އަޅައިގެން މަގުތައް ހެދުމުގެ މަސައްކަތަކީ ދުނިޔޭގެ ހުރިހާ ހިސާބެއްގައި ވެސް އާންމު ގޮތެއްގައި މާއަވަހަށް ނިމޭ މަސައްކަތެއް ނޫނެވެ. އެހެންކަމުން އަވަހަށް މަސައްކަތް ނިންމުމަށްޓަކައި މިފަދަ މަސައްކަތް ކުރާ ކުންފުނިތަކުން އާގޮތްތައް އަބަދުވެސް ދަނީ ބޭނުން ކުރަމުންނެވެ.\nމިހާރު ސޯޝަލް މީޑިއާގައި އާންމުވެގެން އުޅޭ ވީޑިއޯއެއްގެ ސަބަބުން ވަރަށް ގިނަ މީހުން ދަނީ އެމީހުންގެ ސިޓީތަކުގައި ވެސް މިހައި އަވަހަށް މަގުތައް ހެދޭނެނަމަ ވަރަށް ރަނގަޅު ކަމަށް ބުނެ ވާހަކަދައްކަމުންނެވެ.\nމިވީޑިއޯ އަކީ ވެސްޓަން އޮސްޓްރޭލިއާގެ މަގެއް ހެދުމުގެ މަސައްކަތް ކުރަމުން ދިޔައިރު ނަގާފައިވާ ވީޑިއޯއެކެވެ. ވީޑިއޯ އިން ފެންނަނީ ނިކަން އަވަހަށް މަގު ހަދާލާ މަންޒަރެވެ. ތާރު އަޅައިގެން މަގުގެ ފަށަލައެއް ދުއްވާލުމަށް ފަހު އޭގެ މަތިން އަނެއްކާ އެހެން ފަށަލައެއް ދުއްވާލަނީ ލޮލު ފިޔަ ޖަހާލާހާ އަވަހަށެވެ.\n4.9 ކިލޯމީޓަރުގެ މަގު މިކުންފުނިން ހަދައި ނިންމާލީ އެންމެ ދެދުވަހުންނެވެ.\nމިމަގު ހެދުމުގެ މަސައްކަތް ކޮށްފައި ވަނީ މޫރާ ކިޔާ ކުންފުންޏަކުންނެވެ. އެކުންފުނިން ބުނީ މިއީ ކުންފުނީގެ މަސައްކަތްތައް ވަރަށް އަވަހަށް ނިންމާލާނެ ކަމުގެ ހެއްކެއް ކަމަށެވެ. ނަމަވެސް މަގު ހެދުން މިހައި އަވަހަށް ނިންމާލަނީ ކޮން ކަހަލަ އުކުޅެއް ބޭނުން ކޮށްގެން ކަމެއް އެކުންފުނިން ނުބުނެއެވެ.\nމިވީޑިއޯ މިހާރު ވަނީ 14 މިލިއަނަށް ވުރެ ގިނަ މީހުން ބަލާފައެވެ. ތިރީގައި އެވަނީ މިވީޑިއޯއެވެ.\n29 މިނެޓް ކުރިން 1


MATCH PREVIEW: France - Australia - Vaguthu\nމެޗު ޕްރިވިއު: ފްރާންސް – އޮސްޓްރޭލިއާ\nމި ފަހަރުގެ ވޯލްޑް ކަޕްގެ އެއް ފޭވަރިޓް ކަމަށްވާ ފްރާންސް ގުރޫޕް ސީގައި ކުޅޭ ފުރަތަމަ މެޗުގައި މިއަދު ނުކުންނަނީ އޮސްޓްރޭލިއާ ދެކޮޅަށެވެ.\nމި މެޗަށް ނުކުންނައިރު، ފްރާންސްގެ އެޓޭކްގައި އެންޓުއާން ގްރީޒްމަންއާއެކު ކިލިއަން އެމްބަޕޭ އާއި އުސްމާނޭ ޑެމްބޭލޭ ފެންނާނެ ކަމަށް ލަފާކުރެވެ އެވެ. އަދި ޑިފެންޑަރު ޖިބްރީލް ސިޑީބޭ ވެސް ވަނީ މެޗަށް ފިޓުވެފަ އެވެ.\nއެންމެ ފަހުން ކުޅުނު 12 މެޗުގެ ތެރެއިން އެންމެ މެޗަކުން ބަލިވެފައިވާ ފްރާންސް މި މުބާރާތާށް ކުރިމަތިލަނީ ފޭވަރިޓެއްގެ ގޮތުގަ އެވެ. އަދި ހުނަރުން ފުރިފައިވާ، ޒުވާން ސްކޮޑްގައި ތިބި ކުޅުންތެރިންގެ ބޭނުން އެންމެ ރަނގަޅަށް ހިފުމުގެ ގޮތުން، އާ ފޯމޭޝަނެއް މި މުބާރާތުގައި ފްރާންސްގެ ކޯޗު ޑިޑިއޭ ޑެޝޯމްޕްސް ބޭނުންކުރާނެ ކަމަށް ލަފާކުރެވެ އެވެ.\nއޮސްޓްރޭލިއާ އަށް ބަލާއިރު، އެ ޓީމުގެ ކޯޗު ބާޓް ވެން މާވިކް އަށް މުބާރާތުގެ ކުރިން ލިބުނީ ހަތަރު ފްރެންޑްލީ އެެެވެ. ވެން މާވިކްގެ އިރުޝާދުގެ ދަށުން އެ މެޗުތަކުގައި އޮސްޓްރޭލިއާ އިން ރަނގަޅު ކުޅުމެއް ދެއްކި އެވެ. މިދިޔަ އަހަރުގެ ނޮވެމްބަރ މަހު އޮސްޓެރޭލިއާ ހަވާލުވި ވެން މާވިކް، މިއަދު މެޗުގައި ޓީމަށް ބަދަލުތަކެއް ގެންނާނެ ކަމަށް ބެލެވެ އެވެ.\nމި ދެ ޤައުމު އެންމެ ފަހުން ބައްދަލުކުރީ 2013 ވަނަ އަހަރެެވެ. އެ މެޗުގައި 6-0 އިން ކާމިޔާބުކުރީ ފްރާންސް އެވެ. ވާދަވެރި މެޗެއްގައި މި ދެ ޓީމު ބައްދަލުކުރީ 2001 ވަނަ އަހަރުގެ ކޮންފެޑަރޭޝަންސް ކަޕްގަ އެެވެ. އެ މެޗު 1-0 އިން ކާމިޔާބުކުރީ އޮސްޓްރޭލިއާ އެވެ.\nފްރާްންސް އެންމެ ފަހުން ނުވަ ވޯލްޑް ކަޕްގައި، ގުރޫޕްގެ އެއްވަނަ ހޯދާފައިވަނީ އެންމެ ދެ ފަހަރު.\n1998 ވަނަ އަހަރުގެ ވޯލްޑް ކަޕްގެ ގުރޫޕް ސްޓޭޖުގެ ހުރިހާ މެޗެއް ކާމިޔާބުކުރި ފަހުން، ފްރާންސް ވޯލްޑް ކަޕްގެ ގުރޫޕް ސްޓޭޖުގައި މޮޅުވެފައިވަނީ ޓޯގޯ، ހޮންޑިއުރަސް އަދި ސްވިޓްޒަލޭންޑް އަތުން.\n1998ގެ ވޯލްޑް ކަޕަށް ފަހު ފްރާންސް ވޯލްޑް ކަޕްގެ ގުރޫޕް ސްޓޭޖުގައި ކުޅުނު 12 މެޗުގެ ތެރެއިން، މޮޅުވީ ތިން މެޗުން. ފަސް މެޗު އެއްވަރުވިއިރު، ހަތަރު މެޗުން ވަނީ ބަލިވެފަ.\nމިއީ ޖެހިޖެހިގެން އޮސްޓްރޭލިއާ ވާދަކުރާ ހަތަރު ވަނަ ވޯލްޑް ކަޕް\nވޯލްޑް ކަޕްގައި އެންމެ ފަހުން ކުޅުނު 13 މެޗުގެ ތެރެއިން، އޮސްޓްރޭލިއާ މޮޅުވީ އެންމެ ދެ މެޗުން\nވޯލްޑް ކަޕްގައި ކޮޅަށް ލަނޑެއްނުވަދެ އޮސްޓްރޭލިއާ އެންމެ ފަހުން މެޗެއް ނިންމާލީ 1974 ވަނަ އަހަރު.\nއޮސްޓްރޭލިއާގެ ކޯޗު ބާޓް ވެން މާވިކް އަކީ އެ ޓީމަށް އިރުޝާދުދޭ ނެދަލޭންޑްސްގެ ތިން ވަނަ ކޯޗެވެ. މީގެ ކުރިން ނެދަލޭންޑްސްގެ ދެ ކޯޗުން ކަމަށްވާ ގުސް ހިޑިންކާއި ޕިމް ވަރްބީކް ވަނީ އޮސްޓްރޭލިއާ އަށް ކޯޗުކޮށްދީފަ އެވެ.\nޖޫން 16, 2018 14:29\nމަމެންނަށް ރަނގަޅީ އޮސްޓްރޭލިޔާ ބަލިވެއްޖެނަމައޭ ސަބަބަކީ އެއާލާތް ގަނޑޭ މަމެންގެ ދާޚިލީ ކަންކަމާއި ބެހެނީ އަދި މަމެންގެ ގައުމުގެ ރިސޯޓްސް ތަކުގެ ޖީއެމްގެ މަގާމް ގައި ތިބެގެން ދިވެހިންނަށް ކަނޑައެޅިގެން ވަޒީފާ ނުދޭން ބުނެ ލަންކާ އަދި އިންޑިއާ އާލާތުންނަށް ވަޒީފާ ދޭތީއޭ. އޮސޭ މެން ދެން ދަގަ ހުޅުދޫ ދިގު ފަރަށް ބޮލިިހިލަން ދަގަ ދަގަ ދަގަ ބޮލިހިލަން. ބޮލިހިލާ ދޯ.


(13 އޮކްޓޯބަރ 2019 އާ ގުޅޭ)\n"އަންހެނަކު އޯކޭވީމަ އިންޖޯއިކޮށްލުން އެއީ މައްސަލައެއްނޫނޭ... ކަލޭ ތިއުޅުނީ މަގޭ ބޮލަށް އަރަންވެގެން، ފުރަތަމަ އުޅުނުހެން ކޫލްކޮށް އުޅުނުނަމަ މިހުރިހާ އެއްޗެއް އަހަރެން ކިޔާކަށް ނުޖެހުނީސް، މައްސަލައަކީ އަލްމާ މާ ސީރިއަސްވީމަ" ލިއަމް ބުންޏެވެ.\n"ލިއަމް އަހަރެންދެކެ ލައިކެއްނުވޭތަ؟ ނޫން ދޯ... ރުޅި އައިސްފަ ހުރީމަ ދޯ ތިހެން ތިވާހަކަދައްކަނީ... އަހަރެން އިސްނެގިޔަސް އަހަންނާ ލިއަމް ބައިވެރިވީމެންނު... ލިއަމްގެ ދުލުން ނުބުންޏަސް ތި ދެ ލޮލުން އަހަރެން ދުށީމޭ ލިއަމް އަހަރެންދެކެ ލައިކްވާކަން. ޕްލީޒް ލިއަމް... މިހާރު ދެން ތިހެން ވާހަކަނުދައްކަބަލަ... އަހަންނަށް އެނގޭ ޒެއްލު ކުރިމަތީ އަހަރެން އެހެން އުޅުނީމަ ލިއަމް އެއްޗެއް ނުބުންޏަސް ހިތްހަމަނުޖެހިފަކަން ހުރީ، އަހަންނާ އެހާ ގާތްކޮށް އުޅެފަ ކުއްލިއަކަށް ކީއްވެ ޒެއްލު ގެނައީ... ލިއަމްއަށް ނުފުދޭ ކަމެއް އޮތީތަ؟... އޭނާ އައިފަހުން ލިއަމްއަށް އަހަރެން ނުފެންނަ ކަހަލަ... ކުއްލިއަކަށް އެހާ ދުރުކޮށްލީ ކީއްވެ؟ އަސްލު އެހެންވެ އަހަންނަށް ވެސް އެހެންކަންތައް ކުރެވުނީ... ލިއަމްގެ ވައިފެއް ހުންނަކަން އެނގުނަސް ކުރިމަތިން ފެނުނީމަ އަހަރެން ފޫހިވީ، ދެރަވީ..." ލިއަމްގެ ވައަތު މުލައްދަނޑީގައި އަލްމާ ހިފާލުމާއެކު އަނެއްކާ ވެސް ލިއަމްއާ ގާތަށް ޖެހިލައިފިއެވެ.\n"އަހަރެން ދެއްކި ވާހަކަ ޤަބޫލުކުރަން ބޭނުންނުވަންޏާ ނުކުރޭ... އަހަރެން އެއްފަހަރު ވެސް ނުބުނަން އަލްމާ ގާތު އަހަރެންދެކެ ލޯބިވާށޭ، މިރޭ ބައްދަލުކުރީ ވެސް ފޯނުން މިވާހަކަތައް ނުބުނަންވެގެން، ކުރިމަތީހުރެ ބުނީމަ އަހަރެން ބުނާ އެއްޗެއް އަލްމާއަށް ސާފުވާނޭ ކަމަށް ހީކޮށް... ދިޒް އިޒް ޓޫ މަޗް... އަލްމާއާ ގުޅުމުގެ ގަސްދެއް އެއްވެސް އިރަކުނެތް، ފިރިމީހާއާއި ދަރި ދޫކޮށްލުމުގެ ބޭނުމެއްނެތް، އަލްމާއަށް ރަނގަޅުވާނީ ރައްޒާގާއެކު މިހާރު ވެސް ތިއުޅޭހެން އުޅުނިއްޔާ، އިޓް ވޯޒް ފަން، އައި އެޑްމިޓް... އެކަމަކު އެއީ އެއްގޮތަކަށް ވެސް ސީރިއަސްވާންޖެހޭކަމެއްނޫން، މިކަން ގިނަބަޔަކަށް ނުވެސް އެނގެއެއްނު، އެހެންވީމަ އަލްމާ ހާސްވާކަށް ނުޖެހޭނެ، ދެން ތިދައްކަނީ އަހަރެންގެ އަނބިމީހާގެ ވާހަކަ... އޭނާއާ އަލްމާއާ އެއްވަރެއްނުވެވޭނެ، އަހަރެންގެ އަނބިމީހާ ގެންނަންވީމަ އެނގޭނީ އަހަންނަށް، އެކަމަށް އަލްމާގެ ޚިޔާލެއް ބޭނުމެއްނުވޭ، މީ ޒެއްލުއާ ގުޅުންހުރި ކަމެއްނޫން، މިދައްކަނީ އަހަރެމެން ދެމެދުގައި އޮތް ކަމެއްގެ ވާހަކަ" ލިއަމް ބުންޏެވެ.\n"ޒެއްލުއަށް އެނގިއްޖެ އަހަންނާއި ލިއަމްއާ ދެމެދު ގުޅުމެއް އޮތްކަން، ލިއަމް ކަމެއް ސިއްރުކުރާކަން... އޭނާ ދެން ނުވާނެ ލިއަމްދެކެ ލޯތްބެއް" އަލްމާ ހުރީ ގޮތްދޫނުކޮށް އޭނާގެ ހިތުގެ އެދުން ހާސިލްކުރާށެވެ.\n"މޮޔަނުގޮވާ... ޒެއްލު އަދިވެސް ލޯބިވަނީ އަހަރެންދެކެ، އަދިވެސް އެއީ އަހަރެންގެ އަނބިމީހާ، އަލްމާއަށް ދުވަހަކުވެސް ނުވެވޭނެ ޒެއްލު ކަހަލަ އަންހެނަކަށް، ސޯ ސްޓޮޕް ދިސް ނޮންސެންސް... އަހަރެން ހޯދަން ދެން ނާންނާތި" ލިއަމް ބުންޏެވެ.\n"އަޅެ ލިއަމް... އަހަރެން ކީއްކުރީމަތަ ޤަބޫލުވާނީ" އަލްމާ އާދޭސްކުރާހެން ބުންޏެވެ.\n"މިކަން މި ނިމުނީ... ދެން އިތުރަށް ދައްކާނޭ ވާހަކައެއްނެތް، އަހަރެން މިހާރު ވަރަށް ފޫހިވޭ އަލްމާދެކެ، މޮޅެތިހާ ޑްރާމާ ނުޖެއްސިނަމަ އަހަރެން އެނބުރިދަންދެން އަހަރެމެން ދެމެދުގައި ގުޑް ރިލޭޝަންޝިޕެއް އޮތީސް، މިތާ ތިބުމުގެ ބޭނުމެއްނެތް... ހިނގާ ދާން" ލިއަމްއާ ދުރަށް އަލްމާ ޖައްސާލުމާއެކު ބުންޏެވެ. ނަމަވެސް އެވަރުން އަލްމާ ދުލެއްނުދިނެވެ. އޭނާ ލިއަމްގެ ޓީޝާޓުގައި ހިފައިގަތެވެ. ރޮއެ އާދޭސް ކުރަން ފެށިއެވެ. ކޮންމެ ސިފައެއްގައި ވިޔަސް ލިއަމްގެ ދިރިއުޅުމުން އޭނާއަށް ފުރުޞަތެއް ދިނުމަށް އެދިއެވެ. ލިއަމްގެ ބޮލުގައި ރިހުންވީ އިތުރެވެ. އަލްމާގެ ކަރުނައަކުން އޭނާއަށް އެއްވެސް އަސަރެއް ނުކުރިއެވެ. ލިއަމްގެ ހިތުގައި އަލްމާއާމެދު ޖަޒުބާތުގެ ޒަރެއް ވެސް ނެތެވެ. ބޮލަށް ތުރާވީ އެހެންވެއެވެ.\n"އަރާ ސައިކަލަށް..." އަލްމާ ރުއިން ހުއްޓާލުމުން ލިއަމް ބުންޏެވެ.\n"ޒެއްލުއަށް ލިއަމްގެ ހަޤީޤަތް އެނގުނީމަ ނުހުންނާނެ" ލިއަމްއަށް ބަލަން ހުރެ އަލްމާ ބުންޏެވެ.\n"ތިދަނީ މާމައްޗަށް، އަހަންނަށް ބުނެވިއްޖެ ދޯ ޒެއްލު މިދޭތެރެއަށް ނުވައްދާށޭ، އަހަރެންގެ ހަޤީޤަތޭ ބުނާއިރު ކަލެއަށް އުޅެވުނީ މާތާހިރުކޮށްތަ؟... ރައްޒާގަށް ހަޤީޤަތް އެނގިއްޖެއްޔާ ވާނީ ކިހިނެއް؟ އެކަމާ އިހަށް ވިސްނަބަލަ، މިކަން ނިމިއްޖެކަން ޤަބޫލުކޮށްގައިގެން އަނގަމަޑުން ލައިގެން ހުރިއްޔާ އަލްމާއަށް ރަނގަޅުވާނީ" ލިއަމް ބުންޏެވެ. ހަމައެވަގުތު އަލްމާގެ ފޯނު ރިންގުވާން ފެށިއެވެ. އޭނާގެ އަތްދަބަހުން ފޯނު ނެގިއިރު ލިއަމްގެ ނަޒަރު ވެސް ހުރީ އެ ފޯނަށް ހުއްޓިފައެވެ. އިސްކުރީނުން ރައްޒާގުގެ ނަން ފެނުނެވެ. އަލްމާ ކޯލު ކަނޑާލާފައި ފޯނު ސައިލެންޓްކޮށްލީއެވެ.\n"އަހަރެމެން ދެމީހުން އެކީގަ ފޮޓޯއެއް ނެގިދާނެތަ؟" ފޯނަށް ބަލަން ހުރެ އަލްމާ އެއްސެވެ.\n"ތިކަމެއްނުވާނެ... ރައްޒާގު ވެސް އެ ގުޅީ... ހިނގާ ދާން" ލިއަމް ބުންޏެވެ. އަލްމާގެ ފޯނު ލިއަމްއާ އަމާޒުކޮށްލަން ވާއިރަށް އޭނާ އެ ފޯނު އަތުލައިފިއެވެ. އަދި ސައިކަލަށް އަރާ އިސްޓާޓުކޮށްލުމާއެކު އޭގެ އަލިން އެހިސާބަށް އަލިވެގެން ދިޔައެވެ. ހުރި ފިޔަވަޅުމަތީ އަލްމާ ހުރުމުން ލިއަމް ގޮވާލިއެވެ. އަނެއްކާ ވެސް ދާންވީކަމުގައި ބުނެ ސައިކަލަށް އަރަން އަލްމާ ގާތު ލިއަމް ބުންޏެވެ.\n"އަދި މަޑުކޮށްލަބަލަ..." އަލްމާ އެދުނެވެ. ލިއަމް ސައިކަލުމަތީ އިނދެ ކިހިނެއްވީތޯ އެއްސެވެ. އަލްމާ އައިސް ލިއަމްގެ ގާތުގައި ހުއްޓުލިއެވެ. އަދި ލިއަމްގެ މޫނުގައި ކަނާއަތްތިލަ ޖައްސާލިއެވެ. ލޯބިވެތި ގޮތަކަށް ލިއަމްގެ ތުނބުޅީގައި ފިރުމާލިއެވެ.\n"ސްޓޮޕް އިޓް އަލްމާ" އަލްމާގެ ވައަތްތިލަ ލިއަމްގެ ފައިމަތީ ހަރަކާތްކުރަން ފެށުމުން އޭނާ ބުންޏެވެ. އަދި ފައިމަތިން އަލްމާގެ އަތް ފޮޅުވާލިއެވެ.\n"ފަހު ފަހަރަށް" އަލްމާ މަޑުމަޑުން ބުންޏެވެ. ލިއަމްއަށް ލިބުނީ ހައިރާންކަމެވެ. އެހެންނަމަވެސް އޭނާ މިރޭ އެއްގޮތަކަށް ވެސް ގަޔާވާގޮތެއް ނުވިއެވެ. އެހެންވެ އަލްމާގެ އެ ފަހު ހުށަހެޅުމަށް ލިއަމް ނޫނެކޭ ބުންޏެވެ. އޭނާ ހަރުކަށިކަމާއެކު އަލްމާ ކޮށްޕާލިއެވެ. އަދި ނިކަން ބާރަށް އަލްމާއާ ވާހަކަދެއްކިއެވެ.\n"ހަމަމިހާރު ސައިކަލަށް އަރާ... އެހެންނޫނީ އަލްމާ މިތާ ހުރޭ، އަހަރެން ހިނގައިދާނަން" ލިއަމް ބުންޏެވެ. މިރޭ މުޅިން ވެސް ލިއަމްގެ ފަރާތުން އަލްމާއަށް ފެނުނީ އާކަންތައްތަކެވެ. އެއީ މީގެކުރީން އަލްމާއާ ބައްދަލުވި ލިއަމްއެއް ނޫނޭ ހީވާ ވަރަށް ލިއަމް ފެންނަނީ ބަދަލުވެފައިވާތަނެވެ. އަލްމާއަށް ހީވީ އޭނާ މިހާ ދުވަހު ދެކެމުން އައި ހުވަފެން ވިއްސިވިހާލިވެގެން ދިޔަހެންނެވެ. ލިއަމްއަށް އައި ބަދަލުގެ ސަބަބަކީ ހޭޒަލްކަން އަލްމާއަށް ޤަބޫލުކުރެވުނެވެ.\n"ޒެއްލުއަށް ލިއަމްއާއެކު އުފާވެރިވެރި ދިރިއުޅުމެއް ދުވަހަކުވެސް ނުލިބުނިއްޔާ ރަނގަޅީ، ދުވަހަކުވެސް އެ ދިރިއުޅުން އާރާސްތެއްނުވާނެ، މަށަށް ނުލިބުނު އުފަލެއް ކަލެއަކަށް ވެސް ނުލިބޭނެ" އަލްމާ ހިތާ ހިތާ ބުނެލިއެވެ. އޭނާގެ އެ ބަދު ދުޢާގެ އަޑު ލިއަމްގެ ކަންފަތަށް އިއްވުގެ ގަސްދެއް އަލްމާގެ ވެސް ނެތެވެ. އަލްމާއަށް ވެސް ޚުދު އޭނައާއި ހޭޒަލްއާ ހުރި ފަރަޤު ނޭނގޭ ކަހަލައެވެ. ހޭޒަލްއަކީ ލިއަމްގެ ހަލާލު އަނބިމީހާކަން އެނގޭއިރު ވެސް އެކަން އޭނާ ޤަބޫލުކުރަން ބޭނުންނުވާ ކަހަލައެވެ. މަޑުމަޑުން އޭނާ އައިސް ލިއަމްގެ ސައިކަލު ފަހަތަށް އެރިއެވެ. ހިމޭންވެފައި އިންއިރު އޭނާގެ ޚިޔާލު ދަތުރުކުރީ އެންމެ ފުރަތަމަ ލިއަމްއާ ބައްދަލުވީ ރެއަށެވެ.\nއަލްމާއަށް ފުރަތަމަ ލިއަމް ފެނުނީ ވެސް ޝިޔާނާއެކު އައިސް އެގޭ ބޭރު ޖޯލީގައި އިންދައެވެ. ޝިޔާނުގެ ރަޙުމަތްތެރިއަކު އައިސް އިންކަން ޔުސްރާ ބުނުމުން އޭނާއާއެކު އަލްމާ ވެސް ނުކުތީ ޝިޔާނާއި އޭނާގެ ރަޙުމަތްތެރިޔާއާ ބައްދަލުކުރާށެވެ. އެކަނިއެކަނި ބަސްމަދުވެފައި ލިއަމް އިނެވެ. ފުރަތަމަ ފެނިލުމުން ވެސް ލިއަމްގެ ސިފައަށް އަލްމާގެ ސަމާލުކަން ހުއްޓުނެވެ. ޔުސްރާގެ ފަރާތުން ލިއަމްއަކީ މާލޭ މީހެއްކަމާއި ވަޒީފާގެ ގޮތުން ދުވަސްކޮޅަކަށް އެ ރަށަށް އައިސް ހުރީކަން އަލްމާއަށް އޮޅުން ފިލިއެވެ. ޔުސްރާއާއި ޝިޔާނު ގާތްގާތުގައި ޖޯލީގަ އިށީނުމުން އަލްމާ އެ ފުރުޞަތުގެ ބޭނުންހިފައި ލިއަމްގެ ގާތުގައި އޭނާ ވެސް އައިސް އިށީނެވެ. ފުރަތަމަ އެހާ ވާހަކައެއް ލިއަމް ނުދައްކައެވެ. ހުންނަނީ ނިކަން މަޑުންނެވެ. ރައްޓެހިކަން ބަދަހިކުރަން މަސައްކަތް ކުރީ ވެސް އަލްމާއެވެ. ރޭގަނޑު އަލްމާމެންގެއިން ކެއުމަކީ ޝިޔާނުގެ އާދައެކެވެ. ލިއަމްއާ ބައްދަލުވި ދުވަސްކޮޅަކީ ރައްޒާގު ވެސް ރަށުގައި ނެތް ދުވަސްކޮޅެއްވީމަ އަލްމާގެ އެއްވެސް ކަމަކަށް ފާރަލާނޭ މީހަކުނެތެވެ. ދަރިފުޅު ގޮވައިގެން ގިނައިން އުޅޭނީ އަލްމާގެ މަންމައެވެ. އެހެންވެ އޭނާ ކޮންމެ ގޮތަކުން ވެސް ލިއަމް އަންނަންވާއިރަށް ގޭތެރޭގެ ހުރިހާކަމެއް ނިންމާލައި ލިއަމްއަށް ޓަކައި ހުންނަނީ ތައްޔާރުވެގެންނެވެ. ލިއަމް އަންނާނޭ އިރަކަށް އިންތިޒާރު ވެސް ކުރެވެއެވެ. ލިއަމް ފުށުން ފެންނަ ކޮންމެ އަދާއަކަށް އަލްމާގެ ހިތް މަޑުމަޑުން ބެހެމުންދިޔައެވެ. ޚާއްޞަކޮށް އަލްމާ ދޭ ސަމާލުކަން ލިއަމް ބަލައިގަންނަން ފެށުމުންނެވެ.\nރޭގަނޑު ކެއުމަށްފަހު ޔުސްރާއާއި ޝިޔާނު ތިބޭނީ ބަދިގެ ފަރާތު ޖޯލީގައެވެ. ގެއިން ބޭރުގަ ހުންނަ ޖޯއްޔަށް އެމީހުން ނުކުންނާނީ މަދު ފަހަރަކުއެވެ. ރޭގަނޑު ނުވައެއް ދިހައެއް ޖަހާކަން ހާއިރު އަންނަ މީހުން އެނބުރި ގެއަށްދާން އެގެއިން ނުކުންނައިރު ހުންނާނީ އެކެއްޖަހާފައެވެ. ދެމެދުގައި އޮންނަންޖެހޭ އިން ފަހަނައަޅައި ދިޔައީ ގެއިން ބޭރުގައި ހުރި ޖޯލީގަ އަލްމާއާއި ލިއަމް ތިބި ރެއެއްގައެވެ. އަލްމާގެ ސަމާސާތައް ބޮޑުވެ ލިއަމްގެ ގައިގާ ބީހެންފެށުމުން އޭނާ ވެސް އަލްމާއާ ސަމާސާއެއްކޮށްލީއެވެ. ދުރަށް ނުދެވޭނެހެން ހީވުމުން ކޮޓަރިއަށް ވަންނަން އެދުނީ ވެސް އަލްމާއެވެ. ނުކެރިފައި އިން ލިއަމްގެ އަތުގައި ހިފާ ޖޯލިން ނަގައިގެން ގޭތެރެއަށް ވަނީ ވެސް އަލްމާ އިސްވެ ހުރެއެވެ. އެ ދެމީހުން ގޭތެރެއަށް ވަންނާތީ ފެނި ޔުސްރާ ސުވާލުކޮށްލުމުން ޖަވާބު ދިނީ ވެސް އަލްމާއެވެ. ލިއަމް ފާޚާނާއަކަށް ދާންޖެހުނީއޭ ބުނެ ލިއަމް ގޮވައިގެން އަލްމާ ނިދާ ކޮޓަރިއަށް ވަނީއެވެ. ދުވަހަކުވެސް އިޙްސާސް ކުރެވިފައިނުވާ ފަދަ ލައްޒަތެއް ލިއަމްގެ ފުށުން އަލްމާއަށް ލިބިގެންދިޔައެވެ. ލިއަމްގެ ޒުވާންކަމާއި އެ ރީތި ސޫރައަކާއެކު އެ ހަށިގަނޑުގެ ޖޯރު ފެނި އަލްމާއަށް އެހެން އާލަމަކަށް ދަތުރުކުރެވުނު ފަދައެވެ. މީހަކާ އިނދެ ދަރިއަކު ލިބުން އިރު ވެސް އެފަދަ ތަޖުރިބާއެއް އޭނާގެ ނެތެވެ. ވަކިން ބޮޑަށް އަލްމާއަށް ލިއަމް ކަމުދިޔައީ އެހެންވެއެވެ. ބައެއް ފަހަރަށް އޭނާގެ އަންހެނުންގެ ކޯލު އަންނައިރު ލިއަމް ހުންނަނީ އެ ކޯލަށް ޖަވާބުދެވޭ ފަދަ ހާލަތެއްގައެއް ނޫނެވެ. އޭނާ އެކޯލުތަކަށް ސަމާލުކަން ނުދިނުންވީ އަލްމާއަށް ލިބުނު ކާމިޔާބަކަށެވެ. އޭނާއަށް ޤަބޫލުކުރެވުނީ އެހެންނެވެ. ނަމަވެސް ކުއްލިއަކަށް ލިއަމްގެ އަނބިމީހާ ކުރިމައްޗަށް އެރުމުން އަލްމާގެ ހިތްބިރު ގަތީއެވެ. ހޭޒަލްއަކީ އޭނާއަށް ވާދަކުރެވޭވަރަށްވުރެ ޒުވާންވެފައި ރީތި އަންހެނަކަށްވީމައެވެ. ލިއަމްގެ ގާތުގައި ހުންނައިރު އެ ޖޯޑު ނުހަނު ގުޅެއެވެ. ހޭޒަލް ލޯބިން އުޅޭގޮތް ފެނުމުން އަލްމާގެ ހިތުގައި ހަސަދައިގެ ރުޅިވެރިކަން އުފެދުނީއެވެ. ޔުސްރާއާއި ޝިޔާނު ތިބީ ލިއަމްއާއި ހޭޒަލްއާ އެއްކޮޅަށެވެ. ލިއަމްއާއެކު އަލްމާ ހޭދަކުރާ ވަގުތަށް އެމީހުން ހުރަސް ނޭޅިޔަސް އެމީހުން ވެސް ލިއަމްގެ ދިރިއުޅުމަށް އޭނާ ވަންނަން ނޭދޭ ކަހަލައެވެ. ލިއަމްގެ ދިރިއުޅުމުން ހޭޒަލް ބޭރުކޮށްލަންވީކަން އަލްމާ ވިސްނީ އެހެންވެއެވެ. ލިއަމްގެ ސަމާލުކަން ހޯދުމަށް އޭނާ ހުރީ ކޮންމެ ކަމެއް ވެސް ކުރަން ތައްޔާރަށެވެ. ލިއަމްގެ ޒާތީ ކަންކަމާ ސުވާލުކުރިއަސް ގިނަ ފަހަރަށް ފަށާނީ ކުރި ސުވާލާ ނުވެސް ގުޅޭ ވާހަކައެކެވެ. އެކަމާ މެދު މިހާރު އަލްމާ ވިސްނާލުމުން އެއްޗެއް ވިސްނެއެވެ. ލިއަމްއަކީ ކާކުކަން އޭނާއަށް ނޭނގޭކަމެވެ. އެންމެ ކުޑަމިނުން ލިއަމްގެ ފޯނު ނަންބަރު ވެސް އޭނާ ނުދިނެވެ. ލިއަމް ބުނަމުން އައީ އަލްމާ ގާތަށް ކޮންމެ ރެއަކު އަންނައިރު ފޯނުން ވާހަކަދެއްކުން މުހިންމެއްނޫން ކަމެވެ. އޭރު އަލްމާ ވެސް ހުރީ އުފަލުންކަމަށްވާތީ ލިއަމްގެ ހުރިހާ ވާހަކައަކާ އޭނާ ވެސް ހުރީ ރުހިގެންނެވެ.\nޚިޔާލުގެ ދާވަނިން ސޮއްސާލައިގެން ހަމަބިމަށް އަލްމާ ވެއްޓިއްޖެއެވެ. ދެލޮލުން ވެއްޓުނު ކަރުނަތިކި ކޯތާފަތުން އޭނާ ފުހެލިއެވެ. ލިއަމްގެ ސައިކަލު އައިސް އަލްމާގެ ބައިސްކަލު ހުރި ހިސާބުގަ މަޑުކޮށްލިއެވެ. ގޮތް ހުސްވެފައި ހުރި މީހަކު ފަދައިން އަލްމާ ހުއްޓެއްކަމަކު އޭނާ ލިއަމް ދޫކޮށްލާކަށް ބޭނުމެއްނުވިއެވެ. ރޮވިފައި ހުރެ އޭނާ ލިއަމްއާ ކުރިމަތިލިއެވެ.\n"ޒެއްލުގެ ނަންބަރު އޭނާ ދިން.... އަހަރެން އޭނައަށް ގުޅާފަ ކިޔައިދޭނަން، ދެން ވެސް އޭނާ ލިއަމްދެކެ ލޯބިވާނެތަ؟" އަލްމާ މިހެން ބުނީ ބިރުން ހުރެއެވެ. ލިއަމްގެ ރައްދު އަންނާނޭގޮތެއް ނޭނގުނަސް އަލްމާ ޖެހިލުންވިއެވެ.\n"އޯ... އެހިސާބަށް ވެސް ދިޔައީތަ؟.... އަހަރެން ހީކުރީ މިކަން ރީތިގޮތުގަ ނިމެން އަލްމާ ވެސް ބޭނުންވާނެކަމަށް، އަހަރެން މިތާކު އުޅޭކަށް ނުޖެހޭނެ، އެކަމަކު އަލްމާ އުޅެން އޮތީ މިރަށް ދޯ.... އަލްމާ ބޭނުންވަނީ ރަށުތެރެއަށް ބަދުނާމުވާންތަ؟" ނުރުހުމާއެކު ލިއަމް ބަލަން ހުއްޓެވެ. އަލްމާގެ މޫނުން ހައިރާންކަން ފާޅުވިއެވެ. އޭނާއަށް ލިއަމް އެބުނާ އެއްޗެއް ނޭނގޭ ކަހަލައެވެ.\n"ލިއަމް ވެސް ބަދުނާމުވާނެ" އަލްމާ ބުންޏެވެ.\n"ނުވާނެ... އަހަރެން އެވަރުގެ ހެއްކެއް އަލްމާ އަތަކަށް ދުލެއްނުކުރަން، އަހަރެންމީ ތިކަހަލަ މޮޔައެއްނޫނޭ، ހަނދާންނެތުނީތަ އަހަރެން އަތުގައި ހުރި ފޮޓޯތައް މަތިން.... ސޯޝަލް މީޑިއާގެ އެކަހަލަ ފޮޓޯތައް ބަލާނެ ބައިވަރު މީހުން އުޅޭ، ރައްޒާގަށް ފެނުނީމަ ކީކޭބާ ބުނާނީ" ލިއަމް ބުންޏެވެ. އަލްމާގެ މޫނުން ލޭ ހިނދި ހުދުވެގެން ދިޔައެވެ.\n"ރަނގަޅު... ތިހެން ހިމޭނުން ހުންނަންވީ، އަހަރެން ވެސް ނޫޅެން އަލްމާގެ ދިރިއުޅުން ހަލާކުކޮށްލާކަށް، ކުރިން އުޅުނުހެން ދެން ވެސް އުޅެވޭނެއެއްނު" ލިއަމް ބުންޏެވެ. އަލްމާ ބަހެއް ވެސް ނުބުނެ ދިގުކޮށް ހެދިފައި ހުރި ވިނަތަކުގެ ތެރޭ އޮތް ބައިސްކަލު ނަގައިގެން މަގަށް ނުކުތެވެ. އަދި އެއަށް އަރާ ދުއްވާލިއެވެ. އަލްމާއާއި ލިއަމްއާ ދެމެދު ދުރުމިނެއް ބަހައްޓަމުން ލިއަމް ވެސް ސައިކަލުގަ ނައްޓާލީ އެނބުރި ދާށެވެ. ނަމަވެސް ޚިޔާލު ބަދަލުވެގެން އަލްމާގެ ބޯކޮލު ބަލަމުން އޭނާ ގޮސް ގެއަށް ވަންނަންދެން ލިއަމް ބެލިއެވެ. އަދި އޭނާ ގެއަށް ވަންކަން ޔަގީންވުމުން ޝިޔާނަށް ގުޅީ އެ ގޭ ދޮށުގައި ޝިޔާނުގެ ސައިކަލު ހުރުމުންނެވެ.\nދެމީހުން އައިސް އެރީ އާންމުކޮށް ކޮފީބޯން ތިބޭ ކެފޭއަށެވެ. އަލްމާއާ ދެމެދު ހިނގައިދިޔަ ކަންކަން ލިއަމް ކިޔާދިނެވެ. ފުރަން ހަމަޖެހިފަ އޮތް ގަޑި ވެސް ލިއަމް ބުންޏެވެ. އޭނާ ދާން އުޅޭކަން އަލްމާއަށް އެނގިގެން ނުވާނޭ ލިއަމް ތަކުރާރުކޮށް ޝިޔާނަށް ހަނދާންކޮށްދިނެވެ. އަދި އަލްމާއަކީ ލިއަމްއަށް ކުރިމަތިވި މުސީބާތެއްކަމުގައި ބުންޏެވެ. އިތުރަށް ކަންކަން ގޯސް ނުވަނީސް އޭނާ ބޭނުންވަނީ މިކަމުން ސަލާމަތްވާކަމުގައި ވެސް ބުންޏެވެ. ސަލާމަތް ވެވޭނީ އެ ރަށުން ލިއަމް ދިޔައިމަ ކަމަށް ވެސް ބުންޏެވެ.\nހެނދުނު ސައިބޯން މޭޒު ކައިރީ ޒައިދަންއާއި ޝަމާޢިލް އިނެވެ. އެމީހުންނަށްވުރެ ކުރީން ސައިބޮއެގެން ވީރާ އޮފީހަށްދާން ނުކުމެއްޖެއެވެ. ޒަފްރާއާއި މުހުސިނާ ވެސް މޭޒު ދޮށުގައި ސައިބޯން ތިއްބެވެ.\n"ކީއްވެތަ އެތަނުން އެއްވެސް ހަދިޔާއެއް ހޭޒަލް ނުގެންދިޔައީ، މިއަދު ޒައިދަން އެގެއަށް ގޮސް އެމަންޖެ އާދެބަލަ، އެ ރަށުން އައިސް މިގެއަކަށް އަދި ނާދޭ.... ލިއަމް އަންނަނީ ކޮންދުވަހަކުންތަ؟ އަދިވެސް އެކަން ނިމޭކަށްނޫޅޭތަ؟ އަހަރެން ހީކޮށްގެން މިހުންނަނީ އެ ދެކުދީން އެކީގައޭ ދެން މާލެ އަންނާނީ... އަނބިން އެކަނި ބައިތިއްބާފަ އެހެން ދާކަށްނުވާނެ، ލިއަމްއަށް އެކަހަލަ ކަންކަން ވިސްނޭނެނަމައެއްނު" މުހުސިނާ ބުންޏެވެ.\n"ލިއަމް ވަރަށް ވިސްނާނެ ހޭޒަލްއާ މެދު، އޭނާ ނުކުރާނެ ހޭޒަލް ދެރަވާވަރުކަމެއް، އެ ދެކުދީން އުޅެނީ ކިހާ ގުޅިގެން، އަދިވެސް އެ އުޅެނީ ރައްޓެހިވެގެން އުޅުނުއިރު އުޅޭހެން" ޝަމާޢިލް ކުޑަކޮށް ހީނލާފައި ބުންޏެވެ.\n"ތިވެސް މައްސަލައެކޭ، ކައިވެންޏަށްފަހު ކުރީން ހުރި ކުޅޭކުޅޭ މިޒާޖު ދޫކޮށްލަން ޖެހޭނެ" މުހުސިނާ ބުންޏެވެ.\n"މަންމާ!... ލިއަމް ވެސް ވިސްނާނެއޭ... އޭނާ ބުންޏޭ ވަރަށް އަވަހަށް އަންނާނަމޭ، މަންމަ ތިއުޅެނީ ޒެއްލު ނުފެނިގެން... އެހެންވެ ތިހާ ކަންބޮޑުތިވަނީ، ހުރޭ... އޮފީސް ނިންމާފަ އަންނައިރު އަންނާނީ ޒެއްލު ގޮވައިގެން" ޒައިދަން ބުންޏެވެ. އެކަމާ ޝަމާޢިލް ވެސް އެއްބަސްވިއެވެ.\nހަރުކޮށް ހިނގާލާފައި އަންނަ ދާރިއަން ފެނި އޭނާގެ ކެބިންގެ ބޭރުގައި އިން ތާރާ ސަމާލުކަމަށް އައެވެ. އަވަސް އަވަހަށް އަތުގައި އޮތް ފޯނުގެ އިސްކުރީނު ނިއްވާލައި މޭޒުގެ އަރިމަތިން މަތީ ވަތްގަނޑަށް އެ ލައިފިއެވެ. އިސްތަށިގަނޑު ރީތިކޮށްލައި ހިނިތުންވުމެއް ވެރިކޮށްލުމާއެކު ތާރާ ގޮނޑިން ތެދުވެލީ އިޙްތިރާމް އަދާކުރުމަށެވެ.\n"ނޮޓް ނައު..." އަތުގައި އޮތް ފޯނަށް ނަޒަރު ހުއްޓާލައިގެން ހުރި ދާރިއަންއަށް ލޮލުގެ ހިމަކޮޅުން ތާރާ ފެނުނެވެ. އޭނާ އެއްޗެއް ބުނަން އަނގަހުޅުވާލިކަން ވެސް އެނގުނެވެ. ނަމަވެސް ދާރިއަންއަށް އޭނާގެ ޕީއޭއަށް ސަމާލުކަން ދިނުން މުހިންމުނުވީއެވެ.\nދާރިއަން ކެބިންއަށް ވަދެ ދޮރު ލައްޕާލިތަން ފެނި ދަތްކުނޑި ވިކާލުމާއެކު ތާރާ މޫނުކުނިކޮށްލިއެވެ. ކުދިކިޔާލުމާއެކު އޭނާގެ މޭޒު ދޮށުގައި އިށީނެވެ. އަދި ޑެސްކްޓޮޕުގައި ހުޅުވާފައި ހުރި ދުވަހީ ތަވަލާއި މެއިލްތަކަށް ނަޒަރު ހުއްޓާލިއެވެ.\n"ހާއި!... ގުޑް މޯނިން" އިވުނު އަޑުން ތާރާ އިސްއުފުލާލިއެވެ.\n"ބޭޑް ޑޭ!... ކޮބާ ރިއާން... އެބައިންތަ؟" ހިނިތުންވެލައިގެން ހުރި ސާރާ ނިތްއަރުވާލަމުން ވާހަކަދެއްކިއެވެ. އެހިނދު ތާރާ ހިނިތުންވެލައިފިއެވެ.\n"އެއީ ކޮންމެ ދުވަހެއްގެ ވެސް އާދައެއްނު... ބޮސްއާއެކު މީޓިންއެއް ނިންމާފަ ދެންމެ އައިސް އެވަނީ، އަހަރެން ހިތަށް އަރާ ސާރާއާ ވާހަކަދައްކަނީ ވެސް އެހާ އެރޮގެންޓްކޮށްބާއޭ... އެޓްލީސްޓް ވާހަކަދައްކާއިރު އެކަކުއަނެކަކަށް ބަލާނެ ދޯ" ތާރާ ބުންޏެވެ. އޭނާގެ ވާހަކަތަކަށް ސާރާ ޖަހާލީ ލުއި ހިނިގަނޑެކެވެ.\n"އަންހެންކުދީން ހިތްކިޔާފާނެތީ ނުބަލަނީ... އެހެންނޫނަސް އަހަންނަށް ނުބުލަހާ ހުންނާކަށް ނުކެރޭނެއެއްނު" ސާރާ ހިނިއައިސްފަ ހުރެ ބުންޏެވެ.\n"ކަމަކުތަ ސާރާ؟..." ތާރާ އެއްސެވެ.\n"ތާރާ އިނދޭ... އަހަރެން މިއައީ ދާރިއަން ގާތަށް، ބައްޕަ ބުންޏޭ މިއަދު ޒުކަން އަންކަލްއާއެކު މީޓިންއެއް އޮތް ވާހަކަ، އެހެންވެ ތަންކޮޅެއް ލަހުން ވެސް މިއައީ" ސާރާ މިހެން ބުނެ ދާރިއަންގެ ކެބިންއަށް ވަންނަން ހިނގައިގަތެވެ.\nސާރާގެ ދިގު ފަން އިސްތަށިގަނޑު ދޫކޮށްލާފައި ހުރިއިރު ކުރިމައްޗަށް ދެފަރާތުން ބައެއް ގެނެސްފައި އޮތެވެ. އޮޅަލި ކުލައިގެ ހަމުގައި އޭނާއަކީ އާދައިގެ އިސްކޮޅެއް ލިބިފައިވާ ބުރުސޫރަ ރީތި އަންހެން ކުއްޖެކެވެ. ޒުކަންއާއެކު މަސައްކަތުގައި އެންމެ ގިނަ ދުވަސްވީ އެކުވެރިޔާ ހާނިމްގެ ހަގު ދަރިފުޅެވެ. އުމުރުން ތޭވީސް އަހަރުގެ ޒުވާނެކެވެ. އަތްދިގު ގަޔަށް ދޫ ބްލައުޒްކޮޅު ޕެންސިލް ސްކާޓްގެ ދަށަށް ޖަހާލައި ހިމަ ބެލްޓެއް އަޅާފައި ހުރިއިރު އޮފީހުގެ މާޙާއުލާ ސާރާގެ ހެދުން އެޅުން ނުހަނު ގުޅެއެވެ. ފަރިތަކަމާއެކު ނޫޑް ކުލައިގެ އުސް ބޫޓުގައި ފަރިކޮށް އައިސް ދާރިއަންގެ ކެބިންގަ ސާރާ ޓަކިދީފިއެވެ. އެއާއެކު ޖަވާބެއް ލިބެންދެން މަޑުކުރުމެއްނެތި އޭނާ ދޮރުހުޅުވާލިއެވެ.


Russia ge theyo platform akah hamalaadhinee Ukraine in\nރަޝިއާއިން ބަލަހައްޓާ ތެޔޮ ޕްލެޓްފޯމެއް - ހަތިޔާރު ބަހައްޓާ ނަމަ ހަމަލާ ދޭނެ ކަމަށް ޔުކްރޭނުން ބުނޭ\nރަޝިއާ އިންޖިނޭރުން ކަޅު ކަނޑުން ތެޔޮވަޅު ކޮންނަން ހަދާފައި ހުރި ޕްލެޓްފޯމަކަށް މިސައިލް ހަމަލާ ދިނީ ޔުކްރޭންގެ އަސްކަރިއްޔާ އިން ކަމަށް އެ ގައުމުން އެއްބަސްވެއްޖެ އެވެ.\nޔުކްރޭނުން ބުނި ގޮތުގައި ހަމަލާދިން ސަބަބަކީ އެއީ ތެޔޮ ހޯދަން ހަދާފައި ހުރި ޕްލެޓްފޯމަކަށް ނުވާތީ އެވެ. އެ ތަން ބޭނުންކުރަނީ ރަޝިއާ ސިފައިން ކަމަށް ޔުކްރޭނުން ބުނެ އެވެ. އަދި އެއީ ޔުކްރޭނަށް ހަމަލާދޭ ހަތިޔާރު ގުދަންކުރާ އަސްކަރީ މަރުކަޒެއް ކަމަށް ވެސް ޔުކްރޭނުން ބުނެ އެވެ.\nރަޝިއާ ސިފައިން މި އަހަރު ފެބްރުއަރީ 24 ގައި ޔުކްރޭނަށް އަރައިގަނެ ދެމުން ގެންދާ ފަނާކުރަނިވި ހަމަލާތަކަށް ޔުކްރޭނުން ރައްދު ހަމަލާ ދިން ނަމަވެސް ހަކަތައާ ގުޅުން ހުރި އެފަދަ ބިނާއަކަށް މީގެކުރިން ހަމަލާ ދީފައެއް ނުވެ އެވެ.\nޔުކްރޭނުން ބުނީ ކްރައިމިއާގެ 70 ކިލޯމީޓަރު ބޭރުގައި ކަޅު ކަނޑަށް ވާގޮތަށް ތެލަށް ކޮންނަން ރަޝިއާއިން ހަދާފައި ހުރި ބިނާ އަކީ ހަގީގަތުގައި އަސްކަރީ ބޭނުންތަކަށް އަޅާފައި ހުރި ތަނެއް ކަމަށެވެ.\nތެޔޮވަޅަށް ކޮންނަ ތަންތަން ހުންނަ ގޮތަށް ޓަވަރުތަކެއް ޖަހައި ބިނާކޮށްފައި ހުރި ނަމަވެސް، އެ ޕްލެޓްފޯމަކީ ޔުކްރޭނަށް ހަމަލާދޭން ބޭނުންކުރާ ތަނެއް ކަމަށްވެސް ޔުކްރޭންގެ އަސްކަރިއްޔާއިން ބުނެ އެވެ.\nއެ ތަނުގައި ހުރީ ވައިގެ ހަމަލާތަކުން ދިފާއުވާން ބޭނުންކުރާ އާލާތްތަކާއި ޖާސޫސީ އަދި އަސްކަރީ ރާޑަރުތަކާ ގުޅުން ހުރި ސާމާނު ކަމަށް ޔުކްރޭނުން ބުނެ އެވެ.\nޔުކްރޭންގެ އަސްކަރިއްޔާއިން އިންޓަފެކްސް ނޫސް އޭޖެންސީއަށް ބުނި ގޮތުގައި ރަޝިއާގެ ހަމަލާތައް ވަރުގަދަކުރަން ވަސީލަތަކަށް އެ ޕްލެޓްފޯމް ވެއެވެ. ރަޝިއާގެ މިސައިލްތަކަށް އެތަނުން މަގުދައްކާ ކަމަށް ވެސް ޔުކްރޭން ތުހުމަތު ކުރެ އެވެ.\nރަޝިއާއިން ހިފާފައި އޮންނަ ޔުކްރޭންގެ ކްރައިމިއާގައި ބޮޑަކަށް ހުންނަ ސަރުގޭ އަކްސީޔޮނޯފް ބުނި ގޮތުގައި ތެޔޮވަޅާ ބެހޭ ގޮތުން ޔުކްރޭން ހަދަނީ ދޮގެވެ. ހަގީގަތް ބަލާނުލައި ހަމަލާދިނުމުން ހަތް މީހަކު ގެއްލި ތިން މީހަކަށް ވަރަށް ބޮޑަށް އަނިޔާވި ކަމަށް ވެސް އޭނާ ބުންޏެވެ.\nރަޝިއާ ބުނާ ގޮތުން ޔުކްރޭނުން ހަމަލާދިނީ އެންމެ ތެޔޮ ވަޅަކަށް ނޫނެވެ. ސީރިއަސް ބޭނުންތަކަށް ތެޔޮ ނަގަން ކޮންނަމުން ދިޔަ އިތުރު ދެ ވަޅަކަށް ވެސް ޔުކްރޭނުން ހަމަލާދިން ކަމަށް ރަޝިއާ ބުނެ އެވެ.\nޔުކްރޭނުން ބުނީ ތެޔޮ ވަޅުތަކަށް ހަމަމާ ދިނުމަކީ ވަރަށް ބޮޑު ގޯހެއް ކަމަށެވެ. އަދި ބުނީ އެކަން ގޯސް ވަނީ ހަގީގަތުގައި ވެސް އެއީ ތެޔޮ ވަޅަކަށް ވާނަމަ ކަމަށެވެ. އަސްކަރީ ބޭނުންތަކަށް ބޭނުންކުރާ ނަމަ ތެޔޮ ޕްލެޓްފޯމެއް ނަމަވެސް ޔުކްރޭނަށް ވަނީ ސައްހަ އަމާޒަކަށް ކަމަށް ވެސް ބުންޏެވެ.\nރަޝިޔާ ތެލުގެ އަގު ޕޮލިޓިކްސް + ޔުކްރެއިން


Galaxy Z fold3 5G Dhiraagun Raajjeah tha'aaraf koffi | ThePress\nގެލެކްސީ ޒީ ފޯލްޑް3 5ޖީ ދިރާގުން ރާއްޖެއަށް ތައާރަފް ކޮށްފި\n11 September 2021, 15:46\nދިރާގުން ރާއްޖެއަށް ތައާރަފް ކުރި، ގެލެކްސީ ޒީ ފޯލްޑް35ޖީ ގެ އިސްތިހާރެއް / ފޮޓޯ: ދިރާގު\nސެމްސަންގް ކުންފުނީގެ ގެލެކްސީ ޒީ ފޯލްޑް3 5ޖީ ފޯނު ދިރާގުން ޕްރީއޯޑަރަށް ހުޅުވާލައިިފިއެވެ.\nއެ ކުންފުނީގެ ސައިޓުން ޕްރީއޯޑާ ކުރުމުގެ ފުރުސަތު ހުޅުވާލައިފާ ވަނީ މިމަހުގެ 10 ވަނަ ދުވަހުން ފެށިގެންނެވެ.\nދިރާގު މެދުވެރިކޮށް ފޯނުތައް ޕްރީއޯޑާ ކުރުމުން 10 ޖީބީ ހިލޭ ޑޭޓާ ހަ މަސްދުވަހުގެ މުއްދަތައް ލިބޭނެއެވެ. މީގެ އިތުރުން ދިރާގުން މި ފޯނަށް ޕްރީއޯޑާ ކުރުމުން ގެލެކްސީ ބަޑްސް2ހަދިޔާއެއްގެ ގޮތުގައި ލިބޭނެއެވެ.\nސެމްސަންގް ގެލެކްސީ ޒީ ފޯލްޑް3 5ޖީ ދިރާގު 5ޖީ އަދި ދިރާގު އީ-ސިމް ސަޕޯޓް ކުރާނެއެވެ.\nގެލެކްސީ ޒީ ފޯލްޑް3 5ޖީ ފޯނަކީ ސެމްސަންގް ފަތް ޖަހާލެވޭ ފޯނުތަކުގެ ތިން ވަނަ ޖެނެރޭޝަންގެ ފޯނެކެވެ. މި ފޯނުން ކަސްޓަމަރުންނަށް މޮބައިލް ފޯނު ގެންގުޅުމުގައި މުޅިން އާ ތަޖުރިބާއެއް ކޮށްލެވޭނެއެވެ. ބޮޑު ފޯނު ސްކްރީނަކުން ފެށިގެން ފަތް ޖަހާލެވޭ ގޮތަށް ފަރުމާ ކޮށްފައިވާ މި ތަފާތު އަދި މި ފޯނު މެދުވެރިކޮށް ކަސްޓަމަރުންނަށް މަސައްކަތް ކުރުމާއި މުނިފޫހިފިލުވުމުގެ ކަންކަން ކުރުމުގެ ތަފާތު ތަޖުރިބާއެއް ކުރެވޭނެއެވެ.\nމީގެ އިތުރުން މި ފޯނަކީ ދުނިޔޭގެ ފުރަތަމަ އަންޑަ ޑިސްޕްލޭ ކެމެރާއެއް ހިމެނޭ ފަތްޖަހާލެވޭ ފޯނެވެ. ފޯނުގައި 7.6 އިންޗް "އިންފިނިޓީ ފްލެކްސް" ޑިސްޕްލޭއެއްގެ އިތުރުން ގެލެކްސީ ފޯލްޑް35ޖީގައި އެސްޕެން ވެސް ސަޕޯޓް ކުރާނެއެވެ.


ސެޕްޓެމްބަރ 19އިން އޮކްޓޯބަރ 4އަށް ސައުތު ކޮރެއާގެ އިންޗޮންގައި ކުރިޔަށްދާ 17ވަނަ އޭޝިއަން ގޭމްސްގައި ވާދަކުރާ ގައުމީ އެތުލެޓިކްސް ޓީމް އެކުލަވާލައިފިއެވެ.\nއޭޝިއަން ގޭމްސްގައި ވާދަކުރާ އެތުލެޓިކްސް ޓީމްގައި ހިމެނެނީ5އެތުލީޓުންނާއި2ކޯޗުން އަދި މެނޭޖަރެކެވެ.\nމުބާރާތުގައި ވާދަކުރާ އެތުލީޓުންނަނީ ޙަސަން ސާޢިދު، އަޙްމަދު ޙަސަން، ޙުސައިން އިނާޝް، ޝިފާޒް މުޙައްމަދު އަދި ޙުސައިން ރިޒާއެވެ. ޓީމްގެ ކޯޗުންނަކީ އަޙްމަދު ފާޢީލް އާއި މުޙައްމަދު ޝުޖާޢު އެވެ. އަދި ޓީމްގެ މެނޭޖަރަކީ އެސޯސިއޭޝަންގެ ރައީސް މުޙައްމަދު ޠަލާލް އެވެ.\nމުބާރާތުގައި ޙަސަން ސާޢިދު ވާދަކުރާނީ 100މ އަދި 200މ ދުވުމުގައެވެ. ޙުސައިން އިނާޝް ވާދަކުރާނީ 200މ އަދި 400މ ދުވުމުގައެވެ. ޙުސައިން ރިޒާ ވާދަކުރާނީ 400މ ދުވުމުގައެވެ. ޝިފާޒް މުޙައްމަދު އާއި އަޙްމަދު ޙަސަން ވާދަކުރާނީ 800މ އަދި 1500މ ދުވުމުގައެވެ.\nމުބާރާތުގައި ވާދަކުރާ އެތުލެޓިކްސް ޓީމް ޓްރެވިންޑްރަމްގައި ފުރިހަމަކުރަމުންދާ ތަމްރީންތަކަށް ފަހު މާލެ އަންނާނީ ސެޕްޓެމްބަރ 13ވަނަ ދުވަހުއެވެ. އަދި މުބާރާތުގައި ވާދަކުރުަމށް ކޮރެއާ އަށް ފުރާނީ ސެޕްޓެމްބަރ މަހުގެ 16ވަނަ ދުިވަހުއެވެ.


Jordan 9-0 Raajje: Nizambe bunanee mi natheejaa badhalukuraane kamah! | Mihaaru\nޔުއެފާ އެސިސްޓް މުބާރާތުގައި ރާއްޖޭގެ ޖޫނިއާ ޓީމު ލެޓްވިއާއާ ދެކޮޅަށް ކުޅެނީ: މި ޓީމު މިހާރު ވާދަކުރަނީ ގަތަރު މުބާރާތުގައި. --ފޮޓޯ: އިބްރާހިމް ފާއިދު/ އެފްއޭއެމް\nޖޯޑަން 9-0 ރާއްޖެ: ނިޒާމްބެ ބުނަނީ މި ނަތީޖާ ބަދަލުކުރާނެ ކަމަށް!\n26 އޯގަސްޓް 2019 - 12:439comments\nމުބާރާތް ބޯމަތިވެފައި އޮއްވާ ޓީމާ ހަވާލުވި ކޯޗު މުހައްމަދު ނިޒާމް (ނިޒާމްބެ) ބުނީ މި ނަތީޖާއާ މެދު ހިތާމަނުކުރާނެ ކަމަށާއި ދެ އަހަރުގެ ތެރޭގައި މި ނަތީޖާ ބަދަލުކުރެވޭ ވަރަށް ޓީމު ތައްޔާރުކުރާނެ ކަމަށެވެ.\nމި މެޗުގެ ފުރަތަމަ ހާފުގައި ރާއްޖޭގެ ޓީމުން މެދުއިރުމަތީގެ ވަރުގަދަ ބާރެއް ކަމަށްވާ ޖޯޑަންއާ ދެކޮޅަށް ވަރަށް ރަނގަޅު ކުޅުމެއް ދެއްކި އެވެ. ޖޯޑަން އަށް ރާއްޖެ ކޮޅަށް ފުރަތަމަ ހާފުގައި ޖެހުނީ އެންމެ ލަނޑެކެވެ. އަދި ރާއްޖޭން މި ހާފުގައި ލަނޑު ޖަހާނެ ފުރުސަތުތަކެއް ވެސް ހޯދި އެވެ. އެގޮތުން ފުރަތަމަ ހާފު ނިމިނިމި އޮއްވާ އެއްވަރުކުރުމާ ވަރަށް ގާތަށް ވެސް ދިޔަ އެވެ. ދެ ވަނަ ހާފުގައި ދެ ޓީމުން ވެސް އާ ކުޅުންތެރިންނަށް ފުރުސަތު ދިނެވެ. އެއާ އެކު، ދެ ވަނަ ހާފުގައި ޖޯޑަން އިން ކުޅުން ރަނގަޅުކޮށް ރާއްޖެ ކޮޅަށް ގިނަ ލަނޑުތަކެއް ވައްދާލީ އެވެ.\n"މިދިޔަ ދުވަސްތަކުގެ މަސައްކަތުން، ރާއްޖޭގެ ކުޅުންތެރިން ވަރަށް ރަނގަޅަށް އެޓޭކް އުފައްދައިގެން ކުޅުނު. މުޅި މެޗުގެ ނަތީޖާއާ މެދު ހިތާމައެއް ނުކުރަން. މި ނަތީޖާ ބަދަލުކުރަން، ވަގުތު ނަގައިގެން މަސައްކަތްކޮށްގެން އިރާދަކުރެއްވިއްޔާ އެކަންކުރާނަން. ދެ އަހަރުގެ ތެރޭގައި، މި ނަތީޖާ އަނެއްކޮޅަށް އަނބުރާލެވޭ ވަރުގެ ޓީމެއް ތައްޔާރުކުރާނަން. އެއީ ޗެލެންޖަކީ،" ޓީސީ ސްޕޯޓްސް ކްލަބަށް ރާއްޖޭގެ ލީގު ޗެމްޕިއަންކަން މިދިޔަ ސީޒަނުގައި ހޯދައިދިން ނިޒާމްބެ ބުންޏެވެ.\nމި ޓީމަށް އެެންމެ ފަހުން ކޯޗުކޮށްދިނީ އައްޑޫ ސިޓީގައި ބޭއްވި ޔުއެފާ އެސިސްޓް މުބާރާތުގައި އިބްރާހިމް ހަލީމް (ޖަޑާ) އެވެ. އެ މުބާރާތަށް ފަހު ޖަޑާގެ ބަދަލުގައި މި މަހުގެ 8 ވަނަ ދުވަހު ނިޒާމްބެއާ ޓީމާ ހަވާލުވި އެވެ.\nނިޒާމްބެގެ މައިގަނޑު ޓާގެޓަކީ މި ޓީމު 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސް އަށް ތައްޔާރުކުރުމާއި އެދެމެދުން އަންނަ ސަރަހައްދީ މުބާރާތްތަކުން ރަނގަޅު ނަތީޖާ ނެރުމެވެ. ގަތަރާ މުބާރަތާ މި ކުރިމަތިލީ ނިޒާމްބެ ހަވާލުވިތާ ދެ ހަފުތާ ފަހުންނެވެ. ނިޒާމްބެ އޭރު ވެސް ބުނީ ކުރު މުއްދަތެއް އޮތުމުން މާބޮޑު ކަންތައްތަކެއް ހާސިލްނުކުރެވޭނެ ކަމަށާއި އެކަމަކު މިއޮތް ދުވަސްކޮޅުގައި ވެސް ވީ އެންމެ ރަނގަޅަކަށް ތައްޔާރުވެ އެ މުބާރާތުން ނެގެން އޮތް ފައިދާއެއް ނަގާނެ ކަމަށެވެ.\nރާއްޖޭން ކުރިން ރާވާފައި އޮތީ އިންޑިއާގައި ކުރިއަށްދާ 15 އަހަރުން ދަށުގެ ސާފް ޗެމްޕިއަންޝިޕުގައި މި ޓީމު ވާދަކުރުވާށެވެ. އެކަމަކު ދެ މުބާރާތުގެ ތާރީހު ފުށުއަރާތީ ޓެކްނިކަލް ޑިޕާޓްމަންޓުގެ ލަފާގެ މަތިން ގަތަރު މުބާރާތުގައި ވާދަކުރަން ނިންމީ ދެކުނު އޭޝިއާގެ ޓީމުތަކަށް ވުރެ މި މުބާރާތުގައި ވާދަކުރާ ޓީމުތަކުގެ ފެންވަރު ރަނގަޅުވުމުން ރަނގަޅު މެޗުތަކެއް ލިބޭނެތީވެ އެވެ.\nމުބާރާތުގައި ރާއްޖެ ކުޅޭ ދެ ވަނަ މެޗުގައި މާދަމާ އިންޑޮނީޝިއާ ދެކޮޅަށް ނުކުންނާނެ އެވެ. އަދި ފަހު މެޗުގައި ބުރާސްފަތި ދުވަހާ ގަތަރާ ވާދަކުރާނެ އެވެ.


Yemen ge hanguraamaiga shaamiluvaa faraaiythakun ebbasvumah amalukurey: UN Yemen ge hanguraamaiga shaamiluvaa faraaiythakun ebbasvumah amalukurey: UN\nޔަމަނުގެ ހަނގުރާމައިގައި ޝާމިލުވާ ފަރާތްތަކުން އެއްބަސްވުމަށް ޢަމަލުކުރޭ: އދ\nއދން ޔަމަނަށް ކަނޑައަޅުއްވާފައި ހުންނަވާ ޚާއްޞަ މަންދޫބު މާޓިން ގްރިފިތްސް-\nޔަމަނުގެ ހަނގުރާމައިގައި ޝާމިލުވާ ދެ ފަރާތުންވެސް، އެ ޤައުމުގެ ހުދައިދާގައި ހަމަލާ ބަދަލުކުރުން ހުއްޓާލުމަށް ޤާއިމުކޮށްފައިވާ އެއްބަސްވުމަށް ޢަމަލުކުރަމުންދާކަމަށް އދން ޔަމަނަށް ކަނޑައަޅުއްވާފައި ހުންނަވާ ޚާއްޞަ މަންދޫބު ވިދާޅުވެއްޖެއެވެ.\nޔަމަނުގެ މަސްރަހާ ބެހޭގޮތުން އދގެ ސަލާމަތީ މަޖިލީހަށް މަޢުލޫމާތު ދެއްވަމުން އދގެ ޚާއްޞަ މަންދޫބު މާޓިން ގްރިފިތްސް ވިދާޅުވީ، އެއްބަސްވުން ޤާއިމުކުރި ފަހުން އެ ސަރަހައްދުގައި ދެފަރާތުންވެސް މުޅިންހެން ހަމަލާ ބަދަލުކުރުން ހުއްޓާލާފައިވާކަމަށެވެ. އަދި މިކަމުގައި ދާދި އަވަހަށް ކާމިޔާބު ލިބި، ކައިރި މުސްތަޤުބަލެއްގައި މަޝްވަރާތަކުގެ ދެވަނަ ބުރު ފެށޭނެކަމަށް އުއްމީދުކުރައްވާކަމަށްވެސް އދގެ ޚާއްޞަ މަންދޫބު ވިދާޅުވިއެވެ.\nޔަމަނުގެ ސަރުކާރާ ދެކޮޅު ހޫޘީ ޖަމާޢަތުން އެ ޤައުމުގެ ހުދައިދާގައި ހަމަލާ ބަދަލުކުރުން ހުއްޓާލުމަށް އެއްބަސްވެފައިވަނީ މިދިޔަ މަހު އދން އިސްނަގައިގެން ސްވިޑަންގައި ކުރިއަށްގެންދިޔަ ސުލްޙައިގެ މަޝްވަރާތަކުގައެވެ.\nޕެންޝަން ފަންޑުން ޙައްޖަށް ދާން އެދޭ ފަރާތްތަކަށް އަންނަ ހަފްތާގައި ފުރުޞަތު ހުޅުވާލަނީ\n523 ކުންފުންޏެއް އުވާލުމަށް ނިންމައިފި\nނަސަންދުރާގެ ޚިޔާނާތް 86 މިލިއަނަށް، އެކަމަކު ދަޢުވާއެއް ނުކުރޭ


Visit Maldives in Poland ah Amaazu koggen Raaje Ishthihaaru kurani | Atoll News\nވިޒިޓް މޯލްޑިވްސްއިން ޕޮލެންޑަށް އަމާޒުކޮށްގެން ރާއްޖެ އިޝްތިހާރު ކުރަނީ\nޝާއިޢުކުރީ: މުޙައްމަދު އަފްރާޙް ޖޫން 5, 2021, 07:25\nވިޒިޓް މޯލްޑިވްސްއިން ޕޮލެންޑަށް އަމާޒުކޮށްގެން ރާއްޖެ އިޝްތިހާރު ކުރުމުގެ މަސައްކަތް ފަށައިފި އެވެ.\nމި ކެމްޕެއިންގެ ބޭނުމަކީ ރާއްޖޭގެ ރީތި ނަން ދަމަހައްޓާ ފަތުރުވެރިން ދަތުރުކުރަން އެންމެ ރައްކާތެރި އެއްމަންޒިލުގެ ގޮތުގައި ޕޯލޭންޑްގައި ރާއްޖެ އިޝްތިހާރުކުރުމެވެ.\nޕޮލޭންޑްގެ އެންމެ މަގުބޫލު އެއް ޓުއަރ އޮޕަރޭޓަރ ކަމުގައިވާ އިޓާކާ އާއިއެކު ޖޮއިންޓް ކެމްޕެއިނެއްގެ ގޮތުގައި ފަށާފައިވާ މި ކެމްޕެއިންގައި އިޝްތިހާރުތަކާއި ޑިޖިޓަލް ހަރަކާތްތައް ކުރިއަށްގެންދިއުމަށް ވަނީ ނިންމާފަ އެވެ. އަދި އައުޓްޑޯ އިޝްތިހާރުކުރުމުގެ ހަރަކާތްތައް ވެސް ކުރިއަށްދާނެއެވެ.\nޕޮލޭންޑުން ރާއްޖެއަށް އިޓާކާގެ ފަރާތުން ޗާޓަރ ފްލައިޓްތައް ފެށުމާއި ގުޅުވައިގެންނާއެކު ކުރިއަށް ގެންދާ މި ކެމްޕެއިނުގައި އިޝްތިހާރުކުރެވޭ ކޮންޓެންޓް ލަފާ ކުރެވޭގޮތުގައި 25 މިލިޔަނެއްހާ މީހުނަށް ފޯރާނެ ކަމަށް ވެސް ވިޒިޓް މޯލްޑިވްސް އިން ބުނެފައި ވެއެވެ.\nވިޒިޓް މޯލްޑިވްސްއިން ބުނީ މިފަދަ ކެމްޕެއިންތަކަކީ ރާއްޖޭގެ ފަތުރުވެރިކަން ޕްރޮމޯޓްކޮށް ފެށޭ ޗާޓަރ ފްލައިޓްތައް ހުއްޓުމެއްނެތި ކުރިއަށް ގެންދިއުމަށް އެޅޭ ވަރަށް މުހިންމު ފިޔަވަޅެއްކަމަށެވެ.\nއިޓާކާ އަކީ 30 އަހަރުގެ ތަޖުރިބާއާއެކު ޕޮލޭންޑް ގެ އެންމެ މަގުބޫލު އަދި މަޝްހޫރު އެއް ޓުއަރ އޮޕަރޭޓަރެވެ. 2018 ވަނަ އަހަރުގައި އިޓާކާއިން 915,00 ކްލައިންޓުންނަށް 100 އަށްވުރެން ގިނަ މަންޒިލްތަކަށް ޚިދުމަތް ފޯރުކޮށްދީފައިވެއެވެ.


Israel In Gaza Ah Gina Adhadheh Ge Bomuge Hamalaa Dheefi - Vaguthu\nއިސްރާއީލްގެ ހައްދުފަހަނަޢަޅާފައިވާ އަނިޔާވެރި ސިފައިން ޣައްޒާގެ ސަރަހައްދުތަކަށް ރޭ ގިނަ އަދަދެއްގެ ވައިގެ ހަމަލާތައް ދީފިއެވެ. މީޑިއާ ރިޕޯޓްތައް ބުނާ ގޮތުގައި ޣައްޒާގެ އެކި ސަރަހައްދުތަކަށް އިސްރާއީލުން 30 އަށް ވުރެ ގިނަ ބޮމުގެ ހަމަލާ ރޭ ވަނީ ދީފައެވެ.\nއިސްރާއީލްގެ އަސްކަރިއްޔާ އިން ދެންމެ ނެރުނު ކުރު ބަޔާނެއްގައި ވަނީ ޣައްޒާ އަށް ހަމަލާތައް ދީފައިވާކަމަށް އެއްބަސްވެފައެވެ. ހަމަލާތައް ދިނީ އިސްރާއީލްގެ ވެރިރަށް ތެލްއަވީވަށް ރޮކެޓް ހަމަލާއެއް ދިނުމުން ކަމަށް އިސްރާއީލުން ބުނެއެވެ.\nތެލް އަވީވް އަކީ ޣައްޒާ އާއި ވަރަށް ދުރު ސިޓީ އެކެވެ. ތެލްއަވީވަށް ޣައްޒާ އިން ރޮކެޓް ހަމަލާއެއް ފޮނުވާލާފައި ވާނަމަ އެއީ ޣައްޒާގެ މުޖާހިދުން އަސްކަރީ ގޮތުން ހޯދި ވަރަށް ބޮޑު ކުރިއެރުމަކާއި ކާމިޔާބެއް ކަމަށް މީޑިއާތަކުން ބުނެއެވެ.\nއިސްރާއީލްގެ އަސްކަރިއްޔާ އިން މިއަދު ބުނީ ހަމަލާތައް ދީފައި ވާނީ ޣައްޒާގައި ހަރަކާތްތެރިވާ ހަމާސް ޖަމާޢާތުގެ ތަންތަނަށް ކަމަށެވެ.\nއިސްރާއީލްގެ ސިފައިން ރޭ ޣައްޒާ އަށް ދިން ހަމަލާތަކުގައި ލިބުނު ގެއްލުންތަކުގެ ތަފްސީލެއް އަދި ނުލިބެއެވެ. ހަމަލާގައި ކިތައް މީހުން ޝަހީދުވި ކަމެއް ވެސް އަދި ޒަހަމްވި މީހުންގެ އަދަދެއް ވެސް މިހާތަނަށް ކަށަވަރު ކުރެވިފައެއް ނުވެއެވެ.\nޣައްޒާ ކޮންޓްރޯލް ކުރާ ހަމާސް ޖަމާޢާތުން ބުނީ ތެލްއަވީވަށް ހަމާސް އިން އެއްވެސް ހަމަލާއެއް ދީފައި ނުވާނެކަމަށާއި ހަމާސް އޮތީ ހަމަލާ ބައްދަލު ކުރުން ހުއްޓާލަން އެންމެ ފަހުން ވެފައި އޮތް އެއްބަސްވުމުގެ މަތީގައި ކަމަށެވެ.\nއިސްރާއީލްގެ ސަރުކާރުން ވަނީ ތެލްއަވީވްގައި ދިރިއުޅޭ މީހުން ހަމަލާއެއް އަމާޒު ވެދާނެ ކަމަށް ސަމާލުވެ ތިބުމަށް އިލްތިމާސްކޮށްފައެވެ.\nފަލަސްތީން "ވިއްކާލަން" ބާއްވާ ސަމިޓްގައި ސައުދީ އަރަބިއްޔާ އާއި ޔޫއޭއީ ބައިވެރިވާނެ\nމިއަދު ވެސް އިސްރާއީލްގެ އިތުރު ސަރަހައްދުތަކެއްގައި އަލިފާން ރޯވެއްޖެ\nއިސްރާއީލްގައި ރޯވެފައިވާ އަލިފާން ނިއްވަން އެހީތެރިވާން ފަލަސްތީނުން ނިންމައިފި


Fahathun araa United ah molheh, City thaavaluge ehvana ah\nފަހަތުން އަރާ ޔުނައިޓެޑަށް މޮޅެއް، ސިޓީ ތާވަލުގެ އެއްވަނައަށް\nއިނގިރޭސި ޕްރިމިއަރ ލީގުގައި މެންޗެސްޓާ ޔުނައިޓެޑް އަދި ސައުތްހެމްޕްޓަން ބައްދަލުކުރި މެޗް 3-2 ކުން ކާމިޔާބުކޮށް ޔުނައިޓެޑް ތާވަލުގެ ހަތަރުވަނައަށް ޖެހިލައިފިއެވެ.\nޔުނައިޓެޑްގެ ދަނޑު، އޯލްޑް ޓްރެފޮޑްގައި ކުޅުނު މި މެޗުގައި ފުރަތަމަ ގޯލް ޖަހާ ކުރި ހޯދާފައިވަނީ ސައުތްހެމްޕްޓަންއެވެ. މެޗުގެ 26 ވަނަ މިނެޓުގައި ޗާލީ އޮސްޓިން ދިން ބޯޅައަކުން ސައުތްހެމްޕްޓަންގެ ގޯލް ޖަހައިދިނީ ޔާން ވަލޭރީއެވެ.\nފުރަތަމަ ހާފް ސައުތްހެމްޕްޓަން ކުރީގައި އޮވެ ނިމުނު އިރު ޔުނައިޓެޑްވަނީ ދެވަނަ ހާފުގައި އެޓީމުގެ ކުޅުން ރަނގަޅުކޮށް ގިނަ ހަމަލާތަކެއް އުފައްދަން މަސައްކަތް ކޮށްފައެވެ. އޭގެ ނަތީޖާއެއްގެ ގޮތުން 53 ވަނަ މިނެޓުގައި އަންދްރެއަސް ޕެރޭރާވަނީ ގޯލެއް ޖަހާ ޔުނައިޓެޑަށް ނަތީޖާ އެއްވަރު ކޮށްދީފައެވެ.\nޔުނައިޓެޑްގެ ފުރަތަމަ ގޯލަށް މާގިނައިރުތަކެއް ނުވަނީސް އެޓީމްވަނީ މެޗުގެ ނަތީޖާ 2-1 ކަށް ހަދާ ކުރި ހޯދާފައެވެ. ޔުނައިޓެޑަށް ކުރި ލިބުނީ އަންދްރެއަސް ޕެރޭރާ ދިން ބޯޅައަކުން ފޯވަޑް ރޮމެލޫ ލުކާކޫ ޖަހައިދިން ގޯލާއެކީގައެވެ.\nނަމަވެސް، ލިބުނު މަދު ފުރުސަތުތަކުގެ ބޭނުން އެންމެ ފުރިހަމަގޮތުގައި ހިފި ސައުތްހެމްޕްޓަންގެ ޖޭމްސް ވާޑްވަނީ ފަހު 15 މިނެޓަށް ވެފައިވަނިކޮށް ސައުތްހެމްޕްޓަންއަށް ގޯލެއް ޖަހައިދީ މެޗުގެ ނަތީޖާ އަނެއްކާވެސް އެއްވަރުކޮށްފައެވެ.\nޔުނައިޓެޑް ޑޮމިނޭޓް ކުރި މި މެޗުގައި ފެނިގެންދިޔަ ފަހު ގޯލް އަދި ޔުނައިޓެޑް މޮޅުކޮށްދިން ގޯލް ކާމިޔާބުކޮށްދިނީ ފުރިހަމަ ވަގުތު ހަމަވާން ދެ މިނެޓަށް ވެފައިވަނިކޮށް ރޮމެލޫ ލުކާކޫއެވެ.\nމި ގޯލަށްފަހުވެސް ޔުނައިޓެޑްގެ ލީޑް އިތުރަށް ފުޅާ ކުރާނެ ރަނުގެ ފުރުސަތެއް އެޓީމަށްވަނީ ލިބިފައެވެ. މާކަސް ރަޝްފޯޑަށް ޕެނަލްޓީ އޭރިއާ ތެރެއިން ކުރި ފައުލަކައި ގުޅިގެން ޔުނައިޓެޑަށްވަނީ ޕެނަލްޓީއެއް ލިބިފައެވެ. ޕޮގްބާ ފޮނުވާލި މި ޕެނަލްޓީ ސައުތްހެމްޕްޓަންގެ ކީޕަރުވަނީ ހުށިޔާރުކަމާއެކު މަތަކޮށްފައެވެ.\nމި މެޗުން މޮޅުވެ ހޯދި ތިން ޕޮއިންޓާއެކު ޔުނައިޓެޑް ތާވަލުގެ ހަތަރު ވަނައިގަ އޮތީ 58 ޕޮއިންޓާއެކީގައެވެ. 61 ޕޮއިންޓާއެކު ތިންވަނައިގަ ޓޮޓެންހަމް އޮތްއިރު އާސެނަލް ފަސްވަނައިގަ އޮތީ ޔުނައިޓެޑަށްވުރެ އެއް ޕޮއިންޓް މަދުން ލިބިގެންނެވެ.\nވަގުތީ ކޯޗް ޝޯލްޝާގެ އިރުޝާދުގެ ދަށުން ލީގުގައި ޔުނައިޓެޑް މިހާތަނަށް 12 މެޗް ކުޅެފައިވާއިރު އޭގެ ތެރެއިން ޔުނައިޓެޑްވަނީ 10 މެޗް ކާމިޔާބުކޮށްފައެވެ. އަނެއް ދެ މެޗް ނިމުނީ އެއްވަރު ވެގެންނެވެ.\nމި ސީޒަނުގެ ލީގަށް ވާދަ ކުރަމުންދާ މެންޗެސްޓާ ސިޓީ މިރޭ ކުޅުނު މެޗް އެޓީމް ވަނީ ކާމިޔާބު ކޮށްފައެވެ. މުޅި މެޗް ކޮންޓްރޯލް ކޮށްގެން ކުޅުނު ސިޓީ ބޯންމައުތްގެ މައްޗަށް ކުރި ހޯދީ 1-0 ގެ ހަނި ނަތީޖާއަކުންނެވެ.\nމި މެޗުގައި ސިޓީއިން ގިނަ ހަމަލާތަކެއް އުފެއްދި އިރު ބޯންމައުތްއަށް މެޗުގައި އެންމެ ޝޮޓެއްވެސް ހެދިފައެއް ނުވެއެވެ.\nރިޔާދް މަހްރޭޒް ޖަހައިދިން ހަމައެކަނި ގޯލާއެކު ލިބުނު ތިން ޕޮއިންޓުން ސިޓީއަށް ތާވަލުގެ އެއްވަނަ ލިބެނީ ލިވަޕޫލްއަށްވުރެ އެއް މެޗް އިތުރަށް ކުޅެގެންނެވެ. 29 މެޗުން ސިޓީއަށް 71 ޕޮއިންޓް ލިބިފައިވާއިރު ލިވަޕޫލް ދެވަނައިގަ އޮތީ 28 މެޗު ކުޅެގެން ލިބުނު 69 ޕޮއިންޓާއެކީގައެވެ.


ކުއްޖަކާމެދު އަމަލުކުރި ގޮތުން މުވައްޒިފަކު ސަސްޕެންޑް\nޖެންޑާ މިނިސްޓަރު އައިޝަތު މުހައްމަދު ދީދީ މަޖިލީހުގައި ވާހަަކަ ދައްކަވަނީ--- ފޮޓޯ: މަޖިލިސް\nހާއިޒް ޒަމީން· 26 ސެޕްޓެމްބަރު 2021\nގދ. ތިނަދޫގައި ޖެންޑާ ބެލުމުގެ ދަށުގައި ހުރި ކުއްޖަކާމެދު އަމަލުކުރި ގޮތުން މުވައްޒިފަކު ސަސްޕެންޑްކޮށްފި އެވެ.\nޖެންޑާ މިނިސްޓްރީން އިއްޔެ ބުނީ ދައުލަތުގެ ބެލުމުގެ ދަށުގައި ދެކުނުގެ އަތޮޅެއްގައި ހުރި ކުއްޖެއް ރޭގެ ވަގުތެއްގައި، އެކުއްޖާ ހުރި ރަށުގެ ހޮސްޕިޓަލަށް ގެންގޮސްފައިވާ ކަަމަށެވެ. އެއީ ނަފްސާނީ ބައްޔަށް ފަރުވާ ހޯދަމުން އަންނަ ކުއްޖެއް ކަމަށްވެސް ބުންޏެވެ.\n“ކުއްޖާގެ ހާލު މިވަގުތު ރަގަޅު، އަދި ސްޓޭބަލް. މިކަމާއި ގުޅިގެން މި ސަރވިސް އިން ބަލަން ޖެހޭ ކަންކަން ހުރިކަމަށް ފެންނާތީ އެކަންކަން ބަލަން މިހާރު ވަނީ ފަށާފަައި. މިކަމުގެ މައުލޫމަތު އޮމްބަޑްސް ޕާސަންއާ ވަނީ ހިއްސާ ކުރެވިފައި،” އިހުމާލުތަކުގެ ސަބަބުން ތުހުމަތުތައް ބޮޑު ޖެންޑާއިން ބުންޏެވެ.\nއަދި އެ ކުއްޖާގެ ކަންކަމާއި ގުޅިގެން ބަލަން ޖެހޭ ކަންތައްތަކެއް ހުރުމުން އެ ކަންކަން ބަލާ ނިމެންދެން މުވައްޒިފަކު ސަސްޕެންޑް ކޮށްފައިވާ ކަމަށެވެ. މި މުވައްޒިފު ސަސްޕެންޑް ކޮށްފައިވަނީ ކުއްޖާއާ މުއާމަލާތް ކުރަން ޖެހޭ މޭރުމާއި ހިލާފަށް މުއާމަލާތް ކުރުމާއި ކުއްޖާ ބެލެހެއްޓުމުގަިއ ކުއްޖާއާމެދު އަމަލު ކުރަން ނުޖެހޭ ގޮތަށް އަމަލުކޮށްފައިވާތީ ކަމަށެވެ. ނަމަވެސް އޭގެ ތަފްސީލެއް ނުދެއެވެ.


BREAKING NEWS: Zimbabwe Ge Kureege Raees Mugabe Avahaaravehje - Vaguthu\nޒިމްބާބްވޭގެ ކުރީގެ ރައީސް ރޮބަޓް މުގާބޭ އަވަހާރަވެއްޖެއެވެ.\nއުމުރުފުޅުން 95 އަހަރުގައި މުގާބޭ އަވަހާރަވީ ސިންގަޕްރޫގެ ހޮސްޕިޓަލެއްގައި ފަރުވާ ދެމުން ގެންދަނިކޮށެވެ.\nގާތްގަނޑަކަށް 40 އަހަރު ވަންދެން ޒިމްބާބްވޭގެ ވެރިކަން ކުރެއްވި މުގާބޭ އެގައުމުގެ ވެރިކަމުން ދުރުކުރީ 2017 ވަނަ އަހަރުގެ ނޮވެމްބަރ މަހު ސިފައިން ނިކުމެއެވެ. ސިފައިން ނިކުމެ ވެރިކަން ދިފާޢު ނުކުރާނެކަން އިއުލާން ކުރުމުން މުގާބޭ އަމިއްލަފުޅަށް ވެރިކަމުން އިސްތިއުފާ ދެއްވީއެވެ.\nޒިމްބާބްވޭގެ ވެރިކަމަށް މުގާބޭ ވަޑައިގެންނެވިއިރު އެއީ އެގައުމަށް މިނިވަންކަން ގެނެސް ދެއްވުމުގައި އެންމެ ބުރަކޮށް މަސައްކަތް ކުރައްވާ، މުޅި ގައުމުގެ ލޯބި ހޯއްދަވައިގެން ހުންނެވި ބޭފުޅެކެވެ. ނަމަވެސް ވެރިކަމުގެ ފަހުކޮޅު މުގާބޭ އަށް ގިނަ ގޮންޖެހުންތަކެއް ކުރިމަތިވިއެވެ.\nގައުމުގެ އިޤުތިޞާދު ދަށަށް ގޮސް ފަގީރުކަން އިތުރު ވެގެން ދިޔައެވެ. އެންމެ ފަހުން މުގާބޭ އަށް ވެރިކަން ގެއްލިވަޑައިގެންނެވީ އަނބިކަނބަލުން ގްރާސް އަށް ވެރިކަން ހޯއްދަވައި ދެއްވަން ވެގެން އެންމެ އަރިހުގައި ހުންނެވި ޒިމްބާބްވޭގެ މިހާރުގެ ރައީސް މަންގަގްވާ މަގާމުން ދުރުކުރުމުންނެވެ.\nމުގާބޭ މިއަދު އަވަހާރަވިއިރު ވަރަށް ބޮޑަށް ސިއްހީ ހާލަތު ދެރަވެ، ހިނގައިބިނގައިވެ ނޫޅެވޭވަރު ވެފައިވާތާ ވެސް އަހަރެއްހާ ދުވަސް ވެއްޖެއެވެ.\nބައި މަދު ދޮން މީހުންގެ ޙައްޤުތައް ހޯއްދަވައި ދެއްވަން މުގާބޭ ފެއްޓެވި މަސައްކަތުގައި ދިހަ އަހަރު ދުވަހުގެ ޖަލު ޙުކުމެއް ވެސް ތަންފީޒު ކުރައްވަން ޖެހިވަޑައިގެންނެވިއެވެ. ޖަލު ޙުކުމުން ސަލާމަތްވެ ވަޑައިގެން ސިޔާސީ މަސައްކަތައް ވަރުގަދަ ކުރައްވާ 1980 ވަނަ އަހަރު ބޮޑުވަޒީރު ކަމަށް ވަޑައިގެންނެވިއެވެ.\nވެރިކަމުގައި ހުންނެވިއިރު މުގާބޭގޭ ކޮރަޕްޝަންގެ އެތައް މައްސަލައަކާއި، ލާއިންސާނީ އަނިޔާ އިދިކޮޅު ފަރާތްތަކަށް ދިން ކަމުގެ އެތައް ތުހުމަތެއް ކުރެވުނު ނަމަވެސް ވެރިކަމުން ދުރުކުރެވުނު ފަހުން ވެސް މުގާބޭގެ މައްސަލަތައް ބެލިފައެއް ނުވެއެވެ.\nސެޕްޓެމްބަރު 6, 2019 11:20\nއަހަރެމެންގެ މުގާބޭ އިރާދަކުރެއްވިއްޔާ އަދި ދުނިޔޭގައި އެބަހުރި! މިހާރު މި ބަލަނީ އެންމެ އަވަހަށް ބޮޑުކޭތައެއް ހިފާނެ ދުވަހަކަށް!\nސެޕްޓެމްބަރު 6, 2019 11:47\nއުމުރުގެ އެއްމެ ފަހު ބުރުގައި، ގުޅިގެން މިހާރު އެއުޅޭނީ މިގައުމުގެ ހަލާކު ޕާޓީއާ!\nސެޕްޓެމްބަރު 6, 2019 13:03\nސެޕްޓެމްބަރު 7, 2019 10:43\nމުގާބެ މަރެއްނުވެ މިހިރީ ރާއްޖޭގަ ކެނެރީ ވަގު


India Gai Alun PubG Kulheveyne Goi Hadhany Tha? - Vaguthu\nކޮވިޑް ފައްސި މައްޗަށް، ނުރައްކާ ކުޑައެއް ނޫން! -7ގަޑިއިރު ކުރިން\n4 ހަފްތާ ކުރިން ( މާޗް 24, 2021 )\nދުނިޔޭގެ ހުރިހާ ކަންކޮޅެއްގައި ވެސް އެންމެ ފޯރިއާއި އެކު ކުޅެވޭ އޮންލައިން ގޭމުތަކުގެ ތެރެއިން ޕްލޭޔާސް އަންނޯން ބެޓްލް ގްރައުންޑް (ޕަބްޖީ) ވަނީ މިދިޔަ 2020 ވަނަ އަހަރުގެ ސެޕްޓެމްބަރު މަހު އިންޑިއާގައި މަނާ ކުރެވިފައެވެ.\nނަމަވެސް އިންޑިޔާގައި ޕަބްޖީ ކުޅޭހިތްވާ ފަރާތްތަކަށް އުފާވެރިކަމުގެ ސިގްނަލްއެއް ލިބިގެން ދިޔައީ އިންޑިޔާގައި އައު އިންވެސްޓްމަންޓް ސްޓްރެޓެޖީއަށް ބޭނުންވާ ވަޒީފާގެ މަގާމްތަކަށް މީހުން ހޯދުމަށް އިޢުލާން ކުރުމާއި ގުޅިގެންނެވެ.\nލިވްމިންޓްގެ ރިޕޯޓްތައް ބުނާގޮތުގައި ކްރޯފްޓުން ވަނީ މި މަހުގެ 18 ވަނަ ދުވަހު މި ވަޒީފާ ތަކަށް ބޭނުންވާ މީހުން ހޯދުމަށް އިއުލާން ކޮށްފައެވެ.\nކްރާފްޓުން ބުނެފައިވާ ގޮތުގައި މި ސްޓްރެޓެޖިކް އެނަލިސްޓްއަކީ ކްރާފްޓަންއާއި އިންޑިޔާ މާޖު ކުރުމަށް ކުރެވޭ އިންވެސްޓެއް ކަމަށެވެ. އިންޑިޔާގެ ވީޑިއޯ ގޭމްތަކާއި އީ ސްޕޯޓްސްއާއި އެންޓަޓެއިންމަންޓާއި އައިޓީއަށް ވަނީ 725 ކްރޯރް ރުޕީސް އިންވެސްޓް ކޮށްފައި ކަމަށް ވެސް ކްރޯފްޓަން އިން ބުނެފައިވެއެވެ.\nއިންޑިޔާއިން ޕަބްޖީ މަނާކުރުމުން ޓެންސެންޓުން ވަނީ އައިޕީ އެޑްރެސްގެ ރައިޓްސް ވެސް ނަގާފައެވެ. އޭގެ ފަހުން އިންޑިޔާގައި އަލުން ޕަބުޖީ ރީ ލޯންޗު ކުރުމުގެ މަސައްކަތްތައް މިހާރު ދަނީ ކުރެވެމުންނެވެ.\nޕަބްޖީ ކޯޕްގެ ފަރާތުން ވަނީ މައިކްރްސޮފްޓާއި އެކު ވެސް އެއްބަސްވުމެއް ހަދާފައެވެ. އެއީ މައިކްރޮސޮފްޓްގެ ''އަޒުއަރ ޕްލެޓްފޯމް'' ގައި ވެސް ހޯސްޓް ކުރެވޭނެ ގޮތް ހެދުމަށެވެ.\nމި ގޭމަކީ ދުނިޔޭގެ އެކި ކަންކޮޅުތަކުގައި ވަކީން ހާއްސަކޮށް ޒުވާނުންގެ މެދުގައި މަގުބޫލުކަން ހޯދާފައިވާ އޮންލައިން ގޭމެކެވެ. ނަމަވެސް ގޭމްގައި ދައްކުވައިދޭ އަނިޔާވެރި މަންޒަރުތަކުގެ ސަބަބުން ބައެއް ފަރާތްތަކުން ދަނީ މިގޭމާއި ދެކޮޅަށް ތަކުރާރުކޮށް ވާހަކަ ދައްކަމުންނެވެ.


ޤުރުއާނުގެ ބަގީޗާ: ސޫރަތުލް ޙަދީދް – Ilm\nޤުރުއާނުގެ ބަގީޗާ: ސޫރަތުލް ޙަދީދް\nޙަދީދު ސޫރަތް ތަސްބީޙައިގެ ސޫރަތްތަކުގެ ތެރޭގައެވެ. މުސައްބިޙާތުގެ މާނައީ ތަސްބީޙަ ތަކެވެ. ތަސްބީޙައިގެ ސޫރަތް ތަކަކީ “سَبَّحَ” ނުވަތަ “يُسَبِّحُ” ނުވަތަ “سَبِّحُ” ނުވަތަ “سُبْحَانَ” އިން ފެށިފައިވާ ސޫރަތްތަކެވެ. އެއީ އިސްރާ ސޫރަތާއި، ޙަދީދު ސޫރަތާއި، ޙަޝްރު ސޫރަތާއި، ޞައްފު ސޫރަތާއި، ޖުމްޢަތު ސޫރަތާއި، ތަޣާބުން ސޫރަތާއި އަދި އަޢުލާ ސޫރަތެވެ. މި ސޫރަތްތައް ފެށިފައިވަނީ ﷲ ތަޢާލާ އެންމެހާ އުނި ސިފަތަކުން ހުސްދުރުވެ ވޮޑިގަންނަވާކަމުގެ ވާހަކައިންނެވެ. ޙަދީދު ސޫރަތުގެ ފުރަތަމަ ހަ އާޔަތުގައި މާތްﷲގެ ޢިލްމުފުޅުގެ މަތިވެރިކަން ބަޔާންވެފައިވެއެވެ. އަދި އެކަލާނގެ ކަށަކުޅަދުންވަންތަކަން ބަޔާންވެފައިވެއެވެ.\nމި ސޫރަތުގެ7ވަނަ އާޔަތުގައި މާތް ﷲ ވަޙީކުރައްވައިފައިވެއެވެ.\n“އަދި އެތަކެއްޗާއިމެދު، އެކަލާނގެ ތިޔަބައިމީހުން ޚަލީފާވެރިންކަމުގައި ލެއްވި ތަކެތިން ތިޔަބައިމީހުން ހޭދަކުރާށެވެ.\nއެންމެހާ މުދަލަކާއި އެންމެހާ ތަކެއްޗެއް މިލްކުވެރިވެވޮޑިގަންނަވަނީ މާތްﷲއަށްކަން މިއާޔަތުން އެނގެއެވެ. އަދި މާތްﷲ އިންސާނުންނަށް ދެއްވަވާފައިވާ އެއްޗެހި ހޭދަކުރަންޖެހޭކަންވެސް އެނގެއެވެ.\nމުއުމިނުންގެ ކިބައިން މާތްﷲ ހިއްޕަވާފައިވާ އަހުދުކަށަވަރުމަތިން ހަނދާންކޮށްދެވިފައިވެއެވެ. (8ވަނަ އާޔަތް)\nމައްކާ ފަތަޙަވުމުގެ ކުރިން މާތްﷲގެ މަގުގައި ހޭދަކޮށް، ހަނގުރާމަކޮށް އުޅުނު މީހުން އެނޫން މީހުންނާއި ހަމަހަމަވެގެންނުވާ ކަމުގައި ބަޔާންވެފައިވެއެވެ. އަދި މައްކާ ފަތަޙަވުމުގެ ކުރިންނާއި ފަހުން ހޭދަކުރުމަކީ ވެސް މޮޅު އިތުރުކަމެއްކަން ބަޔާންވެފައިވެއެވެ.(10ވަނަ އާޔަތް)\nއުޚުރަވީ ޙަޔާތުގައި މުނާފިޤުންނާއި އިސްލާމްދީނާއިމެދު ޝައްކުކުޅަމީހުންގެ ޙާލަތު ހުންނާނެގޮތް ބަޔާންވެފައިވެއެވެ.(13ވަނަ އާޔަތުން 15 ވަނަ އާޔަތަށް)\nމާތްﷲގެ މަގުގައި މުދާހޭދަކުރުމުގައި ހުރި މޮޅު އިތުރުކަމާއި ބަރަކާތްތެރިކަމުގެ ވާހަކަ ބަޔާންވެފައިވެއެވެ.(18ވަނަ އާޔަތް)\nމި ދުނިޔެވީ ޙަޔާތަކީ އިމްތިޙާންގެ ގޮވައްޗެކެވެ. ނެތިފަނާވެދަނިވި ކުރު ޙަޔާތެކެވެ. (20ވަނަ އާޔަތް)\nޤަޟާ ޤަދަރަށް އީމާންވާށެވެ. އެއަށް އީމާންވުމަކީ އީމާންކަމުގެ ރުކުންތަކުގެ ތެރެއިން ރުކުނެކެވެ. އެއްވެސް ކަމެއް މެދުވެރިވީ އެމީހަކަށް ދެރައަކަށް ކަމަށް ޤަބޫލުކުރުމެއް ނެތެވެ. އެކަމުގައި ފޮރުވިފައިވާ ޙިކުމަތް އަހަރެމެންނަށް ނުވިސްނެނީއެވެ. ވީމާ އޮތީ ޝުކުރުވެރިވުމެވެ.\n(22ވަނަ އާޔަތުން 24ވަނަ އާޔަތަށް)\nﷲތަޢާލާއީ އެންމެ އިންސާފުވެރި ފަރާތެވެ. އެކަލާނގެއީ އޯގާވަންތަ އިލާހެވެ. އެކަލާނގެ މަޚްލޫޤުންނަށް ޢުޒުރު ހޯދައިދިނުމަށް ލޯބިކުރައްވާ އިލާހެވެ. ރަސޫލު ބޭކަލުން ފޮނުއްވުމުގެ އެއް ޙިކުމަތަކީ މިއީއެވެ. ފޮތްތައް ބާއްވައިލެއްވުމުގެ އެއް ޙިކުމަތަކީ މިއީއެވެ.(25ވަނަ އާޔަތް)\nކީރިތި ޤުރުއާނަކީ ޙައްޤާއި ބާތިލު ވަކިކޮށްދޭ ފޮތެއްކަން\nކީރިތި ޤުރުއާނުގައި يَا أَيُّهَا الَّذِينَ آمَنُوا އައިސްފައިވާ ކޮންމެ އާޔަތެއްގެ މުރާދަކީ އީމާންވެއްޖެ މީސްތަކުންނެވެ. އެކަމަކު މިއާޔަތުގައި يَا أَيُّهَا الَّذِينَ آمَنُوا ގެ މުރާދަކީ ކުރީގެ ރަސޫލުބޭކަލުންނަށް އީމާންވި އަހުލުކިތާބީންނެވެ.\n(28ވަނަ އާޔަތް) (މި ވާހަކަ އައިސްފައިވަނީ تفسير ابن سعديގައެވެ.)\nމައްކާ ފަތަޙަވުމުގެ ކުރިން މާތްﷲގެ މަގުގައި ހޭދަކޮށް، ހަނގުރާމަކޮށް އުޅުނު މީހުން އެނޫން މީހުންނާއި ހަމަހަމަވެގެންނުވާ ކަމުގައި ބަޔާންވެފައިވެއެވެ.\nއެންމެހާ ޞަޙާބީ ބޭކަލުންވަނީ ސުވަރުގޭގައެވެ.ނަމަވެސް ސުވަރުގޭގައި އެބޭކަލުންގެ ދަރަޖަތައް ތަފާތުވެގެންވެއެވެ.\nމި ދުނިޔެ އަކީ ހުރިހާ އެއްޗެއް ކަމަށް ނުބަލާށެވެ. މި ދުނިޔޭގެ އުފަލާއި، މަޖަލާއި، ޖަހާއި، ބާރާއި، ނުފޫޒާއި، މަޝްހޫރު ކަމަކީ އެއްވެސް އެއްޗެއް ނޫނެވެ. މިކަންކަން ހާސިލުކުރުމުގެ ބޭނުމުގައި ތިބާގެ އާޚިރަތް ގެއްލުވައި ނުލާށެވެ. ހެޔޮގޮތުގައި އުޅޭށެވެ. ހެޔޮގޮތުގައި ނިމިދާށެވެ. ސަލާމަތުގެ އައްސޭރި އަތުޖެހޭނީ އެއިރުންނެވެ.◊


Lafaakuri varahvure Kunfunithakunge dividend ithuru\nސަރުކާރު ހިއްސާވާ ބައެއް ކުންފުނިތަކުގެ ޑިރެކްޓަރުންނާއި އިސްވެރިންގެ ބައްދަލުވުމުގެ ތެރެއިން: މިއަހަރުގެ މިހާތަނަށް ކުންފުނިތަކުން 1.4 ބިލިއަން ރުފިޔާ ޑިވިޑެންޑުގެ ގޮތުގައި ދައްކާފައިވޭ -- ފޮޓޯ: ރައީސް އޮފީސް\nސަރުކާރު ކުންފުނިތަކުން ޑިވިޑެންޑުގެ ގޮތުގައި ދެއްކި އަދަދު ކުރިން ލަފާކުރި ވަރަށް ވުރެ އިތުރު ވެއްޖެ އެވެ.\nފިނޭންސް މިނިސްޓްރީން މި އަހަރުގެ ބަޖެޓުގައި ޑިވިޑެންޑުގެ ގޮތުގައި ލިބޭނެ ކަމަށް އަންދާޒާ ކޮށްފައިވަނީ 874 މިލިއަން ރުފިޔާ އެވެ. ނަމަވެސް، އެ މިނިސްޓްރީން މިދިޔަ ހަފުތާގައި އާއްމުކުރި ތަފާސް ހިސާބުތައް ދައްކާ ގޮތުގައި ކުންފުނި ތަކުން ޑިވިޑެންޑުގެ ގޮތުގައި މިހާތަނަށް 1.4 ބިލިއަން ރުފިޔާ ދައްކާފައިވެ އެވެ.\nފިނޭންސް މިނިސްޓްރީން ޖުލައި މަހު ވަނީ ސަރުކާރު ކުންފުނި ތަކުން ޑިވިޑެންޑް ދައްކަން ބާރު އެޅުމުގެ ގޮތުން ބަދަލު ތަކެއް ގެނެސްފަ އެވެ. މި ބަދަލާއެކު ކުންފުނި ތަކުން ބޯނަސް ދެވޭނީ ސަރުކާރަށް ދައްކަން ޖެހޭ ޑިވިޑެންޑް ދެއްކުމަށްފަހު އެވެ. މި އުސޫލުގައިވާ ގޮތުން ބޯނަސް ދިނުމަށް ނިންމައި ކުންފުނީގެ އަހަރީ އާންމު ޖަލްސާ އިން ފާސް ކުރުމަށް ފަހު ބޯނަސް ދެވޭނީ، ފިނޭންސް އަށް ޑިވިޑެންޑް ދެއްކުމަށް ފަހު ނުވަތަ ޑިވިޑެންޑް ދެއްކޭނެ ގޮތަކާ މެދު އެއްބަސްވުމަށްފަހު އެވެ.\nސަރުކާރު ހިއްސާ 23 ކުންފުނި ހިންގާއިރު ފައިދާވަނީ 11 ކުންފުންޏަކުންނެވެ. މި ކުންފުނިތަކުގެ ތެރެއިން މިހާތަނަށް އެންމެ ގިނައިން ޑިވިޑެންޑް ދައްކަމުން ގޮސްފައިވަނީ ބީއެމްއެލް އާއި ދިރާގު އަދި އެމްއޭސީއެލް އިންނެވެ.\nކޮވިޑަށް ކުރި ހޭދަ 800 މިލިއަނުން މައްޗަށް


Away goal akaaeku Real aa evvarukoh, Chelsea gadhakoh - One Online\nވަރާންއާއި ވާނާ ބޯޅަ ހޯދުމަށް މަސައްކަތް ކުރަނީ --- ފޮޓޯ/ ގެޓީ\nޔޫއެފާ ޗެމްޕިއަންސް ލީގުގެ ސެމީ ފައިނަލް ފުރަތަމަ މެޗުގެ، ފުރަތަމަ ލެގުގައި ޗެލްސީން 1-1 އިން ރެއާލް މެޑްރިޑާ އެއްވަރު ކޮށްފިއެވެ.\nރެއާލްއިން މިހާރު ކުޅެމުން އަންނަ ހޯމް ގްރައުންޑް، އެސްޓާޑިއޯ އަލް ފްރެޑޯ ޑި ސްޓެފަނޯއަށް ވެހެމުންދިޔަ ބޯ ވާރޭގައި ރޭ ކުޅުނު މެޗު 1-1 އިން އެއްވަރުވެފައިވާއިރު، ޗެލްސީއަށް ފައިދާއަކަށްވީ އަވޭ ގޯލެވެ. މެޗުގައި ދާދި ހަމަހަމަ ކުޅުމެއް ދެޓީމުގެ ފަރާތުންވެސް ފެނިގެން ދިޔައިރު، ހަމަލާތައް އުފެއްދުމުގައި ބޮޑަށް ފާހަގަވީ ޗެލްސީއެވެ.\nމެޗުގެ ކުރީކޮޅުގައި ޗެލްސީގެ ނުރައްކާ ބޮޑުކޮށް ފާހަގަކުރެވިފައި ވެއެވެ. ފުރަތަމަ 10 ވަރަކަށް މިނެޓް ތެރޭގައި ޓީމޯ ވާނާއަށް ކުޑަ އޭރިއާ ތެރެއިން މުޅިން ހުސްކޮށް ލިބުނު ފުރުސަތުގައި އޭނާ ފޮނުވާލި ބޯޅަ ރެއާލް ގޯލްކީޕަރު ތީބޯ ކޯޝުއާ ހުޝިޔާރުކަމާއެކު މަތަކޮށް ބޭރުކޮށްލި ނަމަވެސް އޭގެ ހަތަރު ވަރަކަށް މިނެޓް ފަހުން ޗެލްސީން ލީޑު ނެގިއެވެ.\nކްރިސްޓިއަން ޕުލިސިޗް އޭރިއާ ތެރެއަށް ވަދެ ރެއާލްގެ ގޯލްކީޕަރުވެސް ނައްޓައިލުމަށްފަހު ކުރިއަށް ފޮނުވާލި ބޯޅަ ގޯލަށް ވައްދާލީ ފަސޭހަ ކަމާ އެކުގައެވެ. އެ ގޯލަށް ފަހުވެސް ޗެލްސީން ރެއާލްގެ ފަހަތަށް ނުރައްކާ ކޮށްފައިވެއެވެ. ކުރިއަށް ޖެހި ޗެލްސީން ވަރުގަދައަށް ކުރަމުންދިޔަ އެޓޭކްތަކާ އެކުވެސް އެޓީމަށް އިތުރު ގޯލެއް ނުޖެހުނީ ގިނަ ފުރުސަތުތަކެއް ބޭނުން ނުހިފި ދިއުމުންނެވެ.\nއަނެއްކޮޅުން ރެއާލްގެ ތަރި ބެންޒެމާގެ ނުރައްކާ ބޮޑެވެ. އޭރިއާ ބޭރުން ފޮނުވާލި ހަމަލާއެއް ދަނޑިއަށް އަމާޒިވެފައިވާއިރު، ހާފް ނިމުމުގެ ކުރިން އޭރިއާ ތެރޭގައި ހުރެ ވެއްޓިލާފައި ފޮނުވާލި ބޯޅަ ގޯލަށް ވައްދާލައި ބެންޒެމާ ވަނީ ނަތީޖާ ހަމަހަމަވެސް ކޮށްދީފައެވެ.\nކޮވިޑް 19 އަށް ޕޮޒިޓިވްވެފައި ހުރި ރާމޯސް މެޗު ބަލަން ގޮސް އެކަހެރިވެ އިނދެ ޓީމަށް ވަރަށް ބޮޑަށް ހިތްވަރު ދިންތަން ރޭ ފެނިގެން ގޮސްފައި ވާއިރު، އަންނަ ހަފްތާ ތެރޭގައި ޗެލްސީ ދަނޑުގައި ކުޅޭ މެޗު އޮންނާނެއެވެ. އެ މެޗަށް ރާމޯސް އަންނާނެ ކަމަށް ބެލެވެއެވެ.\nމިއަހަރުގެ ޗެމްޕިއަންސް ލީގުގެ އޮންނާނީ އަންނަ މަހު އިސްތާންބޫލްގައެވެ.\nގުޅޭ ޓެގު ރެއާލް މެޑްރިޑް ޗެލްސީ ޔޫއެފާ ޗެމްޕިއަންސް ލީގު


SINAAN ge column: Gaumahvvure bodu Rayyithunege Majileehuge size kudakurun - One Online\nރައްޔިތުންގެ މަޖިލީހުގެ ޖަލްސާއެއްގައި މެންބަރުން ވޯޓުދެއްވަނީ --- ފޮޓޯ/ މަޖިލިސް އިދާރާ\nސިނާންގެ ކޮލަމް: ގައުމަށްވުރެ ބޮޑު ރައްޔިތުންގެ މަޖިލީހުގެ ސައިޒް ކުޑަކުރުން\nރާއްޖޭގެ ރައްޔިތުންގެ މަޖިލީހުގެ މިހާރުގެ މަހު މުސާރައަކީ މަހަކު ގާތްގަނޑަކަށް 7.3 މިލިއަން ރުފިޔާ އެވެ. މިއީ ހަމައެކަނި މުސާރައާއި އެލަވަންސްތަކަށް ކުރާ ހޭދަ އެވެ. ކުރިޔަށް އޮތް 19 ވަނަ ރައްޔިތުންގެ މަޖިލީހުގައި މިހާރަށް ވުރެ ދެ މެންބަރުން އިތުރު ވާނެ އެވެ. އެއާ އެކު މަހު މުސާރައާއި އިނާޔަތްތައް އަނެއްކާވެސް އިތުރުވެގެން ދާނެ އެވެ. ނަވާރަ ވަނަ ރައްޔިތުންގެ މަޖިލީހުގެ މަހު މުސާރަ ހުންނާނީ އެވްރެޖުކޮށް މަހަކު 7.4 މިލިއަން ރުފިޔާގަ އެވެ. މާނައަކީ އަހަރު 88 މިލިއަން ރުފިޔާ އެވެ. އެހެން ކަމުން 19 ވަނަ ރައްޔިތުންގެ މަޖިލީހުގެ ފަސް އަހަރުގެ ދައުރު ނިމޭ އިރު، މުސާރަ އާއި އެލަވަންސަށް އެކަނި ވެސް ދައުލަތުގެ ބަޖެޓުން ގާތްގަނޑަކަށް 443 މިލިއަން ރުފިޔާ ހޭދަކުރަން ޖެހޭނެ އެވެ.\nސުވާލަކީ މިހާ ބޮޑު ހޭދައެއްް ނުކޮށް ދިވެހީންނަށް ބޭނުންވާފަދަ ރައްޔިތުންގެ މަޖިލީހެއް ނުހިންގޭނެތޯ އެވެ؟ ނުވަތަ ދިވެހި ރައްޔިތުންގެ އަޑު މަޖިލީހުގައި އުފުލަން 87 މެންބަރުން ނެތި އެކަން ނުވާނެތޯ އެވެ؟ މީ ދިވެހީން މިއަދު ފުންކޮށް ވިސްނައިލާން ޖެހޭ ސީރިއަސް މައްސަލައެކެވެ.\nމިހާރު އޮންނަ ގޮތުން ނަމަ، އާބާދީގެ ކޮންމެ 5000 ރައްޔިތުން ތަމްސީލުކުރުމުގެ ނަމުގައި މަޖިލީހުގައި މެންބަރަކު ހުންނަން އެބަ ޖެހެ އެވެ. އެމީހާ މަޖިލީހުގައި ރައްޔިތުން ތަމްސީލު ކުރިޔަސް ނުކުރިޔަސް ހެވެވެ. ދައުރެއް ނިމިގެންދާ އިރު، ދާއިރާގެ ރައްޔިތުންގެ އަޑަށް ވުރެ ތިމާ ނިސްބަތްވާ ސިޔާސީ ޕާޓީ އާއި ތިމާގެ މަސްލަހަތު އޮންނަ ސިޔާސީ މީހުންގެ ވާހަކަދައްކާ މެންބަރުން ގިނަ އެވެ. އެމީހުންގެ ކަމަކީ މަޖިލީހުގެ ތަޅުމަށް ވަދެއްޖެ ނަމަ ސިޔާސީ އެޖެންޑާގެ ވަށައިގެން ފިކުރު ހިންގުމެވެ. މަޖިލީހުން ބޭރަށް ނިކުތަސް އުޅުއްވަނީ އެކަމުގަ އެވެ.\nރައްޔިތުންގެ މަޖިލީހުގެ މެންބަރަކު ތަންކޮޅެއްކުރިން އަޅުގަނޑު ކައިރީ ބުނި ގޮތުގައި، އޭނާ މަޖިލީހަށް ކޮންމެ ފަހަރަކު ވެސް ހޮވެނީ އެތައް މިލިއަން ރުފިޔާއެއް ހޭދަކޮށްގެންނެވެ. އެހެންވީމާ އެއޮތީ ރައްޔިތުންނަށް އަދާކުރަން ޖެހޭ އަގު އަދާކުރެވިފަ އެވެ. ދެން މަޖިލިސް ތަޅުމުގައި ދައްކާ ވާހަކައަކާ ވޯޓުދޭ ގޮތަކާ ދާއިރާގެ ރައްޔިތުން ބެހޭކަށް ނުޖެހޭނެ އެވެ. ރައްޔިތުންނަށް ދައްކަން ޖެހޭ އަގެއް އޮތް ނަމަ އިންތިޚާބުގެ ކުރީން ދައްކައި ނިންމަނީ އެވެ. ބާކީ ފަސް އަހަރު މެންބަރަށެވެ. މެންބަރަށް ހައްގު މިންވަރު ހޯދުމަށް އެ ފަސް އަހަރު ބޭނުންކުރަނީ އެވެ.\nރައްޔިތުންގެ މަޖިލީހަށް މީހަކު ހޮވުމަށް އެވަރެޖުކޮށް ދެމިލިއަނާއި ފަސް މިލިއަނާ ދެމެދުގެ އަދަދެއް ހޭދަކުރާ ކަމަށް ވެއެވެ. މިގޮތަށް ހިސާބު ޖެހުމުން އެނގެނީ މަޖިލީހުގެ ގޮނޑިއެއްގައި އިށީނުމުގެ ކުރީން މެންބަރުގެ ފަސް އަހަރުގެ މުސާރައަށް ލިބޭނެ އަދަދު އޭނާ އަތުން އެޑްވާންސްކޮށް ހޭދަވާ ކަމެވެ. އެކަމަކު ފަސް އަހަރުގެ މުއްދަތުގެ ތެރޭގައި، ޒަރޫރީ ބޭނުން ތަކުގައި މާލޭގައި އައިސް ހުންނަ ދާއިރާގެ ކޮންމެ ރައްޔިތަކަށް މަދުވެގެން ރުފިޔާ ހާހެއް ރާއްޖެއިން ބޭރަށްދާ ދާއިރާގެ ރައްޔިތު މީހާއަށް މަދުވެގެން 100 ޑޮލަރު ނަމަވެސް ދިއްކޮށް ނުލާ މެންބަރަކު މަދެވެ. މި ހިސާބުތައް ޖެހުމުން، އެނގި ހާމަވާ ހަމައެކަނި ކަމަކީ މަޖިލިސް މެންބަރަކު އޭނާ މަޖިލީހަށް ހޮވެން ކުރާން ޖެހޭ ހޭދަ އާއި ދައުރުގެ ތެރޭގައި ދާއިރާއަށް ފަރުދީ ގޮތުން ކުރާ ހޭދަ ލިބޭ އާމްދަނީއާ ހުރިހާ ގޮތަކުން ވެސް ނުބައްދަލުކަމެވެ. މީ ފެންނާން އޮތް ހަގީގަތެވެ. ބަލާނެ މުއައްސަސާއެއްް ހުރި ނަމަ ބަލަންވީ އެވެ. ނޭނގޭ ކަމެއް ނެތެވެ. އެއީ ހައްގު މުއްސަނދިކަންތޯ ނޫނީ ނުހައްގު މުއްސަނދިކަންތޯ ބުނާކަށް އަޅުގަނޑު ނެތީމެވެ.\nއަޅުގަނޑަށް ގަބޫލު ކުރެވޭ ގޮތުގައި، ރައްޔިތުންގެ މަޖިލީހުގެ ބާރުތައް އެމީހުން އަމިއްލައަށް ނަގައިގެން އެތިބީ، އެހެން ހުރިހާ ބާރެއް އެމީހުންގެ ކުރިމަތީ ކުޑަކަކޫ ޖަހަން ޖެހޭ ވަރަށެވެ. ވެރިކަން ކުރުމުގެ ބާރާއި އަދުލު އިންސާފުގެ ބާރުވެސް މަޖިލިސް ކުރިމަތީ، ކުޑަކަކޫ ޖަހައިގެން ތިބެން ޖެހެނީ އެހެންވެ އެވެ. މަޖިލިސް މެންބަރުންގެ އިޚުލާސްތެރިކަން ހުރި މިންވަރަކީ އެމީހުން ހަދާ ހުރިހާ ގާނޫނަކުން އަމިއްލައަށް ހިމާޔަތާއި ރައްކާތެރިކަން ހޯދައި މަޖިލީހުން ނިކުތުމަށް ފަހު ވެސް މުސާރަ ލިބޭނެކަމުގެ ކަށަވަރުކަން އެތިބީ ހޯދައިގެންނެވެ. ކޮންމެ ގޮތަކަށް އުޅުނަސް އަދި ކޮންމެ ވާހަކައެއް ދެއްކިޔަސް މަގާމު ނުގެއްލޭނެ ފަދަ ބާރުވެރިކަން ލިބޭ ގާނޫނުތައް އަމިއްލައަށް ހަދައިގެން ތިބި އިރު، ރައީސުލް ޖުމްހޫރިއްޔާ ވެސް ހުންނަވަން މި ޖެހެނީ ދެންމެ ދެންމެ ވަކިކޮށްފާނެ ކަމުގެ ބިރަށް މަޖިލިސް މެންބަރުންނަށް އާދޭސް ދަންނަވަ ދަންނަވަ އެވެ. ވަޒީރުންނަށް ވެސް ޖެހެނީ އިތުބާރު ނެތް ކަމުގެ ވޯޓު ނަގައިފާނެތީ، މަޖިލިސް މެންބަރުން އެދޭހާ ކަމެއް ކޮށްދޭށެވެ. އަދުލު އިންސާފުގެ އެންމެ މަތީ ކޯޓުގެ ފަނޑިޔާރުން ވަކިކުރުމުގެ ބާރުވެސް އޮތީ މަޖިލީހަށް ކަމުން، ޖުޑިޝަރީއަށް ވެސް ސަލާމަތެއް ނެތެވެ. ޖުމުލަކޮށް ބުނާ ނަމަ، މުޅި ސިސްޓަމުގެ ހަލާކަކީ ރައްޔިތުންގެ މަޖިލީހެވެ. މަޖިލިސް މެންބަރުން މަޖިލީހަށް ވަންނަން ކުރާން ޖެހޭ ހޭދަ އާއި ދައުރު ތެރޭގައި އަމިއްލަ ޖީބުން ކުރާން ޖެހޭ ހޭދަ ލިބޭ އާމްދަނީއަށް ވުރެ ބޮޑު ކަމަށް ވާއިރު، އެ މެންބަރު މަޖިލީހުގެ ސްލޮޓު ކަށަވަރު ކުރުމުގެ އަސާސް ބިނާވެފައި އޮންނަނީ އިންވެސްޓްމެންޓް ކަވަރު ކުރުމަށާއި އިތުރު ފައިދާ ހޯދުމަށެވެ. އެހެން ކަމުން މަޖިލިސް ވަށައިގެން އެނބުރޭ ހުރިހާ ކަމެއް އެތުރިފައި ހުރީ ގައުމުގެ ހުރިހާ ސިސްޓަމެއް ފުނޑާލައި، މުޅި ގައުމުވެސް އެމީހުންގެ ކުރިމަތީ ކުޑަކަކޫ ޖަހައިގެން އޮންނަން ޖެހޭނެ ގޮތަށެވެ. މީ ހަގީގަތެވެ. ގަބޫލުކުރާ ބަޔަކު ކުރަންވީ އެވެ.\nމި ސިސްޓަމުގައި ގައުމު ހިންގުމަކީ ސަލާމަތެއް އޮތް ގޮތެއް ކަމަކަށް އަޅުގަނޑަކަށް ގަބޫލެއް ނުކުރެވެ އެވެ. މީ އިއްޔެއަކު މިއަދަކު ވެގެން އުޅޭ ކަމެއް ނޫނެވެ. ރައީސް މައުމޫނުގެ ވެރިކަމުއްސުރެ މިކަން އޮތީ ފެށިފަ އެވެ. އެކަމަކު މިހާރު މިކަން ހައްދުން ނެއްޓިއްޖެ އެވެ. މީގެ އާޚިރު ނަތީޖާއަކަށް ވާނީ، ދިވެހީންގެ މި ލޮބުވެތި ގައުމުގެ ހުރިހާ ނިޒާމެއް އަދި މުއައްސަސާތަކެއް ފެއިލްވެ، މުޅި ގައުމު ބަނގުރޫޓުވުމެވެ. ހަމައަކަށް އަޅުވަން ހުރި މުއައްސަސާތައް ކަސްތޮޅުގައި ތިބުމުގެ ނަތީޖާއަކަށް ވާނީ ދިރިދިރިއޮތް ގައުމެއްގެ ހުރިހާ ގުނަވަނެއް ވާވުމެވެ. މި ހުރިހާކަމެއް ވެސް ގޮސް ހުއްޓެނީ އެހެން ބަޔަކާ ނޫނެވެ. ރައްޔިތުންގެ މަޖިލީހާއެވެ.\nމިކަންކަން ހުއްޓުވައި ގައުމު ހަމަ މަގަށް އަޅުވަން އަޅާން ޖެހޭ ފިޔަވަޅުތަކުގެ ފެށުމަކަށް ވާންވީ، ގައުމުގެ ސައިޒާ ނުބައްދަލު ރައްޔިތުންގެ މަޖިލިސް ކުޑަކޮށްލުން ކަމަށް އަޅުގަނޑަށް ގަބޫލު ކުރެވެ އެވެ. ދެބައިކުޅަ އެއްބަޔަށް ކުޑަކޮށްލިޔަސް އެއީ މައްސަލައަކަށް ނުވާނެ އެވެ. އަޅުގަނޑު މަޝްވަރާ ކުރި، ކަމުގެ ތަޖުރިބާކާރުން ބުނާ ގޮތުގައި މި ރާއްޖޭގެ ރައްޔިތުން އެމައްޗަށް އަމަލުކުރާން ހަދަން ޖެހޭ ގާނޫނުތައް ހެދުމާއި ގެންނާން ޖެހޭ އިސްލާހުތައް ގެނައުމުގެ މަސައްކަތް ކުރުމަށް 30 ވަރަކަށް މެންބަރުން ތިއްބަސް ފުދޭނެ އެވެ. އެއީ ގާތގަނޑަކަށް ކޮންމެ 13 ހާސް ރައްޔިތަކަށް މެންބަރެކެވެ. ނުވަތަ އާބާދީގެ ކޮންމެ 10 ހާހަށް މެންބަރެއްގެ މަގުން ގޮނޑި ހަމަޖައްސައި، 40 ގޮނޑިއަށް ވެސް ހެދިދާނެ އެވެ. މި އަދަދަށް ގޮނޑި މަދުކުރާ އިރު، ނިސްބަތުން ބަހާލައި ހުރިހާ ރައްޔިތުން ތަމްސީލު ވާނެ ގޮތަކަށް އެކަން ކުރާނެ ނިޒާމެއް ނިންމާނީ އެކަމާ ގުޅޭ ހުރިހާ މުއައްސާއެއް ގުޅިގެންނެވެ. ރަނގަޅު ނިޒާމެއް އޮވެގެން ހިނގާ ނަމަ ކޮންމެ 5000 ރައްޔިތަކަށް މަޖިލީހުގެ މެންބަރަކު ނެތި އެ ރައްޔިތުންގެ އަޑު މަޖިލީހުގައި ނުއުފުލޭނެ ކަމަށް ބުނާ ވާހަކައަކީ ހަމަބުއްދީން ވިސްނާ އެއްވެސް ދިވެހި ރައްޔިތަކު މިއަދު ގަބޫލުކުރާ ވާހަކައެއް ނޫނެވެ.\nދިވެހީންނަަށް ބޭނުންވަނީ ގައުމުގެ ސައިޒުގެ ރައްޔިތުންގެ މަޖިލީހެކެވެ. މިއަދު ރާއްޖޭގެ މަޖިލީހަކީ ދުނިޔޭގެ ބައެއް ގައުމުތަކުގެ ނިސްބަތުން އަޅައި ކިޔާ އިރު، ދުނިޔޭގެ ރެކޯޑަކަށް ވެސް ވެދާނެ އެވެ. އެންމެ ކައިރީން ބަލާ ނަމަ އިންޑިއާގެ ރައްޔިތުންގެ މަޖިލިސް (ލޯކްސަބާ)ގެ ޖުމުލަ މެންބަރުންގެ އަދަދަކީ 552 އެވެ. އިންޑިއާގެ އާބާދީއަކީ ގާތްގަނޑަކަށް 1.4 ބިލިއަން އެވެ. ރާއްޖޭގައި މި އޮތް ގޮތަށް މަޖިލިސް ބަހައިފި ނަމަ އިންޑިއާގެ ރައްޔިތުންގެ މަޖިލީހުގެ އެތައް ހާސް މެންބަރުންނެއް ތިބޭނެ އެވެ. ޔޫއެސްގެ އާބާދީއަކީ ގާތްގަނޑަކަށް 326 މިލިއަން އެވެ. މަޖިލީހުގައި ވޯޓުދެވޭ މެންބަރުންގެ އަދަދަކީ 535 އެވެ. ޔޫއެސްގައި ވެސް ރާއްޖޭގެ ނިސްބަތުން މަޖިލިސް ބަހައިފި ނަމަ، ތަޅުމުގައި އެތައް ހާސް މެންބަރުންނެއް ތިބޭނެ އެވެ.\nދުނިޔޭގެ ގައުމު ތަކުގައި، މަޖިލީހުގެ ސައިޒު ބިނާ ކުރުމުގައި އެންމެ ބޮޑަށް ބަލާ އެއް ފެކްޓާ އަކީ، އެގައުމެއްގެ އަމިއްލަ ފުދުންތެރި ކަމާއި އިގުތިސާދީ ގޮތުން ގައުމު އޮންނަ ހާލަތެވެ. ރައްޔިތުން ތަމްސީލު ކުރެވޭނެ މިންގަނޑަކަށް ބަލައިގެން މަޖިލީހު ގޮނޑީގެ އަދަދު ނިންމާ އިރު އޭގެ ނީޑް ނުވަތަ ބޭނުންތެރިކަން އޮތް މިންވަރަށް ބަލައި އެންމެ ހެޔޮވަރު މިންވަރަކަށް މަޖިލިސް ލިމިޓް ކުރުމަކީ ގައުމަށް އެންމެ ފައިދާބޮޑު ގޮތަށް ވާނެއެވެ.\nމި ހުރިހާ ސަބަބަކަށް ބަލައި، ރާއްޖޭގެ ރައްޔިތުންގެ މަޖިލީހުގެ ސައިޒު ކުޑަކުރުމަކީ މިހާރު ކޮންމެހެން ވެސް ކުރާ މަޖުބޫރުވެއްޖެ ކަމެއް ކަމަށް އަޅުގަނޑަށް ގަބޫލުކުރެވެ އެވެ. މީ ފަސޭހަ ކަމަކަށް ނުވެދާނެ އެވެ. އެންމެ ބޮޑު ސަބަބަކީ މިކަން ކުރާން ބަލާ އިރު ވެސް މައިގަނޑު ހުރަސް ކުރިމަތިކުރުވާނީ ހަމަ ރައްޔިތުންގެ މަޖިލިސް ތެރެއިން ކަމަށް ވާތީ އެވެ. އެކަމަކު އަޅުގަނޑު ދެކޭ ގޮތުގައި ރައްޔިތުން ނުކުމެ އަޑު އުފުލައިގެން ވިޔަސް މިކަން ކުރާން ވެއްޖެ އެވެ. ގައުމަށް ހެޔޮ އެދޭ އެންމެން ވެގެން މިކަށް ކޮށްދެއްވާށެވެ. މިއީ ގައުމަށް މިހާރު ކުރިމަތިވެފައިވާ ވަރަށް ގިނަ މައްސަލަތަކުގެ ބޮޑު ހައްލަކަށް ވާނެކަމާ މެދު ޝައްކެއް ނެތެވެ.


Ariana Grande Kaiveni Kohfi - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! - 12 ގަޑިއިރު ކުރިން\nއާރިޔާނާ ގްރާންޑޭ ކައިވެނިކޮށްފި\nޕޮޕް ލަވަކިޔުންތެރިޔާ އާރިޔާނާ ގްރާންޑޭ ކައިވެނިކޮށްފިއެވެ.\nއުމުރުން 27 އަހަރުގެ ލަވަކިޔުންތެރިޔާ ކައިވެނި ކޮށްފައި ވަނީ އެމެރިކާގެ ކެލިފޯނިޔާގައި ހުންނަ އޭނާގެ އަމިއްލަ ގޭގައެވެ. ބޭރުގެ މީޑިއާތަކުން ރިޕޯޓު ކުރާ ގޮތުގައި އާރިޔާ ގްރާންޑޭގެ ކައިވެންޏަށް ބޭއްވި ހަފްލާއަށް ގޮސްފައި ވަނީ 20 މީހުންނެވެ.\nމިދިޔަ އަހަރުގެ ޑިސެމްބަރު މަހުގައި އާރިޔާނާ ވަނީ އެންގޭޖް ވެފައިވާކަމަށް ބުނެފަ އެވެ. އާރިޔާނާގެ ކައިވެންޏަށް ދެ އާއިލާއިންވެސް މީހުން ގޮސްފައިވާއިރު ކުޑަގޮތަކަށް ބޭއްވި އެ ކައިވެންޏާ މެދު ވަރަށް ހިތްހަމަޖެހޭކަމަށް އާރިޔާނާ ވަނީ ބުނެފައެވެ.\nއެމެރިކާގެ މަޝްހޫރު ލަވަކިޔުންތެރިޔާ އާރިޔާނާ ގްރާންޑޭ ކައިވެނިކޮށްފައި ވަނީ ޑެލްޓަން ގޮމޭޒް ކިޔާ މީހަކާއެވެ. ގޮމޭޒް އާއި އާރިޔާނާ ގުޅިގެން އުޅޭތާ މިހާރު އަހަރެއްހާ ދުވަސްވެދާނެއެވެ.\nއާރިޔާނާ އާއި ގޮމޭޒް ފުރަތަމަ ފަހަރަށް އާންމުންގެ ތެރެއަށް ނުކުމެފައި ވަނީ މެއި މަހުއެވެ. އަދި އެ މަހު ދެމީހުން އެކީގައި އަތް ޖޯޑުކޮށްގެން ތިބި ފޮޓޯއެއް އާރިޔާނާ ވަނީ އޭނާގެ އިންސްޓަގްރާމަށް ވެސް ލައިފައެވެ.\nފާއިތުވި އަހަރުގެ އޮކްޓޯބަރު މަހު އާރިޔާނާ ވަނީ އޭނާގެ ހަ ވަނަ ލަވަ އަލްބަމް ރިލީޒް ކޮށްފައެވެ. އެ އަލްބަމަށް ބޮޑު ތަރުހީބެއް ލިބި ޔޫކޭ އަދި ޔޫއެސްގައިވެސް އެންމެ ހިނގި އެއް އަލްބަމަށް ވެގެންދިޔައެވެ.\nއާރިޔާނާ އެންމެ ފަހުން އެންގޭޖް ވެފައި ވަނީ ޔޫއެސް ކޮމެޑިޔަން އަދި އެކްޓަރު ޕީޓާ ޑޭވިޑްސަން އާއެވެ. ނަމަވެސް މީގެ ދެ އަހަރު ކުރިން އެ ދެމީހުން ވަނީ ވަކިވެފައެވެ.\nދެކުނު ކޮރެއާގެ ޑްރާމާ ''ހީލަރ'' ގެ ވެބްޓޫންއެއް ނެރެނީ\nމެއި 18, 2021 17:44\nI'm notafan of her tho but anyways congra ariana 😊


އިބްނު ޢައްބާސްގެފާނުގެ ހަޔާތްޕުޅުން ފިލާވަޅެއް – Ilm\nއިބްނު ޢައްބާސްގެފާނުގެ ހަޔާތްޕުޅުން ފިލާވަޅެއް\nޢަބްދުﷲ ބުނު ޢައްބާސް ރަޟިޔަﷲ ޢަންހުމާއަކީ ޢިލްމީ އެއްވެސް މަޤާމެއްގައި އެކަލޭގެފާނުގެ ނަންފުޅު އަޑު ނީވި ނުދާނެ މަތިވެރި ޞަޙާބީއެކެވެ. އެކަލޭގެފާނު މަޝްހޫރުވެގެން ގޮސްފައިވަނީ މި އުއްމަތުގެ ޢިލްމުވެރިޔާގެ ގޮތުގައެވެ. އެކަލޭގެފާނު އުފަންވެވަޑާއިގެންފައިވަނީ ރަސޫލާ ޞައްލަﷲ ޢަލައިހި ވަސައްލަމް މަދީނާއަށް ހިޖުރައަށް ވަޑައިގަތުމުގެ ތިން އަހަރު ކުރިންނެވެ. އެ ދުވަސްވަރަކީ ރަސޫލާ ޞައްލަﷲ ޢަލައިހި ވަސައްލަމްއާ އެކަލޭގެފާނަށް ތަބަޢަވީ އެންމެހާ ބޭކަލުން މައްކާގެ މުޖުތަމަޢުން އެކަހެރި ކުރެވި ، ޝިއުބު އަބީޠާލިބުގައި ބަންދުކުރެވިގެންވީ ދުވަސްވަރެވެ. ސިޔަރަތު ޢިލްމުވެރިން ޒިކުރު ކުރައްވާ ގޮތުގައި ޢަބްދުﷲ ބުނު ޢައްބާސް ރަސޫލާ ޞައްލަﷲ ޢަލައިހި ވަސައްލަމްގެ އަރިހުން ދެ އަހަރާއި ބައިގެ މުއްދަތަކަށް ޢިލްމު ޙާސިލުކުރެއްވިއެވެ.\nއިބްނު ޢައްބާސްގެ ފަރާތުން ރިވާވެގެންވެއެވެ. [ކީރިތި ރަސޫލާ ﷺ އަވަހާރަވުމުން ތިމަންކަލޭގެފާނު އަންޞާރީ ބޭކަލުންގެތެރެއިން ބޭކަލެއްކައިރީ ދެންނެވީމެވެ.\n“ކީރިތި ރަސޫލާ ﷺ ގެ އަޞްޙާބުންގެ ފަރާތުން ޢިލްމު އުގެނުމަށް އެބޭކަލުންނާއި ސުވާލުކުރުމަށް ހިންގަވާށެވެ. އެހެނީ، އެބޭކަލުން (އަޞްޙާބުން) މިއަދު ގިނަވެގެންވެއެވެ.”\n“އޭ އިބްނު ޢައްބާސްއެވެ. ތިމަންކަލޭގެފާނު ތިބާއާއިމެދު އަޖާއިބުވަމެވެ.\nޢިލްުމުގައި އަރާތިއްބެވި އެތައް އެތައް ޞަޙާބީންނެއް ދުނިޔޭގައި ތިއްބަވަނިކޮށް ކަލޭގެފާނު ފަދަ އުމުރުން ހަގު ބޭކަލަކަށް މީސްތަކުން ހާޖަތްތެރިވާނެކަމަށް ކަލޭގެފާނަށް ހީފުޅުވަނީ ހެއްޔެވެ؟\nތިމަންކަލޭގެފާނު އޭނަގެ ވާހަކަ ޤަބޫލުނުކޮށް، ޢިލްމު އުނގެނުމާއި ކުރިމަތިލީމެވެ. ފަހެ ތިމަންކަލޭގެފާނު ކައިރީގައި މިވެނި ބޭކަލެއް އާ ޙަދީޘެއް އެބަ ރިވާކުރައްވައޭ ބުނުމުން ތިމަންކަލޭގެފާނު އެބޭފުޅެއްގެ ގެ ކައިރިއަށްދަމެވެ. އެބޭފުޅަކު ނުކުމެ ފެންނަންދެން، އެގޭގެ ދޮރު ކައިރީގައި ރިދާ ފަތުރާ އޭގެ ބޯ އަޅައިގެން އޮށޯވެ އޮންނަމެވެ. އެތާގައި އޮންނައިރު ތިމަންކަލޭގެފާނު ބޮލަށް ވަޔާއިއެކީ ހިރަފުސްވެސް އެޅެއެވެ. އެބޭފުޅަކު ނުކުމެ ތިމަންކަލޭގެފާނު ފެނުމުން ބުނާނެތެވެ.\n“އޭ އިބްނު ޢައްބާސްއެވެ. ތިމަންކަލޭގެފާނުކައިރިއަށް ތިއައީ ކީއްވެހެއްޔެވެ؟ ތިމަންކަލޭގެފާނު ހޯދަން ފޮނުވިނަމަ ކަލޭގެފާނު ކައިރިއަށް އައީމުހެވެ.”\nޖަވާބުގައި ތިމަންކަލޭގެފާނު ބުނަމެވެ.\n“ނޫނެކެވެ. ކަލޭގެފާނު ކައިރިއަށް އައުން ތިމަންކަލޭގެފާނަށް މާޙައްޤުކަންބޮޑެވެ. ޢިލްމަކީ ތިބާ ކައިރިއަށް އަންނަ އެއްޗެއް ނޫނެވެ. (ޢިލްމު ހޯދަން ބޭނުންނަމަ) ތިބާ ޖެހޭނީ ޢިލްމު ފަހަތުން ދާށެވެ.”\nއެއަށްފަހު ޙަދީޘާއި ބެހޭގޮތުން ސުވާލުކުރަމެވެ.\n” ބޮޑެތި ބޮޑެތި ޞަޙާބީން ތިއްބާ ތިމަންމެން ފަދަ ޅަ ޒުވާނުން ޢިލްމު އުނގެނެން އުޅުމަކީ ބޭކާރު ކަމެއް ކަމުގައި ވިސްނައިދޭން އުޅުއްވި ޞަހާބީ ދިރިއުޅުއްވަމުން ގޮސް އެއްދުވަހަކު\nއެކަލޭގެފާނަށް ތިމަންކަލޭގެފާނު ފެނިވަޑާއިގަތެވެ. އެއިރު ތިމަންކަލޭގެފާނުގެ ވަށައިގެން މީހުން އެއްވެފައި ތިއްބެވެ.\n* އިބްނު އައްބާސްގެ ގެކޮޅަށް ވާޞިލުވާން އޮންނަ މަގުތައް،މީސްތަކުންނާއިގެން ތޮއްޖެހިފައި ވެއެވެ.\nއެ އަންޞާރީ ޞަހާބީ ވިދާޅުވިއެވެ.”\n“މިޒުވާނާ އަކީ ތިމަންނާއަށްވުރެ މާބުއްދިވެރި މީހެކެވެ.”]\nވާހަކައިން ލިބޭ ބައެއް ޢިބްރަތްތައް:\n1. ޢިލްމަކީ ތިބާ ކައިރިއަށް އަންނަ އެއްޗެއް ނޫނެވެ. (ޢިލްމު ހޯދަން ބޭނުންނަމަ) ތިބާ ޖެހޭނީ ޢިލްމު ފަހަތުން ދާށެވެ.\n2. ކެތްމަދުވުމާއި ކެތްތެރިވުމުގެ އިނާމު ތަފާތު ވާނެކަން މި ވާހަކައިން އެނގެއެވެ. މި މަފްހޫމަށް އިނގިރޭސި ބަހުން ކިޔަނީ\n3. ޒުމަރު ސޫރަތުގައި މާތް ﷲ ވަޙީކުރައްވައިފައިވެއެވެ.\n“ކެތްތެރިންނަށް އެއުރެންގެ ދަރުމަ ދެއްވާހުށިކަން ކަށަވަރީ حساب އެއްނެތިއެވެ.”\nއިބްނި ޢައްބާސްގެފާނު ޢިލްމު ހޯދުމަށްޓަކައި އުޅުއްވަން ޖެހިވަޑައިގެންނެވީ ވަރަށް ދަތި ޙާލުގައެވެ. މި އުނދަގޫތަކަށް އެކަލޭގެފާނު ކެތްތެރިވެވަޑައިގަތުމުގެ ނަތީޖާ އަކީ އުއްމަތް ނުދެކޭ ފަދަ ބޮޑު ޢިލްމުވެރިޔަކަށް ވެވަޑައިގަތުމެވެ.\nޢިލްމުގެ ސަބަބުން ޢިލްމުވެރިޔާގެ ދަރަޖަ ދުނިޔެއާއި އާޚިރަތުގައި މަތިވެރިވެގެންވެއެވެ.\nމީހަކަށް ލިބިފައިވާ ވެރިކަމެއްގެ ސަބަބުން ނުވަތަ މުއްސަނދިކަމެއްގެ ސަބަބުން ނުވަތަ އެނޫން ކަމެއްގެ ސަބަބުން އެމީހެއްގެ ދަރަޖަ މަތިވެރިވިގެން ނުދާހާ މިންވަރަށެވެ. ޤަދަރާއި ޢިއްޒަތް ލިބިފައިވާ މީހާ ޢިލްމު އުނގެނުމަށް މަސައްކަތް ކުރާނަމަ އެކަމުގެ ސަބަބުން އޭނަގެ ޝަރަފްވެރިކަން އިތުރުވެގެންދެއެވެ. ދެރަ ނިކަމެތި އަޅުމީހާއަށް ލިބިފައިވާ ޢިލްމުގެ ސަބަބުން އޭނައަށް ރަސްރަސްކަލުންގެ މަޖިލިސްތަކުގައި ބައިވެރިވުމުގެ ފުރުޞަތު ލިބިގެންދެއެވެ.“


ޚަދީޖާ އާދަމް 05 މާރޗް 2021\nޝަރުތު ފުރިހަމަވާ ދިވެހިން ތިބި ވަޒީފާތަކަށް ބިދޭސީ މުވައްޒަފުން ނުގެނެވޭގޮތަށް ގަވައިދަށް ގެންނާނެ ކަމުގެ ޔަގީންކަށް އިކޮނޮމިކް މިނިސްޓަރު ފައްޔާޒް އިސްމާއީލް ދެއްވައިފި އެވެ.\nމިނިސްޓަރު ފައްޔާޒް މިހެން ވިދާޅުވީ އެމްޑީޕީގެ "ރަށްވެހި ފަތިސް" ކެމްޕޭންގެ ތެރެއިން ބޭއްވި ބައްދަލުވުމެއްގަ އެވެ.\nމިނިސްޓަރު ވިދާޅުވީ ވަޒީފާގެ ބާޒާރަށް ދިވެހިން ނެރުން އިތުރުކުމަށާއި ވަޒީފާ ނެތް ފަރާތްތަކަށް ވަޒީފާ ހޯދައިދިނުމަށް ބޮޑެތި ޕްރޮގްރާމެއްތަކެއް ކުރިއަށް ގެންދާ ކަމަށާ އެއީ އެގިނަ ތައްޔާރީތަކެއް ވެގެން ކުރެވެން އޮތް ކަމަކަށް ވާތީ ވޯލްޑް ބޭންކާއި ހަޔާ އެޑިއުކޭޝަން މިނިްސްޓްރީ އާއި އިކޮނޮމިކް މިނިސްޓްރީ ގުޅިގެން ދިރާސާތަކެއް ކޮށްފައިވާނެ ކަމަށެވެ.\nއެގޮތުން އެންމެ ރަނގަޅު މުސާރަ ލިބޭ ވަޒީފާތައް މިހާރު ދެނެގަނެވިފައިވާ ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ރިސޯޓު ދާއިރާގައި ހުރި އެފަދަ ވަޒީފާތަކަކީ ކޮބާތޯ ބަލައި އެކަމަށް ބޭނުންވާ ޓްރެއިނިންމާފައިވާ ކަމަށާއި ހަޔާ އެޑިއުކޭޝަން މިނިސްޓްރީ މެދުވެރިކޮށް ޓިވެޓް ޕްރޮގްރާމް ތެރޭ އެ މަސައްކަތް ކޮންމެސް ވަރަކަށް ފެށިފައި ވާކަމަށެވެ.\nމީގެ އިތުރުން މިނިސްޓަރު ވިދާޅުވީ ޓާގެޓް ހިފާފައި ވަނީ މަތީ ފަންތީގެ ނުވަތަ މިޑް މެނޭޖްމަންޓް ލެވެލްގެ ވަޒީފާތަކަށް ކަމަށެވެ. އެ މަސައްކަތް ކުރަނީ ޖޮބް ސެންޓަރު މެދުވެރިކޮށް ކަމަށާއި ޖޮބް ސެންޓަރުގެ މަސައްކަތް ބާރު ސްޕީޑުގައި ކުރިއަށް ދާކަމަށެވެ.\nއަރުޝީފަށް ނެގީ 05/03/2021 14:12\nއެންމެފަހުން އަޕްޑޭޓްކުރީ 05/03/2021 14:12\nއަލީ ރާޒީ 17 މިނެޓު ކުރިން


Fathuvaa Council paralyzekoffai oiy othun nimunakah gennan jehey: Dr. Shaheem – adduLIVE\nފަތުވާ ކައުންސިލް އޮތީ ޕެރެލައިޒްކޮށްފައި: ޝަހީމް\nJun 24, 2022, 10:37 އަހުމަދު އަދްޝަން\nރާއްޖޭގައި މިހާރު ދީނީ މައްސަލަތައް ބޮޑުވަމުންދާ އިރު ދީނީ ކަންކަމުގައި ރަސްމީ ފަތުވާ ދިނުމަށް އުފައްދާފައިވާ ފަތުވާއާ ބެހޭ އެންމެ މަތީ މަޖިލިސް ޕެރެލައިޒްކޮށްފައި އޮތުން އޮތުން ނިމުމަކަށް ގެންނަން ޖެހޭ ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nއޭނާ ކުރެއްވި ޓްވީޓްތަކެއްގައި ވިދާޅުވީ ދައުލަތުގައި ފަތުވާގެ ރަސްމީ ހަރުދަނާ ނިޒާމެއް ގާއިމު ކުރަން ޖެހިފައިވާ ކަމަށެވެ.\n"ކުރީގެ ސަރުކާރުން ޤާނޫނަކުން ފަތުވާ ކައުންސިލް އުފައްދައި މެންބަރުން ޢައްޔަންކުރި. އެ ފަރާތްތަކުގެ ޓާމް ހަމަވުމުން މެމްބަރުން ޢައްޔަންނުކޮށް އޮންނަތާ ދިގު މުއްދަތެއްވެއްޖެ،" ޝަހީމް ވިދާޅުވި އެވެ. "މި ގޮތަށް އެ މުއައްސަސާ ޕެރަލައިޒްކޮށްލުމުގެ ނަތީޖާ އަކީ އެ ޒިންމާ ދައުލަތް ނޫން އެހެން ފަރާތްތަކުން ނެގުން."\nކުރީގެ ސަރުކާރުން ޤާނޫނަކުން ފަތުވާ ކައުންސިލް އުފައްދައި މެންބަރުން ޢައްޔަންކުރި. އެފަރާތްތަކުގެ ޓާރމް ހަމަވުމުން މެމްބަރުން ޢައްޔަންނުކޮށް އޮންނަތާ ދިގު މުއްދަތެއްވެއްޖެ. މިގޮތައް އެ މުއައްސަސާ ޕެރަލައިޒްކޮށްލުމުގެ ނަތީއަކީ އެ ޒިންމާ ދައުލަތް ނޫން އެހެން ފަރާތްތަކުން ނެގުން.\n— Mohamed Shaheem Ali Saeed (@Mohamedshaheem1) June 23, 2022\nއޭނާ ވިދާޅުވީ ސިޔާސީީ ނުފޫޒުން އެއްކިބާވެފައިވާ ބަޔަކު ފަތުވާ ކައުންސިލަށް ޢައްޔަންކުރުމަކީ ވެސް ކޮންމެހެން ކުރަން ޖެހޭ ކަމެއް ކަމަށެވެ.\n"މި ޒަމާނުގެ އިސްލާމީ ޔުނިވަސިޓީތަކުން ތަޢުލީމު ޙާޞިލްކޮށްފައިވާ، ސިޔާސީީ ނުފޫޒުން އެއްކިބާވެފައިވާ ފަރާތްތައް ފަތުވާ ކައުންސިލަށް އައްޔަންކޮށް ފަތުވާގެ ރަސްމީ ޢިލްމީ ޞައްޙަ މަޞްދަރު ކަށަވަރުކޮށް ގައުމުގެ ދީނީ އެއްބައިވަންތަކަށް ޙިމާޔަތްކުރުމަށް މި ފުރުޞަތުގައި އިލްތިމާސްކުރަން." ޝަހީމް ވިދާޅުވި އެވެ.


އާޝޯޚު – Esfiya\nހޮނިހިރު ދުވަހެކެވެ. މޫސުން ރީތި އުޑުމަތި ސާފު ދުވަހެކެވެ. ހެނދުނު ހޭލީންސުރެ އަހަރެން އުޅެމުން ދިޔައީ ކޭކެއް އަޅަންޖެހޭތީ އެކަމުގެ ވާހަކަ ދެއްކުމުގައިއެވެ. އެންމެ ކޭކެއް ނޫނެވެ. ދެ ކޭކެވެ. ފަހަރިއާ ދެމީހުން މަޝްވަރާ ކުރުމަށްފަހު ޅިޔަނަށް އަޅައިދޭ ކޭކުގައި ރަތް ކުލައިން އައިސިން ޖަހައި ހުދުކުލައިގެ ހިތްކުރުހަން ނިންމީމެވެ. އަދި ދައްތަގެ ކޭކުގައި ޗޮކްލެޓް ކޮކޯ އަޅާފައި އޭގައި އެކިއެކި ބިސްކޯދާއި ޗޮކުލެޓް ހަރުކުރަން ނިންމީމެވެ. ކޮންމެއަކަސް މިއީ ވަރަށް މަޖާ ދުވަހަކަށް ވާނެ ކަމަށް ހިތުން ގަބޫލުކުރަމުންނެވެ. ‘އިމޭޖިނަރީ’ ކޮށް ކަންތައް ވާނެ ގޮތް މިހާރުންސުރެ ބަލައިވެސް ލެވެއެވެ. ކަންވާނެ ގޮތް ހިތަށް އަރުވާލިޔަސް ގާތަށް އަންނަނީ އަމަށަކު ހިންޏެއް ނޫނެވެ.\nރޭގައި ހުރިހާ އެއްޗެއް ގަނެ ގެޔަށް ލައިދިނުމުން މިއަދު ދައްތަ އެއްވެސް ވަރަކަށް ގެޔަކަށް ނާދެއެވެ. ނަމަވެސް ޅިޔަނަށް ގަންނަން ޖެހޭ އެއްޗެހި ހުރުމުންނާއެކު ކޭކު ދިޔައީ ކިހާވަރަކަަށް ތޯ ބަލަން ވަރަށް ގިނައިން ގެޔަށް އައިސް އުޅުނެވެ. ނަމަވެސް ދެ ކޭކެއް އަޅާ ކަމެއް ނޭނގޭނެއެވެ. އެނގޭނީ ހަމައެކަނި ޅިޔަނުގެ ކޭކުގެ ކަންތަކާ އަހަރެމެން އަވަދިނެތި އުޅޭ ކަމެވެ.\nޅިޔަނުގެ ކޭކު ފިހެ ނިމުމާއިއެކު ދައްތަގެ ކޭކު ފިހުމުގެ ކަންތަކާ އުޅެގަތީމެވެ. ކޭކު ފުށް ގިރާލުމަށްފަހު މޭޒުމަތީގައި ބަހައްޓާފައި އަހަރެން ދިޔައީ ‘ކޭކް ބޯޑް’ ހެދިފައިވަނީ ކިހައި ވަރަކަށް ތޯ ބަލައިލާށެވެ. ކަމަކުދާކަށް ނެތެވެ. އެތަނުގައި ހުއްޓާ އެއައީ އަހަރެންގެ ޅިޔަނެވެ. ނަމަވެސް ކޭކު ބޯޑުގެ ކަންތަކާ ހުރި ވަރުން އަހަރެންނަކަށް އެހެން ކަމަކަށް ނުވިސްނުނެވެ. ހަގީގަތުގައި ޅިޔަނު އައީ އައިސިނަށް އަޅަންޖެހޭ އެއްޗެއް ހިފައިގެންނެވެ. ޅިޔަނުވެސް މާ ލަސްތަކެއް ނުކޮށް ގެއިން ދިޔައެވެ. އަހަރެންވެސް ބަދިގެއަށް ގޮސް ވަދެލީމެވެ.\n”މޮޔައޭ. ބޭބެ އައި އިރުވެސް ކޭކް ތަށި ނުފޮރުވަ. މަންމަ އަވަހަށް އެ ފޮރުވާފިން ބޭބެގެ އަޑު ކަންފަތުގަ ޖެހުނުއިރަށް.” މަންމަ އެހެން ބުނުމާއިއެކު އަހަރެންނަށް އެއްޗެއް ވިސްނެން ފެށިއެވެ. މޮޔަވެސް ހީވިއެވެ. އަމިއްލަ ނަފްސުގެ މޮޔަކަމުން ހިނިއައިސް ހުރެފައި ދައްތަގެ ކޭކު ފިހުމަށް އަވަނަށް ތަށި ލީމެވެ. އަދި އަނެއްކާވެސް އައިސިން ހަދަން ފެށީމެވެ.\n”ހުވާ ދެމީހުންގެ މޫނު އެންމެ ބަލައިލާ ހިތްވަނީ. އެމީހުންގެ ރިއެކްޝަން. ކަމެއް ހުންނާނެ މިރޭ.” ކޭކަށް އައިސިން އަޅައި އޮމާންކުރަން ހުރެފައި އަހަރެން ބުނެލީމެވެ. އެތަނުގައި ހުރި އަހަރެންގެ ކޮއްކޮވެސް އަދި ފަހަރިވެސް މިކަމަށް އެއްބަސް ވެފައި ހިނިގަނޑެއް ޖަހައިލިއެވެ. އަހަރެންގެ ގާތަށްވެސް ކުޑަކޮށް ހިނިއައެވެ. ދެމީހުންގެ އަނގަމެޅި ދެލޯ ބޮޑުވެފައި ހުންނަ ގޮތް ސިފަވީތީއެވެ.\nތިނެއް ޖަހަން ގާތްވެފައި ވަނިކޮށް ޅިޔަނު އަނެއްކާވެސް ގެޔަށް އައެވެ. އޭރު މޭޒުމަތީގައި ދައްތަގެ ކޭކު ހުއްޓެވެ. އެކޭކުވެސް އަވަހަށް ފޮރުވަން އައިސްއަލަމާރިއަށް ލެވުނު ގޮތަކަށް ލާފައި އާދޭތޯ ބަލައިލީމެވެ. ނަސީބަކުން ކުރިކަމެއް ނުފެނުނެއެވެ. ޅިޔަނު އަހަރެންނަށް ގޮވައިލާފައި އައުމަށް ބުންޏެވެ. އަހަރެން ތުންފަތަށް ލާނެތް ހިނިތުންވުމެއް ވެރިކުރުވައިގެން އަޑިން ހެމުން ޅިޔަނުގެ ފަހަތުން ދިޔައީމެވެ. ”ރޯދަ ވީއްލަން އަންނަން ވާނެ. ދައްތަ ވަރަށް މީރު އެއްޗެހި ވެސް ހަދާބަ. ހަގަޑި ދިހައެއްގަ ބަލައި އަންނާނަން. ޑީލް.” އެއްފައްޗަކަށް ހުރިހާ އެއްޗެއް އަމުނާލާފައި ޅިޔަނު ދިޔައީ އަހަރެން އެއްބަސްވުމުންނެވެ.\nފަހެއް ޖަހަން ގާތްވެފައިި ވަނިކޮށް ޅިޔަނު އަނެއްކާވެސް ގެޔަށް އައެވެ. އޭރު އަހަރެން އިނީ ކޭކުގައި ކުރަހަން ޖެހޭ ހިތްތައް ކުރަހާށެވެ. ޅިޔަނު އައިސް ކޭކަށް ބަލައިލާފައި އަނެއްކާވެސް ދިޔައެވެ. އުޅެން މިޖެހެނީ ބިރުންނެވެ. ބިރުވެރި އެއްޗެއް ފެންނާތީކީ ނޫނެވެ. އެހައި ގިނައިން ޅިޔަނު ގެޔަށް އަންނާތީއެވެ. ވިހި ވަރަކަށް މިނެޓް ތެރޭގައި ކޭކް ގައި ކުރަހާ ނިމިއްޖެއެވެ. ޅިޔަނުގެ އެދުމުގެ މަތިން ކޭކުގެ މަތީގައި ހުދުކުލައިގެ އައިސިނުން ‘ހެޕީ ވަން މަންތް’ ޖަހައިލީމެވެ. އަދި ކޭކުގެ ފޮޓޯއެއް ނަގައި ފޯނުގައި ރައްކާކޮށްލީމެވެ. ކޭކު ބަލައިލަން ވަރަށް ރީއްޗެވެ. ކޭކާމެދު ހިތްހަމަވެސް ޖެހެއެވެ.\nފަހަރިއާއި ކޮއްކޮމެން ދެން އުޅުނީ ދައްތަގެ ކޭކު ހެދުމުގައިއެވެ. ކޮކޯ އަޅަން ޖެހޭތީ އެކަމުގައިއެވެ. އަހަރެން ދިޔައީ ގަނޑުގައި ކޭކުގައި ހަރުކުރަން ޖެހޭ އެއްޗެއް ހެދުމަށެވެ. ގަނޑެއްގައި ބޮޑުއަކުރުން ‘ހެޕީ ތަރޓީ ޑޭސް’ ޖަހައިލާ އެކަފާލީމެވެ. އަދި ބާބަކިއު އިލޮއްޓެއްގައި އެ ލިޔުން ތަތްކޮށްލައި ރަނގަޅުތޯ ފަހަރިއަށް ދައްކައިލީމެވެ. އެކަންތައް ކޮށް ނިމުނުއިރު ބަރާބަރު ހަ ގަޑި ފަހެއް ވެއްޖެވެ. ޅިޔަނުމެންގެ ގެޔަށް ދިޔުމަށް ތައްޔާރުވާން ހަރަކާތްތައް އަވަސްކޮށްލީމެވެ. ބާކީ ފަސްމިނެޓް އޮތީތީ ހިތްވެސް ވަނީ އަވަސްވެފައިއެވެ. ބަންގިގޮވަނީ ހަ ގަޑި ސަތާރާގައިއެވެ. ރީތިވާން ހުއްޓާ ސައިކަލުގެ ސައިރެން އަޅާ އަޑު އިވުނެވެ. އެޅުނު ގޮތަކަށް ބުރުގާވެސް އަޅައިގެން ބޭރަށް ނުކުމެލީމެވެ. ސައިކަލަށް އަރަން ހުއްޓާ ބަންގިގޮވާފިއެވެ. އޭރު އަހަރެންވަނީ ހަމަ ރަނގަޅަށްވެސް އުދާސްވެފައިއެވެ. ކަރުވެސް ހިއްކާގަނެ ވަރުބަލިވެސް ވެފައިއެވެ.\nގެޔަށް ވަދެ ފެންތަށި ފެނުމާއިއެކު އެއްނޭވާއިން އެބޯލީމެވެ. އަދި އެއްޗެއް ކާލަން އަވަސްވެގަތީމެވެ. އޭރު ޅިޔަނުމެންވެސް ކަނީއެވެ. ކާން އިންދާ އެތަނަށް ގޭ ކުއްޖެއް އައުމުން ޅިޔަނަށް ދާން ޖެހުނެވެ. އެހެންކަމުން އެތަނުގައި ދައްތައާއި އަހަރެން އެކަނިވީއެވެ. ”ކޭކު އަޅާ ނިމުނީތަ މިހާރު؟” ދައްތަ އަހައިލިއެވެ.\n”ހުމް..” އަހަރެން ހޫމް އަޅުވާލާފައި ފެންތަށިން ކޯވަރެއް ބޯލީމެވެ. ”އެއް ކޭކު ނިމިއްޖެ.” އަހަރެންގެ ހިތުގައި އޮތް ޖުމުލަ ދުލުން ބޭރުނުވީ ހަމަ ކިރިޔާއެވެ. އެއް ކޭކު ނިމިއްޖޭ ބުނުމުން ދައްތަ ހިތަށް އަރާނީ އޭރުން ކީކޭ ހެއްޔެވެ؟ އޭރުން ‘މިޝަން ފްލޮޕް’ ވާނީ ނޫން ހެއްޔެވެ؟ އަހަރެންގެ ގާތަށް އަނެއްކާވެސް ހިނިއައެވެ. ނުހޭން މަސައްކަތްވެސް ކުރީމެވެ.\n”ކޮން ވާހަކައެއް ތި ދައްކަނީ؟” ޅިޔަނު އެތަނަށް އައިސް ގޮޑީގައި ހަމަޖެހިލިއެވެ.\n”މީނާ ކައިރީ އެހީމި މަ ހެދުން ފަހައިފިހޭ.” އަހަރެންނަށް އަނެއްކާވެސް ހެވުނެވެ. ނަމަވެސް އެދެމީހުންނަކަށް އެތަނެއް ނުފެންނާނެއެވެ. މޫނުމަތިން އެކަން ނުދެއްކި ކަމުގައިވިޔަސް އެތެރެއިން އަހަރެން އިނީ ހީހީ ވަރުބަލިވެފައެވެ. ބަނޑަށްވެސް ތަދުވެފައެވެ. މިއީ ވާ ވަރުގަދަ ކަމެކޭ އަހަރެންގެ ހިތަށް އަރަމުން ދިޔައެވެ. ހިނިގަނޑު ފަޅައިގެން ނުގޮސް ހިފަހައްޓާލައިގެން އިނދެވެނީ މި ހަމަ ކިރިޔާއެވެ.\nކައި ނިންމާލުމަށްފަހު ދައްތަ އާ އެކު އަހަރެން ތަށި ދޮންނަން ދިޔައީމެވެ. އަދި ތަށި ދޮންނަން ހުއްޓާ އެތަނަށް އަތް ދޮންނަން ޅިޔަނު އައެވެ. ހަމައެގަޑީ ދައްތަވެސް ތަށިދޮވެ ނިންމާފައި އެ ހިފައިގެން ތަށި އަޅާ ހަރުގަނޑު ކައިރިއަށް ދިޔައެވެ.\n”ކޭކު ނިމިއްޖެތަ މިހާރު؟” ޅިޔަނު އަހައިލިއެވެ. އަހަރެންނަކަށް ހިނިގަނޑެއް ނުހިފެހެއްޓުނެވެ. އެނެއް ފަރާތަށް މޫނު އަނބުރާލާފައި ޅިޔަނަށް ނުފެންނާނެހެން މަޑު މަޑުން ހޭން ފެށީމެވެ. ނުހެވި ހުރެވޭނެ ހެއްޔެވެ؟ ޅިޔަނު ކައިރިން ދިޔަ އިރަށް ދައްތަ ކޭކުގެ ވާހަކަ އަހައިފިވިއްޔާއެވެ. އަނެއްކޮޅުން ދައްތަ ކައިރިން ދިޔަ އިރަށް ޅިޔަނު ކޭކުގެ ވާހަކަ އަހައިފިވިއްޔާއެވެ. ވަރުގަދަ ކަމެކެވެ.\nތަށި ދޮވެ ނިންމާލުމަށްފަހު ޅިޔަނުގެ އެދުމަކަށް އަހަރެން ކޮޓަރިއަށް ވަދެ އެނދުމަތީގައި އިށީންދެލީމެވެ. ޅިޔަނުވެސް އެތަނުގައި ހުރި ގޮޑިއެއްގައި އިށީންދެ ބަނޑު ދަމައިލިއެވެ. ”އެހައި ބޮޑުކޮށް ކަންތައް ކުރާނެ ކަމެއް ނެތް. ހަމަ ސިމްޕަލް ކަޓެއް ޖައްސާލާނި. އެހައި ބޮޑު ޑެކަރޭޓެއްވެސް ނުކުރިޔަސް އޯކޭ ވާނެ.” ޅިޔަނު އޭނާ ބޭނުންވާ ގޮތް އިއްވާލިއެވެ. އަހަރެންނަށް ކަމެއް ވިސްނުނެވެ. ޖައްސާލާށޭ ކިޔާފައި ކޮޓަރިއަށް މިގެނައީ ދައްތައަށް ސިއްރުން މިވާހަކަ ދައްކާށެވެ.\n”ކޮން ގެޔަކު ހަދަނީ؟ އަހަރެެމެން ގޭގަތަ؟” ޔަގީންކޮށްލުމަށް ޓަކައި އަހަރެން އަހައިލީމެވެ.\n”ކޮން ގެޔަކު ހަދަންވީ؟ މިގޭވެސް އޯކޭ. ތި ގޭވެސް އޯކޭ.” އަނެއްކާވެސް ލޯ ކުރިމަތީ ދެމީހުންނަށް ވާނެ ގޮތް ސިފަވެގެން ދިޔުމާއިއެކު ހެވުނެވެ.\n”އަހަރެމެން ގޭގައި ހަދަން ވީނު ދޯ.” އެއްބަސް ކުރުވުމަށް ޓަކައި އަހަރެން ދޯ އެއް ދިނީމެވެ. ޅިޔަނުވެސް އެކަމާ އެއްބަސް ވެލިއެވެ. ހަގީގަތުގައި އަހަރެން އެހެން ހެދީ އަހަރެމެންގެ ރޭވުން ކާމިޔާބުވާނީ އޭރުން ކަމަށް ވާތީއެވެ. އެހިސާބުން އެވާހަކަ މެދު ކަނޑާލީމެވެ. ވަގުތުކޮޅެއް އެގޭގައި ހޭދަކޮށްލުމަށްފަހު ގެޔަށް ދިޔައީ އިޝާ ނަމާދު ބަންގި ގޮވާވެސް ނިމުމުންނެވެ.\nގެޔަށް ވަދެފައި އެންމެ ފުރަތަމަވެސް އަހަރެން ދިޔައީ ބަދިގެއާ ވީ ފަށިއަށެވެ. ދައްތަގެ ކޭކު ނިމުނުތޯ ބަލައިލާށެވެ. ކޭކު އޮތީ އަޅައި ނިންމާ އަލަމާރިއަށްވެސް ލާފައެވެ. ބަލައިލަން އެކޭކުވެސް ވަރަށް ރީއްޗެވެ. ދެން އުޅެގަތީ ބަދިގޭގެ އެއް ފާރު ރީތި ކުރުމުގައެވެ. އެގޮތުން އެތަނުގައި ހުރި މޭޒުގެނެސް ބަދިގެ އެނެއް ފަރާތަށް ލައި އެތަނަށް ކޭކް ބަހައްޓަން ކުޑަ މޭޒެއް ވެއްދީމެވެ. އަދި މޭޒުމަތީގައި ކެއްކިރަތް ކުލައިގެ ޝޯލްއެއް ބާއްވާ މަޑު ފިޔާތޮށި ކުލައިގެ ދެ މާ ބޮޑި ބާއްވާލީމެވެ. ދެން ދިޔައީ ފާރުގައި ހިއްޕާނެ އެއްޗެއް ކަފާލާށެވެ. ރީތި ފޮންޓަކުން އިނގިރޭސިން ‘ސަޕްރައިޒް’ ޖަހައިލާ ކައިރީގައި ހިތްތަކެއް ރަތްކުލައިން ބަހައްޓާ ގޮތަށް ހުރިހާ އެއްޗެއް ކަފާ ނިންމާލީމެވެ. އަދި ފާރުގައި ތަތްކޮށްލީމެވެ.\nއަކުރުތައް ތަތްކޮށް ނިންމާލުމަށްފަހު ބަދިގެއިން ނުކުންނަނިކޮށް އެޖެހުނީ އެންމެ ބޮޑު ކަންތަކެވެ. ބަދިގޭގައި އިން ކުރެއްފެއް ފެނިގެން އަހަރެން ފިޔަވާ އެހެން އެންމެން އަޑުގެ ނެތްތަނަށް ހަޅޭލަވައިގަތީއެވެ. ކަންފަތުގެ ތޫލިވެސް ފަޅައިގެން ނުދިޔައީ ހަމަކިިރިޔާއެވެ. އަނެއްކޮޅުން އެވަގުތަކީ ދައްތަމެން ގެޔަށް އައިސް ވަން ވަގުތެވެ. ބޮޑު ކަޅު ކުރެއްފެއްކަމުން އަހަރެންވެސް ޖެހިލުންވެފައި ހުރެ އިލޮށިފަތި ހިފައިގެން ގޮސް އެއްފަހަރުން ޖަހައި އޭތި މަރައިލީމެވެ. އަދި އަވަހަށް ބަދިގެއިން އެ ނެރެ އެއްލާލީމެވެ. އޭރުވެސް ދައްތަމެން ބަދިގެއާ ހަމައަށް އަންނާކަށް ނޫޅެއެވެ. އެވެސް ނަސީބެކެވެ.\nއަލަމާރިން ކޭކު ނަގައި ކުޑަ މޭޒުމަތީގައި ބެހެއްޓުމަށް ފަހު ބަދިގޭގެ ހުރިހާ ލައިޓެއް ނިންވާލާ ފޯނު ވީޑިއޯއަށް ލައި ސެޓް ކޮށްލީމެވެ. އަދި ބާރު ބާރަށް ދައްތައަށާއި ޅިޔަނަށް ގޮވާލީމެވެ. ދެފަހަރަކު ގޮވާލުމުން ދެމީހުންވެސް ވަރަށް ސުލްހާގައި ބަދިގެއަށް އައިސް ވަނެވެ. އަނދިރިވުމުން ތަނެއް ވަކި ނުވާތީ ދެމީހުންކުރެ އެކަކަށްވެސް ކޭކު ވީ ކޮންތަނަކު ކަމެއް ނޭނގެއެވެ. ދެމީހުންވެސް އެނބުރިލީ ކޭކު އިން ފަޅި ނޫން އަނެއް ފަޅިއަށެވެ. އެ ފަޅިއަށް އެނބުރިލުމާއިއެކު އެންމެން އެއްފަހަރާ އެއްއަޑަކުން ސަޕްރައިޒް އޭ ކިޔައި ހަޅޭލަވާގަތެވެ. ދެމީހުންވެސް ތިބީ ވާނުވާގައިއެވެ. މިވަނީ ކިހިނެއްކަން ނޭނގިފައިއެވެ. މޭޒުމަތީގައި ދެކޭކު އިނުމުން ވާނީވެސް އެހެން ނޫން ހެއްޔެވެ؟\n”ކޮން ދެކޭކެއް؟” ދައްތަ ކޭކަށް ބަލަހައްޓަގައި ހުރެ ބުނެލިއެވެ. ޅިޔަނުވެސް އެތަނަށް ގޮސް ކޭކާ ކައިރިވެލިއެވެ. އެންމެންގެ ހިނިގަނޑު ފަޅައިގެން ދިޔައީ ދައްތަ އެހެން އެހުމުންނެވެ.\n”ދެ ކޭކު ހަމަވާނެ އެއްނު ދެ މީހުން ކޭކު އަޅާށޭ ބުނީމަ. ދެމީހުން އެއްގަޑިއެއް ކިޔާފަ ކޭކެއް އަޅާދޭށޭ ވިޔަ ބުނީ.” އަހަރެން ހިނިއައިސް ހުރެ ބުނެލީމެވެ.\n”އޭން. މަހީކުރީ މަންމަމެން ދޭ ކޭކެއް ކަމަށް އެޔޮތީ.” ދައްތަ ހުރީ ހަމަ ރަނގަޅަށްވެސް އާޝޯހުވެފައެވެ. އަނެއްކޮޅުން އާޝޯހުވީ ވީނުން ޅިޔަނު އިނީ އަނގައިންވެސް ބުނަން ނޭނގިފައިއެވެ. ދެކޭކަށް ބަލަހައްޓާގެންނެވެ. ހިނި ނާންނާނެ ހެއްޔެވެ؟\n”އަސްލު މީ ފަހަރި ރޭވި ކަމެއް. އަހަރެން ކައިރީ ފަހަރި ބުނެފި ބޭބެ ކޭކު އަޅައިދޭށޭ ބުނި ދުވަހު ދައްތަ ލައްވާވެސް ކޭކު އަޅުވާނަމޭ. އެހެން ކިޔާފަ ދައްތަ ކޭކެއް އަޅުވަން އެއްބަސް ކުރުވީއޭ. ދެމީހުން ކޭކެއް އަޅަން ބުނެފަ ދެމީހުން ކޭކު ނިންމަން އެއް ގަޑިއެއް ބުނީމަ.. ދެން ކީކޭ ބުނާނި. މީނީ އެއްޗެއް ބުނަންވެސް ނޭނގިފަ ދޯ. ސަޕްރައިޒް ވީ ވީނުން.” ޅިޔަނަށް އިޝާރާތްކޮށް އަހަރެން ހިނިއައިސް ހުރެ ބުނެލީމެވެ.\n”އާން. އެހެންނެއްނު ވާނި. މަ މި ގެޔަށް މިއަދު އެހައިވަރަށް އައިސް އުޅުނު އިރުވެސް ދެ ކޭކެއް އަޅާ ކަމެއް ނޭނގެ. މަހީކުރީ މި މީހުން މިހާ ވަރެއް އަރުވާލާފަ މިއުޅެނީ މަ ކޭކެ ނިންމަން ކަމަށް. މި ތުއްތަވެސް އެހައި މަޑުމަޑުން ގެޔަށް އައިސް މިއުޅުނީ މިހެންވެ ދޯ. މާ ބަސް އަހައިގެން. މަ ކައިރީ ނުވެސް ބުނެލައޭ.” އަހަރެންގެ ހިނިގަނޑު ހަމަ ދިޔައީ ފަޅައިގެންނެވެ. އެންމެ ފަހުން އެނިންމާލީ އަހަރެންގެ ބޮލަށް ހުރިހާ ކަމެއް ޖައިފައިވިއްޔާއެވެ.\n”ބުނީމަ ސަޕްރައިޒްއަކަށް ވާނެތަ؟ ދެން ކޭކު ފަޅަން ވީއެއްނު.”\n”މަ މިއަދު ހުރީ މީނާ މާ ގިނައިން މިގެޔަށް އަންނާތީވެސް ބިރުން. ދެން ހީކުރީ މިގެޔަށް މާ ވަރެއްކޮށް މިއަންނަނީ މަ ކޭކެއް އަޅާކަން އެނގުނީމަ ކަމަށް. މިދުވަސް ހަނދާނުން ނުފިލާނެ.” ދައްތަ އެހެން ބުނުމާއިއެކު އަނެއްކާވެސް އެންމެންނަށް ހެވުނެވެ.\nނިކަން ދެކި ބަލާށެވެ. އެހައި ފަސޭހައިން ޅިޔަނު ދައްތަގެ އަތުގައި ހިފައިލާގެން މިއައީ އެކޭކު ދައްކާ އުފާކޮށްލާށެވެ. އަނެއްކޮޅުން ދައްތަ ޅިޔަނުގެ އަތުގައި ހިފައިލައިގެން މިއައީ އެއްމަސް ވީ ކައިވެނީގެ ކޭކު ފެޅުމުގައިއެވެ. ދެމީހުންވެސް ކިހައި ސުލްހައަކު އަންނާނެ ހެއްޔެވެ؟ ނާންނަން ގަދަ ހަދަން އުޅޭނެ ހެއްޔެވެ؟\nމިދުވަސް ހަނދާނުން ފިލާނެ ވަރުގެ ދުވަހަކަށް ވާނެ ހެއްޔެވެ؟ ދައްތަ މިއައި ޅިޔަނު އާޝޯހު ކޮށްލާށެވެ. ޅިޔަނު މިއައި ދައްތަ އާޝޯހު ކޮށްލާށެވެ. ދެމީހުންވެސް މިއައީ އެމީހުންގެ ކައިވެންޏަށް އެއްމަސް ފުރުނީތީ އެކަމުގެ ކޭކު ފަޅާށެވެ. ނަމަވެސް ދެމީހުންވެސް އާޝޯހު މި ކޮށްލީ އަހަރެމެންނެވެ.\n-29 އޮގަސްޓް 2020-\nOhh really 😁🙂🙂😀🙂😁😍❤😉❤\nHeehee bandah thadhuvejje😁😉😁😉🤣😉🤣😉😁😉🎂😉😀❤😅😉🤣😉\nSeriously vrh majaa and nice story🤣❤🙂😍😉❤😀❤🙂❤😁😁❤😊😍😊😍😍❤😍🙃😉🙂😉😁😉😁☺👍👍☺😉☺😉😉😁😁❤😁❤😁❤\nAsluves vrh fahkaa vaahaka eh👍❤🙃🙃❤🙂❤👍😁☺😁🤩🤩😀😍😍😊😍😊😀😍😍😀😍😀\nVrh loabi vhk❤😁❤😉☺❤❤☺\nKeep it up dear 🤩😀🤩😍😁😍☺😀👍😀❤🙂😀👍😀☺😍😁😍🤩😉🤩🙃🙃😉🙃😉🙃😊😀🤩😁😀😀☺😀\nHehe.. thank u soo much eekko.. heehee halaaku vehjje dhw.. hehe.. thanksalot inge. Stay safe💜\nheeehee halaaku …. so funnny n vr ufaa vehjje nafu ge story eh anehkaahenn vx kiyaalan ibunnyma …. keep it up…masha allah story vx vr reethi also vr majaaa\nHehehe.. thank u sooo much riff.. it meansalot.. heehee halaaku dhw.. nafu vs vr ufaavehjje riff ge comment eh libunyna.. thank u💜\nthats soo funny… vrh majaa hehe! vrh miss vi nafu mathin and happy to see another story from you as well! hope to see more!! 🙂 luv you <3 miss you and stay safe!\nHehe.. thank u sooo much raaya.. it meansalot.. raaya mathin vs vr miss veyba.. miss u .. and vr ufaavehjje raayage commenteh libunyma.. ya insha allah.. miss u more.. u too stay safe.. take care💜\nneyge bunaaane eche ves hama eheveni mazaaa gayaaa hehehhe\nHeheh thank u soo much dear.. it meansalot.. stay safe.. take care💜\nSalaam hurihaa kudhinnah.. unmeedhu kuran mi kuru vaahaka vs kamudhaane kamah.. adhi majaa vaahaka akah vaane kamah.💖💖\nKihineh tha hurihaa kudhin?\nVarah Varah reethi ❤💙❤💙❤💙 maa sha Allah 💙❤💙❤💙❤💙 love you nafu 💙❤take care 💙❤💙❤ Stay home and stay safe ❤💙❤💙❤💙❤💙❤💙\nAlheyy thank u sooo much livy dear.. it meansalot.. vr ufaavehjje mi stry vs kamudhiyae ma.. love u more dear.. u too stay safe and take care.. 💜\nMasha Allah Varah reethi mi stry 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯 💯\nSisssssu afteralong time dhw.. Sis mathin Varah miss v.. 😥😥Sis ge new stry kiyaalan Varah Avahah libeyne kamah ummiidhukuran..\nSis ge haalu kihineh thah 🤔 alhugadu ge haalu Alhamdhulillah hama rangalhu..\nLuv you So much Sisssssu 💋💋💓💓💓💓❤❤❤💞💞💞💞\nMiss u 😥😥🖤🖤🖤🖤\nStay in home and tc be safe 🤗 😊☺😘😚\nAlheyy thank u sooo much dear.. it meansalot.. yess after soo many days dhw.. nafu vs black swan mathin vr miss vi.. and vr vr ufaavi dear ge comment eh fenunyma.. adhi support adhivs libeythy.. thank u dear.. insha allah.. nafu ah vy varakun story genes dheyveythw balaanan..\nAlhamdhulilah nafu vr rangalhu.. happy to know that dear.. love u more dear… Miss u moreee.. and u too stay safe and take care💜💜\nYou amazed me. The story is mind blowing. I love it. 😙😙😙💝💝💝💝hehe. Keep it up. 👍👍👍\nThank u soooo much dear.. it meansalot.. stay safe.. take care dear..💜\nfunniest and nices story ever\nhehe thank u sooo much dear.. it meansalot.. stay safe💜


ޕްރޭނާގެ އާ ޑްރާމާ ވާހަކައިގެ މިލްކުވެރިކަމާއި މެދު ސުވާލު ޕްރޭނާގެ އާ ޑްރާމާ ވާހަކައިގެ މިލްކުވެރިކަމާއި މެދު ސުވާލު\nޕްރޭނާގެ އާ ޑްރާމާ ވާހަކައިގެ މިލްކުވެރިކަމާއި މެދު ސުވާލު\nދިވެހިންގެ ތެރޭގައި މަގުބޫލުކަން ހޯދި "ކަސޯޓީ ޒިންދަގީ" މަޝްހޫރުވި (ޕްރޭނާ) ޝެވްތާ ތިވާރީގެ އާ ޑްރާމާ ދައްކަން ފަށައިފިއެވެ.\nސޮނީ ޓީވީން އަލަށް ފެށި މި ޑްރާމާ ސިލްސިލާގެ ނަމަކީ "މޭރޭ ޑޭޑް ކީ ދުލްހަން" އެވެ. ކޮންމެ ހަފްތާއަކު ހޯމަދުވަހުގެ ރެއިން ފެށިގެން ހުކުރު ދުވަހުގެ ރެއަށް ދައްކާ މި ޑްރާމާގައި ޕެރޭނާގެ އިތުރުން ލީޑު ރޯލުންތަކުން ފެނިގެންދާނީ ވަރުން ބަޑޯލާއާއި އަންޖަލީ ތަތުރާނީއެވެ.\nސޮނީ ޓީވީގެ މި ޑްރާމާ ފަށާފައި މިވަނީ މި ވާހަަކައިގެ މިލުކުވެރިކަމާއި މެދު ސުވާލު އުފެދި އެ މައްސަލަ ކޯޓަށް ވައްދާފައިވަނިކޮށެވެ. މި ޑްރާމާގެ2ޕްރޮޑިއުސަރުންކަމަށްވާ ޓޯނީ އަދި ދީޔާ ސިންގ އާއި ދެކޮޅަށް ދައުވާކުރަނީ އެކްޓަރ ޕްރޮޑިއުސަރ ޕްރީތީ ސަޕްރޫއެވެ.\nދައުވާ އުފުލި ޕްރީތީ ބުނަމުން އަންނަނީ އޭނާ ތައްޔާރުކުރަމުން އަންނަ ޕަންޖާބީ ފިލްމް "ތޭރީ މޭރީ ގަލް ބަން ގައީ" ގެ ތީމަކީވެސް ހަމަ އެއް ތީމެއްކަމަށެވެ. އަދި އޭނާގެ ފިލްމްގެ ސްކްރިޕްޓް 2017 ވަނަ އަހަރުން އިންޑިންއަން މޯޝަން ޕިކްޗަރސް ޕްރޮޑިއުސަރސް އެސޯސިއޭޝަންގައި ރަޖިސްޓްރީކޮށްފައިވާކަމަށެވެ.\nއަނެއްކޮޅުން ސޮނީ ޑްރާމްގެ ޕްރޮޑިއުސަރުވެސް ބުނަމުން އެމީހުންގެ ވާހަކައަކީވެސް 2017 ވަނަ އަހަރު ސޮނީ ޗެނަލަށް ހުށައަޅާފައިވާ ވާހަކައެއްކަމަށެވެ. އަދި އެކަމުގެ ހެކިތަކުގެ ލިޔެކިޔުންތަކުން ހުންނާނެކަމަށްވެސް ދީޔާ ބުނެފައިވެއެވެ.\nމި ސިލްސިލާގެ ވާހަކަ ބިނާކޮށްފަިވަނީ ބައްޕައާއި އެކުގައި ދިރިއުޅެމުންދިޔަ 21 އަހަރުގެ އަންހެން ކުއްޖަކު އެނާގެ ބައްޕައަށް އަންބަކު ހޯދައިދޭން ކުރާ މަސައްކަތުގައި ދިމާވާ ހާދިސާތަކެއްގެ މައްޗަށެވެ.


Dhuvaafaru futsal challenge fashaifi | Fenvaru Online\nދުވާފަރު ފުޓްސަލް ޗެލެންޖް ފަށައިފި\n22:40 - 31 ޖުލައި 2020 -2ކޮމެންޓްސް\nރ.ދުވާފަރު ޒުވާނުންގެ މެދުގައި އެއްބައިވަންތަކަން އާލާކޮށް، ރަށުގައި ފުޓްބޯޅަ ކުރިއެރުވުމުގެ މަޤްޞަދު ގައި ދުވާފަރު ޒުވާނުން އިންތިޒާމްކޮށްގެން ބާއްވާ ފުޓްސަލް މުބާރާތުގެ ކުޅުން ފަށައިފިއެވެ.\nމިއަދު ހަވީރު ފެށި މި މުބާރާތުގެ ފުރަތަަމަ މެޗުގައި ބައްދަލު ކުރީ ސިލްވަރ ޔުނައިޓެޑް އާއި ޖިއޮވެންޓު އެވެ. މި މެޗު3ލަނޑު 1 ލަނޑުން ކާމިޔާބުކުރީ ސިލްވަރ ޔުނައިޓެޑް އެވެ. މެޗުގައި ސިލްވަރ ޔުނައިޓެޑް ގެ ގޯލުތައް ޖަހައިދިނީ އިބްރާހިމް އަޒްމޫން އާއި މުޙައްމަދު އިޝާމްއެވެ. އަޒްމޫން ވަނީ ދެ ގޯލު ޖަހައިދީފަ އެވެ.\nޖިއޮވެންޓު ގެ ހަމައެކަނި ގޯލު ޖަހައިދިނީ އެ ޓީމުގެ ގޯލްކީޕަރު އަޙްމަދު ޒައިދާން އެވެ. މި ޓީމަށް އިތުރު ޕެނަލްޓީ އެއްވެސް ލިބުނެވެ. ނަމަވެސް ޒައިދާން އަތުން ވަނީ ޕެނަލްޓީ ނާކާމިޔާބު ވެފަ އެވެ.\nމި މެޗުގެ މޮޅުކުޅުންތެރިއަކަށް ހޮވުނީ ސިލްވަރ ޔުނައިޓެޑް ގެ މުޙައްމަދު އިޝާމްއެވެ. މޮޅު ކުޅުންތެރިޔާ ގެ ޓްރޮފީ ހަވާލުކޮށްދެއްވީ ދުވާފަރު ދާއިރާގެ މެންބަރު އިސްމާޢީލް އަޙްމަދު ގެ ފަރާތުން މުޙައްމަދު ޢަލީއެވެ.\nސިލްވަރ ޔުނައިޓެޑް ގެ މުޙައްމަދު އިޝާމް ޓްރޮފީ އާ ހަވާލުވަނީ\nމިއަދު ކުޅުނު ދެވަނަ މެޗުގައި ބާބުރު އާއި ބައްދަލުކޮށް ކްލަބް ބްލޫ ސްޓްރީޓް މެޗު ކާމިޔާބު ކުރީ3-0އިންނެވެ. ބްލޫ ސްޓްރީޓް ގެ ލަނޑުތައް ޖަހައިދިނީ މެޗުގެ މޮޅުކުޅުންތެރިއަކަށް ހޮވުނު މުޙައްމަދު ކާމިލް އާއި އާދަމް ޔައީސް އެވެ. ކާމިލް ވަނީ2ލަނޑު ޖަހައިދީފަ އެވެ.\nކްލަބް ބްލޫ ސްޓްރީޓް ގެ މުޙައްމަދު ކާމިލް ޓްރޮފީ އާ ހަވާލުވަނީ\nހޮނިހިރު ދުވަހު ހަވީރު ވެސް ދެ މެޗް ކުޅޭނެއެވެ. 4:15 ގައި ފަށާ މެޗުގައި ބައްދަލުކުރާނީ އެފްސީ އެގާރަ އާއި އެލެވެން އެޓޭކަރސް އެވެ. ދެވަނަ މެޗުގައި ބައްދަލުކުރާނީ ކުޑަ ޕާރކް އާއި ޑީއެފް ބަނޑު ޓީމެވެ. މި މެޗު ފަށާނީ ހަވީރު 5:15 ގައެވެ.


އެއްފަހަރު ބޭނުންކޮށްފައި އުކާލެވޭ ޕްލާސްޓިކް ނުއުފެއްދުމަށް މޯދީ ގޮވާލައްވައިފި އެއްފަހަރު ބޭނުންކޮށްފައި އުކާލެވޭ ޕްލާސްޓިކް ނުއުފެއްދުމަށް މޯދީ ގޮވާލައްވައިފި\nއެއްފަހަރު ބޭނުންކޮށްފައި އުކާލެވޭ ޕްލާސްޓިކް ނުއުފެއްދުމަށް މޯދީ ގޮވާލައްވައިފި\nއިންޑިޔާގެ ބޮޑުވަޒީރު ނަރެންދްރަ މޯދީ\nއެއްފަހަރު ބޭނުންކޮށްފައި އުކާލެވޭ ޕްލާސްޓިކް އުފެއްދުން ހުއްޓާލުމަށާއި ޕްލާސްޓިކްގެ ސަބުބުން ތިމާވެށި ތަޣައްޔަރުވުން ކުޑަކުރުމަށް އިންޑިއާގެ ބޮޑުވަޒީރު ނަރެންދުރަ މޯދީ ގޮވާލައްވައިފިއެވެ.\nއިންޑިއާއިން މިހާރު ޤަޞްދުކޮށްފައިވަނީ އެއްފަހަރު ބޭނުންކޮށްފައި އުކާލެވޭ ކޮތަޅާއި، ޖޯޑު އަދި ޖޫސްބޯ ހޮޅި އުފެއްދުން ހުއްޓާލުމަށެވެ. އެއްފަހަރު ބޭނުންކޮށްފައި އުކާލެވޭ ޕްލާސްޓިކްގެ ސަބަބުން އެންމެ ބޮޑަށް ތިމާވެށި ތަޣައްޔަރުވެފައިވާ ޤައުމުތަކުގެ ތެރޭގައި އިންޑިޔާ ހިމެނެއެވެ.\nމަހަތްމާ ގާންދީގެ އުފަންދުވަހާ ދިމާކޮށް މޯދީ މިހާރު މަސައްކަތްކުރައްވަމުން ގެންދަވަނީ 2022ވަނަ އަހަރު އަންނަންވާއިރަށް އެއްފަހަރުން އުކާލެވޭ ޕްލާސްޓިކުގެ6ބާވަތެއް އުފެއްދުން އެއްކޮށް ހުއްޓާލުމަށެވެ. ގާންދީގެ އުފަން ދުވަހަކީ އޮކްޓޯބަރު މަހުގެ ދެވަނަ ދުވަހެވެ. ޕްލާސްޓިކްގެ ބަދަލުގައި އިންޑިޔާއިން ތިމާވެއްޓާ ރަށްޓެހި މާއްދާތައް އުފައްދާނެކަމަށާއި، ރައްކާތެރި ގޮތުގައި ޕްލާސްޓިކް ނައްތާލާނެ ވަޞީލަތްތައް ހޯދާނެކަމަށް މޯދީވަނީ ވިދާޅުވެފައެވެ. މޯދީ މިހެން ވިދާޅުވީ އދގެ 14ވަނަ ކޮންވެންޝަން ޓު ކޮންބެޓް ޑިޒާޓިފިކޭޝަން (ޔޫއެންސީސީޑީ)ގައި ވާހަކަފުޅުދައްކަވަމުންނެވެ.\nއެއްފަހަރު ބޭނުންކޮށްފައި އުކާލެވޭ ޕްލާސްޓިކުން ތިމާވެށި ތަޣައްޔަރުވެ ކަނޑުގެ ދިރުންތައް މަރުވެ، މަސްމަހާމެއްސަށް ޕްލާސްޓިކް ކެވުމުގެ ސަބަބުން އިންސާނުންނަށް ނޭދޭވޭ އަސަރުކުރާކަންވަނީ ހޯދިފައެވެ. މިހެންވެ، މިކަމުގެ ކަންބޮޑުން ގިނަބަޔަކުދަނީ ފާޅުކުރަމުންނެވެ.\nރައީސް ނަޝީދާއި އަޅުގަނޑާދެމެދު އެއްވެސް މައްސަލައެއް ނެތް - ރައީސް ޞާލިޙް\nއިކުއިޒިޝަން ކޮސްޓްގެ ގޮތުގައި ދައުލަތަށް ނުލިބި ހުރި ފައިސާގެ ޢަދަދު 200 މިލިއަން ޑޮލަރަށް އަރާ - ރައީސް\nސޫރިއާގައި ތިބި ދިވެހިންގެތެރެއިން ރާއްޖެ އަންނަން ބޭނުންވާ މީހުން2މަސް ތެރޭގައި ގެނެވޭނެ - ރައީސް


Samsung Fans Koba? Apple In Samsung Vahtaalaifi! - Vaguthu\nދުނިޔޭގެ ގިނަ ބަޔަކު މިވަގުތު ބޭނުން ކުރަމުން އަންނަ އެޕަލްއިން ސެމްސަންގެ ވައްޓާލައި ދުނިޔޭގެ ސްމާޓް ފޯން މާކެޓުގެ އެއްވަނައަށް ޖެހިލައިފިއެވެ.\nއައިފޯނުން ސެމްސަންގް ވައްޓާލައި ދުނިޔޭގެ މާކެޓްގެ އެއްވަނަ އަށް ޖެހިލާފައިވަނީ މިދިޔަ އަހަރުގެ ފަހު ތިން މަހުގައި އައިފޯނުގެ ސޭލްސް ކުރިއަރުވައިގެންނެވެ.\nސެމްސަންގް އަކީ އަބަދުވެސް އެޕަލްއިން އާ ފޯނެއް ނުވަތަ އިތުރު އެއްޗެއް މާކެޓަށް ނެރޭއިރު، ވާދައަށް އާ އެއްޗެހި މާކެޓަށް ނެރެމުން އަންނަ އެންމެ ވާދަވެރި އެއް ކުންފުންޏެވެ. އެގޮތުން އައިފޯނުތަކާއި އެކީ ޗާޖަރާއި ހެޑްސެޓް ނުލިބޭނެ ކަމަށް ބުނުމުން އެކަމަށް ޖޯކު ޖަހައި އެންމެ ފަހުން ސެމްސަންގުންވެސް އާ ފޯނާއި އެކު ޗާޖަރު ނުދޭން ނިންމާފައެވެ.\nމިދިޔަ އަހަރުގެ އޮކްޓޯބަރު މަހުގައި އެޕަލްގެ5ޖީ އައިފޯން 12 ސީރީޒް ނެރުމާއެކު އައިފޯންގެ ސޭލްސް ވަނީ ވަރަށް ބޮޑުތަން މައްޗަށް ގޮއްސައެވެ. އެގޮތުން މިދިޔަ އަހަރުގެ ފަހު ތިން މަހުގައި އެކަނިވެސް ގާތްގަނޑަކަށް 80 މިލިއަން އައިފޯން އެކުންފުނިން ވަނީ ވިއްކާފައެވެ.\nމިއަދަދަކީ 2019 ވަނަ އަހަރަށްވުރާއި އަޅާބަލާއިރު، 15 އިންސައްތައިގެ އިތުރުވުމެކެވެ. މިއާއި އެކީ އެޕަލްއިން ވަނީ 2016 ވަނަ އަހަރުގެ ފަހުން އެންމެ ފުރަތަމަ ފަހަރަށް ސްމާޓް ފޯން މާކެޓުގެ އެއްވަނައަށް އަރާފައެވެ.\nއެޕަލް އަކީ ކޮންމެ އަހަރެއްގެ ފަހު މަސްތަކުގައި އެ ކުންފުނީގެ ސޭލްސް އެންމެ މަތި ކުރަމުން އަންނަ ކުންފުންޏެވެ. އެ ދުވަސްކޮޅަކީ އެއީ އެކުންފުނީގެ އާ ފޯނު ނުވަތަ އިތުރު އެއްޗެއް ބާޒާރަށް ނެރޭ ދުވަސްކޮޅު ކަމަށްވާތީއެވެ.


ޢައިޝަތު ރިޝްމީ - ވިކިޕީޑިއާ\nޢައިޝަތު ރިޝްމީ އަކީ ދިވެހި ފިލްމީ ތަރިއެކެވެ. އޭނާވަނީ ދިވެހި ތަފާތު އެތައް ފިލްމްތަކެއްގައި ހަރަކާތްތެރި ވެފައެވެ. މީގެ އިތުރުން ތަފާތު ވީޑިއޯ ލަވަތަކާއި، ޓީވީ ޑްރާމާ ސިލްސިލާ ތަކުން ވެސް ރިޝްމީގެ ހުނަރު ބެލުންތެރިންނަށް ފެނިގެން ގޮސްފައި ވެއެވެ.\n3.2 ކުޅެފައިވާ ޑްރާމާތައް\nޢައިޝަތު ރިޝްމީ އަކީ މަޝްހޫރު ފިލްމީ ތަރި އައިމިނަތު ރަޝީދާގެ ދަރިއެކެވެ. ދިވެހި ފިލްމީ ދާއިރާއަށް މަތީ ސާނަވީ ތައުލީމުގެ މަރުކަޒު ސީއެޗްއެސްއީ ނިންމުމަށް ފަހު ވަތް ޢައިޝަތު ރިޝްމީ މިހާރު ވަނީ ކައިވެންޏެއް ކޮށްފައެވެ. ރިޝްމީގެ ފިރިމީހާ އަކީ ރިޝްމީ އާއެކު ގިނަ ލަވަތަކެއްގައި ހަރަކާތްތެރި ވެފައިވާ އަހުމަދު އަޒްމީލް(އަޒޭ) އެވެ.\nވަރަށް ކުރިއްސުރެ ތަފާތު ރޯލްތަކުން ރިޝްމީ ވަނީ ފެނިފައެވެ. އެއީ ކުޑަކުއްޖެއްގެ ގޮތުގައެވެ. ނަމަވެސް ފިލްމީ ތަރިއެއްގެ ގޮތުގައި ފުރަތަމަ ފެނުނީ ރަވީ ފާރޫގު އާއެކު ކުޅުނު ރަނިކަނބާ ނުވަތަ އޭ ޔާރާ އޭ ޔާރާ ކިޔާ ވީޑިއޯ ލަވަޔަކުންނެވެ.\nޢުމުރަށްވެސް އިންތިޒާރު ކުރާނަން\nޢައިޝަތު ރިޝްމީ ވަނީ ތަފާތު އެތައް ވީޑިއޯ ލަވަތަކެއް ކުޅެފައެވެ. އެގޮތުން އެންމެ ގިނައިން ލަވަކުޅެފައިވަނީ ފިރިމީހާ އަޒޭ އާއެކުގައެވެ. ޢައިޝަތު ރިޝްމީ ގެ މަންމަގެ މިއުޒިކް ގުރޫޕް ޔާރާ ޕްރޮޑަކްޝަން އިން އުފެއްދި އެތައް ވީސީޑީ އަދި އޯޑިއޯ ސީޑީ، ފަދަ ތަކެތި ހެދުމުގައި މަންމައާއި އެކު އައިޝަތު ރިޝްމީ ބައިވެރި ވެފައި ވެއެވެ.\nކުޑަ ފޫޅުގެ ވަސްވާސް - 2006\n2007 އުމުރަށްވެސް އިންތިޒާރުކުރާނަން އަޒޭ،އައިންތު ޔާރާ ޕްރޮޑަކްޝަންގެ ފަރާތުން ރިޝްމީ ޑައިރެކްޓްކުރި ފިލްމެއް ރިޝްމީ ނޭގޭ\n2008 ހުކުރު ވިލޭރޭ ޔޫއްޕެ،ޢައްޒާ،އައިންތު ޔާރާ ޕްރޮޑަކްޝަންގެ ފަރާތުން ރިޝްމީ ޑައިރެކްޓްކުރި ފިލްމެއް ރިޝްމީ ބިންމާ އިބްރާހީމް ވަހީދު\n2010 ފަނާ އަޒޭ،ޒީނަތު،ސޮލާހް،އައިންތު ޔާރާ ޕްރޮޑަކްޝަންގެ ފަރާތުން ރިޝްމީ ޑައިރެކްޓްކުރި ފިލްމެއް ރިޝްމީ ބިންމާ އިބްރާހީމް ވަހީދު\n2011 ކުށްވެރިޔަކީ ކާކުހޭ އަޒޭ ޝީރީން ފައިސަލް އަިޝަތު އަލިމަނިކު އައިޝަތު އަލިމަނިކު\n2012 ހިޔްޔާރާ ދީފާ އަޒޭ، އައްޒަ، ޖުމާހު ޔާރާ ޕްރޮޑަކްޝަންގެ ފަރާތުން އަޒްމީލް އަޒްމީލް\n2013 ލަވްސްޓޯރީ ސީޒަން ފައްތާހު ބިންމާ ވަހީދު\n2015 މިކޮއިބައްޕަބައޭބައޭ ރަވީ ޑާކް ރެއިން އެންޓަޓެއިންމެންޓް އަލީ ޝިފާޢު\n2016 ވިޝްކާ ރަވީ، ސައީދު ޔާރާ ޕްރޮޑަކްޝަންގެ ފަރާތުން ރިޝްމީ ރިޝްމީ ބިންމާ ވަހީދު\nކުޅެފައިވާ ޑްރާމާތައް[އުނިއިތުރު ގެންނަވާ]\nހުކުރު ވިލޭރޭ (ޑްރާމާއަކަށް ބަދަލުކޮށްފައި)\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 1 އެޕްރީލް 2018، 18:28 ގައެވެ.


Jalu officer akah group akun hamalaadheefi\nޖަލު އޮފިސަރަކަށް ގްރޫޕަކުން ހަމަލާދީފި\nމާފުށީ ޖަލުގައި ކަރެކްޝަންގެ މުއައްޒިފުން ތަމްރީންތައް ހިންގަނީ. -- ފޮޓޯ: ކަރެކްޝަންސް\nމޯލްޑިވްސް ކަރެކްޝަނަލް ސާވިސްގެ މާފުށީ ޖަލު ބަލަހައްޓާ އޮފިސަރަކަށް މާފުށީގެ ތެރެއިން ހަމަލާ ދީފި އެވެ.\nކަރެކްޝަންސްގެ މީޑިއާ އޮފިޝަލް "އަވަސް" އަށް ވިދާޅުވީ މާފުށީ ޖަލު ބަލަހައްޓާ އޮފިސަރަކަށް މާފުށީގެ ތެރެއިން ހަމާލާ ދީފައި ވަނީ ރޭގެ ވަގުތެއްގައި ކަމަށެވެ. ނަމަވެސް އެކަމާ ގުޅޭ އިތުރު ތަފްސީލެއް އޭނާ ނުދެއްވަ އެވެ.\nމިދިޔަ ބުރާސްފަތި ދުވަހު ޖަލުގައި ހިނގި ހަމަނުޖެހުމުގައި ގައިދީންނަށް އަނިޔާ ކުރި މައްސަލާގައި ސޯޝަލް މީޑިއާގައި ކަރެކްޝަންސްގެ ބައެއް އޮފިސަރުންގެ ފޮޓޯތައް ދައުރުވެ އެވެ. އެ ދުވަހުން ފެށިގެން ޖަލުގައި އިހުތިޖާޖު ކުރާ ކަމަށާއި ހަމައަކަށް ނޭޅޭ ކަމަށް ވަނީ އަޑުފެތުރިފަ އެވެ. ނަމަވެސް ކަރެކްޝަންސް އިން ބުނީ ބުރާސްފަތި ދުވަހުގެ ފަހުން ޖަލުގައި އެއްވެސް ހަމަނުޖެހުމެއް ނުހިނގާ ކަމަށެވެ.\nޖަލުގައި ގައިދީންނަށް އަނިޔާ ކުރި މައްސަލާގައި ކޮމާންޑަރަކު ވަނީ ސަސްޕެންޑުކޮށްފަ އެވެ. ހަމަނުޖެހުން ކޮންޓްރޯލް ކުރުމުގެ ތެރޭގައި ހާލަތާ ނުބައްދަލު ބާރުގެ ބޭނުންކޮށްފައިވާ އިރު ހަ ގައިދީއަކަށާއި އެއް އޮފިސަރަށް އަނިޔާވެފައިވާ ކަމަށް ހޯމް މިނިސްޓްރީ އިން ބުނެ އެވެ.\nގިނަ އަދަދެެއްގެ ޓޫރިސްޓުން ވެސް އުޅޭ މާފުށީގައި ސަރުކާރުގެ މައި ޖަލު ހުންނަ އިރު މީގެ ކުރިން ވެސް ޖަލުގައި ތަފާތު ހާދިސާތައް ހިނގަ އެވެ. ނަމަވެސް މާފުށީ ތެރޭގައި ޖަލާ ގުޅޭ ހަމަނުޖެހުންތައް ވަރަށް ނުހިނގަ އެވެ.\nމޯލްޑިވްސް ކަރެކްޝަނަލް ސާވިސް މާފުށީ ޖަލު މާފުށި\nޖަލަށް ޑްރަގު ވައްދަން އުޅުނު އަންހެނަކު ހައްޔަރުކޮށްފި


MSP ge candidatunge maalee bayaan haamakurany - vNews.mv\nއެމްޑީޕީގެ ކެންޑިޑޭޓުންގެ މާލީ ބަޔާން ހާމަކުރަނީ\nއާމިނަތު ޝަފީޢާ 11 February 2019, 13:40\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަކުރާ އެމްޑީޕީގެ ކެންޑިޑޭޓުންގެ މާލީ ބަޔާން ހާމަކުރުމަށް ތައްޔާރުވެއްޖެ އެވެ.\nއެމްޑީޕީގެ ހަރުގޭގައި މިއަދު ނޫސްވެރިންނަށް މައުލޫމާތު ދެއްވަމުން މަޖިލިސް އިންތިހާބަށް އެޕާޓީން ކަނޑައަޅާފައިވާ ތަރުޖަމާން އަފްޝަން ލަތީފް ވިދާޅުވީ އެމްޑީޕީގެ ކެންޑިޑޭޓުންގެ ހުރިހާ ކަމެއްވެސް ދެފުށް ފެންނަ ގޮތަކަށް ކުރިއަށް ގެންދިއުމަށްޓަކައި އެބޭފުޅުންގެ މާލީ ބަޔާން ހިއްސާ ކުރުމަށްޓަކައި ޚާއްސަ ފޯމެޓެއް މިހާރު ހިއްސާކުރައްވާފައިވާނެ ކަމަށެވެ.\nއަފްޝަން ވިދާޅުވީ އެމްޑީޕީގެ ކެންޑިޑޭޓުންނަށް ހިއްސާކުރި މި ފޯމެޓަކީ ޕާޓީއާ މެދު ކެންޑިޑޭޓުންގެ އިތުބާރު މިހާރަށްވުރެ އިތުރުކުރުމަށާ އެމްޑީޕީގެ ހުރިހާ ކަމެއްވެސް ދެފުށް ފެންނަ ގޮތަށް ކުރިއަށް ގެންދަން ނިންމާފައިވާތީ ކުރާ ކަމެއް ކަމަށެެވެ.\nއަފްޝަން ވިދާޅުވީ އެމްޑީޕީގެ ހުރިހާ ކެންޑިޑޭޓުންނަށް ވެސް މިމަހުގެ 14 ވާ ބުރާސްފަތި ދުވަހު ރޭގަނޑު 8:00 ޖެހުމުގެ ކުރިން އެބޭފުޅުންގެ މާލީ ބަޔާން ހިއްސާކުރުމަށް އިލްތިމާސް ކުރައްވާފައިވާނެ ކަމަށެވެ. އަދި ކެންޑިޑޭޓުންގެ އެ މައުލޫމާތުތައް އެމްޑީޕީގެ ވެބްސައިޓާއި ރަސްމީ ޓުވިޓާ އެކައުންޓުގައި އާންމުކުރަމުން ގެންދާނެ ކަމަށްވެސް ވިދާޅުވި އެވެ. ވެބްސައިޓުގައި އާންމުކުރުމުގެ ކުރިން މީޑިއާތަކާއި މި ފޯމެޓު ހިއްސާކުރާނެ ކަމަށްވެސް ވިދާޅުވި އެވެ.\nއެމްޑީޕީގެ ކެންޑިޑޭޓުންގެ ފޯމްތައް އިލެކްޝަންސް ކޮމިޝަނަށް މިދިޔަ ބުދަ ދުވަހު ހުށަހަޅާފައިވާއިރު މީގެތެރެއިން މައުލޫމާތު ފުރިހަމަ ނުވާ 10 ފޯމެއް އިލެކްޝަންސް ކޮމިޝަނުން ވަނީ ބަލައިނުގަނެ އަނބުރާ ފޮނުވާލާފަ އެވެ. އަފްޝަން ވިދާޅުވީ ފޯމްތައް އިތުރަށް ފުރިހަމަކޮށް ވީހާވެސް އަވަހަށް އެ ފޯމްތައް އަލުން ހުށަހެޅުމުގެ މަސައްކަތް މިހާރު ކުރަމުންދާ ކަމަށެވެ.\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި އެމްޑީޕީން ވަނީ 86 ދާއިރާއަށް ކުރިމަތިލުމަށް ނިންމާފަ އެވެ. ނަމަވެސް އެޕާޓީގެ ގައުމީ މަޖިލީހުގައި ވަނީ6ދާއިރާއެއް އަދާލަތު ޕާޓީއަށް ދޫކޮށްލުމަށް މަޝްވަރާތަކެއް ކޮށްފަ އެވެ. އެކަމަކު އަދާލަތަށް އެއްވެސް ދާއިރާއެއް ދޫކޮށްލުމަށް އެމްޑީޕީގެ ކެންޑިޑޭޓުން ބޭނުން ނުވާ ކަމަށްވެސް އެނގިފައިވެ އެވެ.


Havaru Women's Handball Tournament 2021 Gai Baiverivumuge Furusathu Mulhi Raajje Ah Hulhuvaalaifi - AO News\nހަވަރު ވިމަންސް ހޭންޑްބޯލް ޓޯނަމެންޓް 2021 ގައި ބައިވެރިވުމުގެ ފުރުސަތު މުޅި ރާއްޖެއަށް ހުޅުވާލައިފި\nގދ. ތިނަދޫގައި ހަވަރު ސްޕޯޓްސް އިން އިންތިޒާމުކޮށްގެން ތިނަދޫ ސްޓޭޑިއަމާއި ގުޅިގެން ބާއްވާ “ހަވަރު ވިމަންސް ހޭންޑްބޯލް ޓޯނަމެންޓް 2021” ގައި ބައިވެރިވުމުގެ ފުރުސަތު މުޅި ދިވެހިރާއްޖެއަށް ހުޅުވާލައިފިއެވެ.\nމިއަދު ހަވަރު ސްޕޯޓްސްގެ ފޭސްބުކް ޕޭޖުގައި އާންމުކޮށްފައިވާ ޕޯސްޓެއްގައި ބުނެފައިވާގޮތުން މި މުބާރާތަށް ރަޖިސްޓްރީވުމުގެ ފުރުސަތު ހުޅުވާލެވިފައި ވަނީ 05 ޖަނަވަރީ އިން 31 ޖަނަވަރީ 2021 ގެ ނިޔަލަށެވެ. ފެބްރުއަރީ މަހުގެ 20 ވަނަ ދުވަހު ފެށޭ މި މުބާރާތް ކުރިއަށް ގެންދިއުމަށް ހަމަޖެހިފައިވަނީ ގދ. ތިނަދޫ އާރު އަވަށު ޓާރފް ދަނޑުގައެވެ.\nމި މުބާރާތާއި ބެހޭގޮތުން އޭއޯ ނިއުސް އަށް މައުލޫމާތު ދެއްވަމުން ހަވަރު ސްޕޯޓްސްގެ ފައުންޑަރ އަދި ނައިބު ރައީސް މުހައްމަދު ޔާސިރު ވިދާޅުވީ ކުރިން އެ ޖަމިއްޔާއިން މި މުބާރާތް ބާއްވަމުން ގެންދިޔައީ ހަމައެކަނި ހުވަދުއަތޮޅުގެ ޓީމުތަކަށް ބައިވެރިވުމުގެ ފުރުސަތު ހުޅުވާލައިގެން ކަމަށާއި ނަމަވެސް މި ފަހަރުގެ މި މުބާރާތުގައި ބައިވެރިވުމުގެ ފުރުސަތު މުޅި ދިވެހިރާއްޖެއަށް ހުޅުވާލާފައި ވާނެ ކަމަށެވެ.\nހަވަރު ސްޕޯޓްސް އިން ކޮންމެ އަހަރަކު ބާއްވަމުން އަންނަ ހޭންޑް ބޯލް މުބާރާތްތަކުގެ ތެރެއިން އެންމެ ފަހުން ބޭއްވުނު މުބާރާތުގައި ޗެމްޕިއަން ޓީމަށް 20،000 ރުފިޔާގެ ފައިސާގެ އިނާނެއް ވަނީ ދީފައެވެ. މިހާރުވެސް ހުވަދު އަތޮޅަށް ހުޅުވާލައިގެން ފުޓްބޯޅަ މުބާރާތެއް ކުރިއަށް ގެންދަމުން އަންނަ ހަވަރު ސްޕޯރޓްސް އަކީ ކުޅިވަރުގެ ދާއިރާގެ އިތުރުން އިޖުތިމާއީ އެހެނިހެން ކަންތައްތަކުގައި ވެސް ގދ. ތިނަދޫގައި އެންމެ އިސް ސަފުގައި ހަރަކާތްތެރިވާ އެއް ޖަމިއްޔާ ކަން ފާހަގަކޮށްލެވެއެވެ.\nމި މުބާރާތުގެ ސްޕޮންސަރުންނާއި ޕާރޓްނަރުން ހޯދުމުގެ މަސައްކަތް މިހާރު ކުރިއަށްގެންދާ ކަމަށާއި ޓީމުތައް ރަޖިސްޓްރީވުމުގެ މުއްދަތު ހަމަވުމުގެ ކުރިން ސްޕޮންސަރުންނާއި ވަނަވަނަށް ހޮވޭ ޓީމުތަކަށް ދޭނެ އިނާމުތައް ވެސް ފައިނަލް ވާނެކަމަށްވެސް ޔާސިރު ވަނީ ވިދާޅުވެފައެވެ.\nހަވަރު ވިމަންސް ހޭންޑްބޯލް ޓޯނަމެންޓް 2021ހަވަރު ސްޕޯޓްސްހޭންޑް ބޯލްރާއްޖެދިވެހިރާއްޖެގދ. އަތޮޅުގދ.ތިނަދޫ


Block kuri Addu Live registry kohdheefi\nބްލޮކް ކުރި އައްޑޫލައިވް ރަޖިްސްޓްރީ ކޮށްދީފި\nރަޖިސްޓްރީ ނުކޮށް ހިންގާ ކަމަށް ބުނެ ބްލޮކް ކުރި އައްޑޫލައިވް ހޯމް މިނިސްޓްރީގައި ރަޖިސްޓްރީކޮށްދީފި އެވެ.\nހޯމް މިނިސްޓްރީ އިން ބުނީ މިއަދުގެ ވަގުތެއްގައި އައްޑޫލައިވް ނޫސް މަޖައްލާތަކުގެ ދަފްތަރުގައި ރަޖިސްޓްރީކޮށްދީ ހިންގުމުގެ ހުއްދަ ދީފައިވާ ކަމަށެވެ. ސަރުކާރަށް ފާޑުކިޔައި ހަބަރުތައް ގެނެސްދެމުން އައި އައްޑޫލައިވް ބްލޮކް ކުރީ ކޭމް އިން ބުނި ގޮތުގައި ރަޖިސްޓްރީ ނުކޮށް އެ ނޫސް ގަވާއިދާ ހިލާފަށް ހިންގާތީ ކަމަށެވެ.\nއެ ނޫހުގެ މަސްއޫލުވެރިޔާ އަދި އެޑިޓަރު، މުހައްމަދު ޝަރަފުއްދީން، ޝަރަފު ވިދާޅުވީ އެ ނޫހުން ކުރިއަށް އޮތްތަނުގައި ވެސް ހަބަރުތައް ގެނެސްދެމުން ދާނީ ޒިންމާދާރުކަމާއެކު ދެ ފުށް ފެންނަ ގޮތަށް ކަމަށެވެ. އދި ދައުލަތުގެ މުއައްސަސާތަކުން ހިންގާ އެކިއެކި ޖަރީމާތައް ހާމަ ކުރުމުގައި އެ ނޫހުން އިސް ދައުރެއް އަދާކުރަމުން ދާނެ ކަމަށެވެ.\nއެ ނޫސް ބްލޮކް ކުރި މައްސަލައިގައި މިއަދުވެސް ކަންބޮޑުވުން ފާޅުކޮށް ޝަރަފް ވިދާޅުވީ މީގެ ތިން އަހަރެއްހާ ދުވަސް ކުރިން ވެސް އެ ނޫސް ހިންގަމުން އައި ކަމަށާއި ނޫސް ރަޖިސްޓްރީ ނުކުރާތީ މައްސަލައެއް އޭރު ނުޖައްސާ ކަމަށެވެ. ނަމަވެސް އެ މައްސަލަ ޖައްސައި އެންމެ ފަހުން ނޫސް ބްލޮކް ކުރީ ކޮރަޕްޝަންގެ ވާހަކަތައް ގެނެސްދޭން ފެށުމުން ކަމަށެވެ.\nނޫސް މަޖައްލާތައް ހިންގުމުގެ ގާނޫނުގައިވާ ގޮތުގައި ނޫސްތައް ހިންގަން ވާނީ ރަޖިސްޓްރީކޮށްގެންނެވެ. އައްޑޫލައިވް އަކީ އައްޑޫގައި ހިނގާ އެކި ހަބަރުތައް ގެނެސްދޭ ނޫހެކެވެ.\nއައްޑޫ ސިޓީ ދިވެހި މީޑިއާ\nއުދައިގެ ގެއްލުން ލިބިގެން ރިޕޯޓްކުރީ ހަތް ރަށަކުން\nރޭޕް ކޭސްއާ މީޑިއާ ޖޫރިމަނާއާ ގުޅުމެއް ނެތް: ރޮޒައިނާ


CP Hameed Akee MDN Ge Magaameh Adhaa Kuraa Faraatheh Noon - Fuluhun - Vaguthu\nސީޕީ ހަމީދަކީ އެމްޑީއެންގެ މަގާމެއް އަދާކުރާ ފަރާތެއް ނޫން - ފުލުހުން\nފުލުހުން ކުރިއަށްގެންދިޔަ ނޫސްވެރިންގެ ބައްދަލުވުމުގައި ސީޕީ ވާހަކަދައްަކަވަނީ - ވަގުތު އިމޭޖްސް: މުހައްމަދު ހައްޔާން\nކޮމިޝަނަރު އޮފް ޕޮލިސް މުހައްމަދު ހަމީދަކީ މޯލްޑިވްސް ޑިމޮކްރަސީ ނެޓްވޯކް (އެމްޑީއެން)ގެ އެއްވެސް މަގާމެއްގައި އަދާކުރައްވާ ބޭފުޅެއް ނޫން ކަމަށް ފުލުހުން ވިދާޅުވެއްޖެއެވެ.\nފުލުހުން މިގޮތަށް ވިދާޅުވެފައި ވަނީ، މީސް މީޑިއާގައި ކޮމިޝަނަރު އޮފް ޕޮލިސްގެ ޓްވީޓާ އެކައުންޓުގައި އެމަނިކުފާނަކީ އެމްޑީއެންގެ ބޯޑު މެންބަރެއް ކަމަށްބުނެ އެމަނިކުފާނުގެ ޕްރޮފައިލްގައި ލިޔެފައިވާތީ އެ ޕްރޮފައިލްގެ ސްކްރީން ޝޮޓްުތަކެއް ސޯޝަލް މީޑިއާގައި ދައުރު ކުރަމުންދާ މައްސަލައާ ގުޅިގެންނެވެ.\nފުލުހުން ވިދާޅުވީ ފުލުހުން ވަޒީފާ އަދާ ކުރައްވަމުން އެމްޑީއެންގެ އެއްވެސް މަގާމެއް ކޮމިޝަނަރު އޮފް ޕޮލިސް އަދާ ނުކުރައްވާ ކަމަށެވެ.\nއަދި ފުލުހުން ވިދާޅުވީ، ކޮމިޝަނަރު އޮފް ޕޮލިސް ވެސް އަދި އެހެނިހެން ފުލުހުންވެސް ފުލުހުންގެ ވަޒީފާ އަދާކުރާ ހިނދު އެ އިދާރާގައި ހެދިފައިވާ ގަވާއިދުތަކާއި އުސޫލުތަކަށް އިހްތިރާމް ކުރަންޖެހޭނެ ކަމަށެވެ. އަދި އެ އުސޫލާއި ހިލާފުވާ ފަރާތްތަކަށް ފުލުހުން ޕްރޮފެޝަނަލް ސްޓޭންޑާޑްސް ކޮމާންޑުން މައްސަލަ ބަލާނެ ކަމަށެވެ.\nއެމްޑީއެން އިން ނެރުނު ރިޕޯޓުގައި އިސްލާމް ދީނާއި، ރަސޫލާއަށް ފުރައްސާރަކޮށް އިސްލާމް ދީނުގެ އަސްލުތަކާއި ހިލާފު ވާހަކަތަކެއް ދައްކާ ނެރުނު ރިޕޯޓާއި ގުޅިގެން އެ މައްސަލަ ފުލުހުން ގެންދަނީ ބަލަމުންނެވެ.\nއޮކްޓޯބަރ 3, 2019 20:27\nކޮންތާކު. އަހަރުމެން ގުނބޯ ހައްދަން ނޫޅޭ. ދީނާ ކުޅެން ނޫޅޭ ކަލޭމެން އެހެން އެއްޗަކާ ކުޅެބަލަ.\nމިހާރު ނޫ ޅޭ ކުރިން އުޅުނު ދޯ..... ކައިގެންނޭ ފުރާނީ ނުކައި ނުފުރާނަމޯ،،،،،،،،\nއޮކްޓޯބަރ 3, 2019 21:30\nމަށައްފެނޭ އަލުން މިމީހުންނައް ހުވާލާދޭން\nއޮކްޓޯބަރ 3, 2019 21:52\nޜާއްޖޭގަ ހުރިހާ "މިނިވަން މުއައްސަސާއެއް" ހުންނާނީ މިހެން. ޢުޅޭނީ ވަކި ބަޔަކާ އެއްކޮށް ، ހުންނާނީ ވަކި ފިކުރެއް ، ދައްކާ ވާހަކަވެސް އެކައްޗެއް. ބައެއްފަހަރު މިނިވަން މުއައްސަސާއަށް ވަންނަންވީމަ ޕާޓީއިން ވަކިވާތަން އާ ދެ. ޢާންމުވެފައިވާ ފޮޓޯތަކުން ފެންނަނީ ތިއީ ހަމަ އެމީހުންގެ ފިކުރުގެ އަމާލީބައި ތަންފީޒުކުރަން ހުންނަ އެކަކުކަމަށް.\nމިއީ އަޅުގަނޑުގެ ހިޔާލު. ކުއްވެރިވާނެބާ ޕާލަަމަންޓު މެމްބަރަކަށް ނުވީމަ ؟\nއޮކްޓޯބަރ 4, 2019 07:53\nތިބުނީ ހެޔޮކޮށް. އެއީ އެމްޑީއެންގެ ޑޯގެއް\nއޮކްޓޯބަރ 4, 2019 11:13\nދޮގު ހަދާނެކަމެއްނެތް ހަމީދަކީ ރާއްޖޭގައި އެހެންދީންތަކަށް ޖާގަދޭންޖެހޭ ކަމަށް ތަކުރާރުކޮށް ވާހަކަ ދައްކާފައިވާ މީހެއް ހަމީދު ބޮލުން ކަޓުވަން ނޫޅޭ ދޮގު ހުވާކުރާ މީހެއް ދެން ރަނގަޅެއް ނުވާނެ


MIRA ah midhiya mahu libunee 1.31 billion rufiyaa - vNews.mv\nމީރާއަށް މިދިޔަ މަހު ލިބުނީ 1.31 ބިލިއަން ރުފިޔާ\nމުހައްމަދު ޝާން އަބްދުﷲ 12 May 2019, 14:25\nމީރާއިން ބުނީ، މި އަދަދަކީ ވޭތުވެދިޔަ އަހަރުގެ މިމުއްދަތުގައި ލިބުނު އާމްދަނީއަށްވުރެ 12.6 އިންސައްތަ އިތުރު އަދަދެއް ކަމަށެވެ. އަދި މިއީ މިއަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 6.3 އިންސައްތަ އިތުރު އަދަދެއް ކަަމަށް ވެސް މީރާއިން މައުލުމާތު ދެއެވެ.\nމީރާއިން ބުނީ، ވޭތުވެދިޔަ އަހަރުގެ އެޕްރީލް މަހު ލިބުނު އާމްދަނީއަށްވުރެ މި އަހަރުގެ އެޕްރީލް މަހުގެ އާމްދަނީ އިތުރުވުމުގެ ސަބަބަކީ ބައެއް ޓެކުހުގެ ގޮތުގައި ދައްކަންޖެހި ނުދައްކާހުރި ފައިސާ ޓެކްސް ދައްކާ ފަރާތްތަކުން މި މަހުގެ ތެރޭގައި ދައްކާފައިވާތީވެ ކަމަށެވެ. އަދި އެޕްރީލް މަހު ލިބޭނެ ކަމަށް އަންދާޒާކުރި އަދަދަށްވުރެ އާމްދަނީ އިތުރުވުމުގެ މައިގަނޑު ސަބަބަކީ ޓީޖީއެސްޓީ، ޖީޖީއެސްޓީ، ބީޕީޓީ އަދި ރިޒޯޓު ކުލީގެގޮތުގައި ދައްކަންޖެހި ނުދައްކާހުރި ފައިސާ ޓެކްސް ދައްކާ ފަރާތްތަކުން މި މަހުގެ ތެރޭގައި ދައްކާފައިވާތީވެ ކަމަށް ވެސް މިރާއިން މައުލުމާތު ދެއެވެ.\nމީރާއިން ބުނީ، މިދިޔަ މަހު އެއޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީއިން ކަަމށެވެ. އެއީ 67.1 އިންސައްތަ ނުވަތަ 875.69 މިލިއަން ރުފިޔާއެވެ ދެން އެންމެ ބޮޑު އާމްދަނީއެއް ލިބިފައިވަނީ ގްރީން ޓެކްސް އިންނެވެ. އެއީ 6.4 އިންސައްތަ ނުވަތަ 83.6 މިލިއަން ރުފިޔާ ކަމަށްވެސް މީރާއިން މައުލުމާތު ދެއެވެ.\nމީގެ އިތުރުން މީރާއިން ބުނީ، މިދިޔަ މަހު ބަލައިގަނެފައިވާ އާމްދަނީގެ ތެރޭގައި 55.9 މިލިއަން އެމެރިކާ ޑޮލަރު ހިމެނޭ ކަމަށެވެ.